
“~ 


Miljøfyrtårn” 


Forord 


Når dette forordet skrives, står Europa overfor store utfordringer. En av 
disse utfordringene handler om fremtidig luftfart. Om få år vil ubemannet 
luftfart, altså droner, trolig dominere både norsk og internasjonalt luftrom. 
Kanskje vil vi erfare at droneindustrien vil forandre samfunnet vårt minst 
like mye som bilen gjorde i forrige århundre. 

Men samtidig som vi i Norge utforsker hvordan droner kan forbedre 
alt fra redningsoppdrag til kartlegging av klimafarer, utgjør uautoriserte 
droner en stigende etterretningstrussel. Bare de siste fem årene har Avinor 
anmeldt nærmere to hundre dronehendelser som har forstyrret norsk fly- 
trafikk. Lufthavner investerer i stigende grad i antidroneutstyr, og i Norge 
har politiets storstilte innkjøp av kinesiske DJI-droner skapt debatt. Sivile 
droner effektiviserer og rasjonaliserer. Samtidig gjør de oss mer sårbare, 
slik det påpekes i flere kapitler i denne boka. 

Fire år er gått siden Droner i sivilsamfunnet først ble utgitt på papir. 
Men selv om teknologiene endrer seg fort på dette feltet, er de grunnleg- 
gende spørsmålene vi reiste i førsteutgaven blitt bare mer aktuelle. Det 
gjelder for eksempel droner i nord, droner og personvern og droner i 
undervisning. Folkerett og droner i krigføring aktualiseres, det samme 
gjør flere aspekter ved droners mørke side. Denne digitale utgaven av 
boka er derfor identisk med papirutgaven, bortsett fra forordet. Flere av 
bidragsyterne har skiftet tittel eller jobb siden sist, men den tverrfaglige 
ekspertisen står ved lag; noen er forskere og undervisere, andre jobber 
med luftfart, teknologiutvikling, juridisk rådgivning, journalistikk eller 
dronedeteksjon. 

I forordet til papirutgaven (2018) skrev daværende styreleder av UAS 
Norway, Knut Torbjørn Moe, blant annet: 


Det er svært gledelig at det utgis en bok som tar for seg en rekke av emnene 
innenfor fagfeltet, i så måte ligger vi også her foran Europa når det gjelder 
droner i sivilsamfunnet. Vi i UAS Norway håper dette kan være starten på en 
nasjonal dugnad for å etablere en konstruktiv debatt for droneindustrien. Vi 
trenger denne debatten nå, fordi vi er ennå bare i startgropen av den teknolo- 
girevolusjonen droner utgjør. Om noen år vil gods fraktes uten pilot, droner vil 
fotografere landet på langs, og nyhetsmedier vil ha droner i luften straks noe 
skjer langt vekk. Hvis vi ikke etablerer gode prinsipper for ubemannet luftfart 
nå, kommer vi skjevt ut for fremtiden — og vi kan miste vårt nasjonale forsprang 


i det som vil være en stor industri, og sysselsetter, i årene som kommer. 


UAS Norway har, sammen med det norske Luftfartstilsynet, gjort en kjem- 
peinnsats i profesjonaliseringen av det som ellers kunne ha blitt en vill-vest- 
bransje her til lands. Med den internasjonale utviklingen vi nå ser, trengs 
det utvilsomt en enda bredere, offentlig debatt om hvordan vi skal leve 
med droner fremover. 


Stor takk til Pressens Faglitterære Fond, som har finansiert denne 
digitale utgaven av boka. Takk også til Cappelen Damm Akademisk 
for godt samarbeid. 


Bergen, mars 2022 
Astrid Gynnild 

KAPITTEL 1 


Hvorfor droner i 


sivilsamfunnet? 
Astrid Gynnild! 


Sivile droner er i ferd med å bli milliardindustri i Norge. Dronene omtales 

stadig oftere som Norges nye olje; landet blir spådd en fremtid der indi- 
viduelle innovatører, småbedrifter og statlige institusjoner fortløpende, og 

i fellesskap, utvikler nye, superavanserte droner med verden som marked. 
Norge har åpenbart flere fordeler: Vi er blitt en kreativ og innovativ nasjon 

kjent for teknologisk nyskaping både i luftfart og på sjøen. Vi har et omfat- 
tende kortbanenett, mange havner og en geografi som inviterer til smarte 

løsninger på krevende oppgaver. 

Droner brukes stadig oftere til visuell inspeksjon av for eksempel bruer, 
tunneler, kraftlinjer og oljeplattformer. De forenkler trafikkovervåkning og 
kan lette redningsarbeidet under brann, flom og snøskred. Meglerfirmaer 
har spesialisert seg på dronefilming fra luften, og nyhetsmedier og sosiale 
medier bringer i stigende grad dokumentariske videoklipp fra luftbårne 
vinkler som tidligere var visuelt utilgjengelige (Gynnild og Uskali 2018, 
Gynnild 2014, Tremayne og Clarke 2013). 

Fra et fragmentert nyhetsbilde kan vi fortsette å liste opp kompleksite- 
ter i dronefeltet. Fra utlandet hører vi stadig om store selskapers uttesting 
av droner til frakt av varer som for eksempel pizza og bøker. Det deles 
fortellinger om kvinnelige aktivister som sender prevensjon over grensen 
til medsøstre i land med abortforbud. I USA investeres det i gigantdroner 
med kapasitet til kontinuerlig luftovervåkning av storbyer som New York. 


1 Dette er en fagfellevurdert vitenskapelig artikkel. 

Land som Dubai, Kina og Tyskland har lenge markedsført seg med utvik- 
ling av taxidroner. Norske forskere har meldt seg på i konkurransen om å 
bygge ambulansedroner. Andre forskere har kastet seg på for at nettopp vi 
i Norge skal bli de første til å gjete rein og gjenfinne bortkomne sauer ved 
hjelp av droneteknologi. 

Potensialet i droneteknologi har utløst et skred av kreative ideer i store 
deler av verden. I Norge satser selskaper som Statoil, Statnett, Statens veg- 
vesen og Forsvaret tungt på droner, og store forskningsinstitusjoner som 
SINTEF, Norut og NTNU har som mål å bli internasjonalt ledende på vide- 
reutvikling av denne sensorplattformen. De lysende fremtidsutsiktene på 
dronemarkedet utløser selvfølgelig også en rekke nye bedriftsetableringer 
som vi skal vise noen eksempler på etter hvert i dette kapitlet. 

En ting kan vi derfor fastslå her og nå: Den metalliske summingen av 
sma og store droner - det er lyder vi gradvis blir nødt til å venne oss til. For 
dronene er definitivt kommet for å bli. 

Jeg velger å starte denne teksten med å diskutere hva som menes med 
begrepet disruptiv innovasjon, siden det er selve fundamentet for å forstå 
sivil dronevekst. Deretter definerer jeg hva som menes med droner i tek- 
nologisk sammenheng, og hva vi forstår med sivilsamfunn. Det empiriske 
datamaterialet i dette kapitlet er hentet fra norske og engelskspråklige nett- 
medier. Data fra andre kapitler i boka danner også grunnlag for analysen, 
som ses i lys av Manuell Castells teoretiseringer om nettverkssamfunnet 
(Castells 2009, 2012). Det overblikket som gis i kapitlet gir åpning for å dis- 
kutere sentrale etiske, juridiske, pedagogiske og andre problemstillinger ved 
sivil bruk av droner i resten av boka. Rammeverket for ansvarlig forskning 
og innovasjon, eller Responsible Research og Innovation (RRI) (Owen et al. 
2013) er utgangspunkt for hele dette prosjektet om droner i sivilsamfunnet. 
Prinsippene i RRI diskuteres og presenteres utførlig i kapittel 2 og kapittel 
10, så de blir ikke viet mye spesifikk oppmerksomhet i dette kapitlet. 


Disruptive teknologier 


Droneteknologi er på flere felter å betrakte som en disruptiv innovasjon. 
Begrepet disruptiv teknologi brukes om teknologier som utvikles nedenfra, 
i nisjesegmenter, og som på lang sikt har potensial til å skyve andre, veleta- 

blerte teknologier til side. De disrupterer eksisterende markeder. I startfa- 
sen vil disruptive teknologier ikke kunne oppvise en kvalitet som kan måle 
seg med rådende teknologier på feltet. Men disruptive teknologier bidrar 
typisk med andre kvaliteter som markedet har behov for, kvaliteter som i 
neste instans kan føre til store endringer i samfunnet (Bower og Christen- 
sen 1995, Christensen 1997, Christensen og Raynor 2003). 

I en tidligere artikkel om kameradroner som robotøyevitner har jeg 
derfor argumentert for at droner i journalistikk, for eksempel, ikke bare er 
en innovasjon, men også en disruptiv innovasjon (Gynnild 2014). Everett 
M. Rogers, som utviklet teorien Diffusion of Innovations (1995), definerer 
en innovasjon som en ny ide, praksis eller et objekt som oppleves relevant 
og ny av den enkelte. I hans sub-teori om perceived attributes argumenterer 
han for at enkeltindivider typisk tar i bruk innovasjoner som har disse fem 
attributtene: relative fordeler, kompatibilitet, kompleksitet, muligheter for 
uttesting og observerbare resultater. Vi kan illustrere dette med et enkelt 
eksempel som har overføringsverdi til andre bransjer. 

Alene det første attributtet, relative fordeler med kameradroner som 
fotografisk verktøy i journalistikk, har flere aspekter. For det første bidrar 
droner til tryggere arbeidsforhold for journalister og fotografer som dekker 
naturkatastrofer, krigsherjinger, terroraksjoner og andre risikofylte begi- 
venheter. På verdensbasis går færre liv tapt i ytringsfrihetens tjeneste. For 
det andre bidrar droner til økt kvalitet på journalistiske produkter; de åpner 
for luftbåren, visuell dokumentasjon av steder og situasjoner som ellers ville 
vært vanskelig å skaffe. For det tredje bidrar droner til en bedre business- 
modell — her er store penger å spare på lett og enkel filming fra luften der 
nyhetsmedier tidligere måtte bruke heisekraner eller leie dyre helikoptre for 
å skaffe visuell oversikt. Kameradronene fyller slik sett en voksende nisje 
i journalistikken, de disrupterer eksisterende teknologier (Gynnild 2014). 

En annen sektor der droner vurderes å ha mange perceived attributes, er 
for eksempel innen frakt av varer og gods. I sin argumentasjon om at frakt- 
droner har potensial til å endre verdens transport, anvender eksempelvis 
den amerikanske interesseorganisasjonen PUCA (The Platform for Unman- 
ned Cargo Craft) systematisk attributtene fra Rogers’ teori om spredning 
av innovasjoner. Dette gjelder både menneskelig sikkerhet, kostnader og 
kvalitet på tjenestene. Blant annet er det gjort beregninger og forsøk som 

viser at frakttiden med store droner over Atlanterhavet, sammenlignet med 
frakttid for båt, kan reduseres fra over 500 timer til mindre enn et døgn. 
Slike scenarioer reiser imidlertid også en rekke andre spørsmål, både om 
ansvarlighet og sikkerhet og verdivalg i relasjon til pågående robotisering. 

Men hva er egentlig sivile droner, og hvordan kan vi best sikre at droner 
brukes på ansvarlig vis i samfunnet vårt? Det er hovedspørsmålet som 
diskuteres i denne boka. 


Definisjon av drone 


En drone er et ubemannet fartøy som kan bevege seg i luft eller i vann 
og som fjernstyres eller programmeres til å opptre autonomt. Droner er 
avanserte sensorplattformer som kan samle store mengder komplekse data, 
og anvendes til en rekke militære og sivile formål. Sivile droner er som 
oftest spesielt godt utstyrt med kamerasensorer, og brukes typisk til visuell 
inspeksjon, overvåkning, fotografisk dokumentasjon eller frakt av varer og 
gods. Droner kan navigeres enkeltvis eller i svermer og kan programmeres 
til å inngå i autonome nettverk. 

Droner kan drives på batteri, bensin og sol- eller vindkraft. Droner fin- 
nes i mange størrelser, fra nanodroner/mikrodroner, der de minste er på 
størrelse med insekter, til makrodroner, som har et vingespenn på størrelse 
med rutefly. På engelsk omtales droner gjerne som unmanned aerial systems 
(UAS), unmanned aerial vehicles (UAVs), eller remotely piloted aviation 
systems (RPAS). 

I norsk luftfart skilles det mellom tre kategorier droner: hobbydroner, 
kommersielle droner og militære droner. Det gjelder ulike luftfartsregler 
for droner som brukes til hobby og droner som brukes i næring (se kap. 3). 

Den kinesiske dronen Phantom DJI, folkedronen, er verdens mest solgte 
drone til sivil bruk. Begrepet drone er egentlig hentet fra insektverdenen, men 
har etter hvert festet seg som en uformell fellesnevner for ubemannede luftfar- 
tøy. I noen sammenhenger brukes dronenavn som henviser til antall rotorer 
på dronen, for eksempel trikopter, kvadrokopter, hexakopter og oktokopter. 

Som de fleste andre høyrisikoteknologier ble droner opprinnelig utvi- 
klet i det militære. Historikere mener å påvise at de har en historie som 
går helt tilbake til militære ballongferder i Europa på 1800-tallet. Så tidlig 

som i 1849 angrep østerrikerne Venezia med ubemannede luftballonger 
fylt med sprengstoff, og lignende aksjoner ble også gjennomført under den 
amerikanske borgerkrigen (Tremayne og Clarke 2013). Både under første 
og andre verdenskrig ble det eksperimentert med ubemannede luftfartøy 
til rekognosering og overvåkning. Siden våpendroner for alvor ble tatt i 
bruk av amerikanerne i 2001, har slik krigføring vært mye brukt over flere 
land i Midtøsten (Knutsen og Røkke 2016). Verdens største militærdrone, 
Global Hawk, har et vingespenn på nærmere 40 meter og kan være i luften 
i opptil 32 timer. Verdens minste militærdrone, Black Hornet, veier derimot 
bare 17 gram og er mindre enn ti centimeter lang. 

Droner som brukes til både militære og sivile formål, kalles gjerne 
dual-use technologies (Forge 2010, Mollas-Gallart 1998). I den første fasen 
da spesielt kameradroner ekspanderte til sivilt bruk, ble det gjort mange 
forsøk på å omgå de militære konnotasjonene. Sivile droner ble kalt både 
multikopter, robokopter, robotøyevitner og flyende roboter, men begrepet 
drone festet seg også her (Gynnild 2014). 


Bak nyhetsspeilet 


Da vi startet bokprosjektet, var forfatteren av dette kapitlet mest opptatt 
av droner i mediene. Mer presist var jeg opptatt av hva nyhetsmediene 
skriver om sivile droner som ny teknologi. Hvilke temaer ble løftet frem? 
Hvilke aspekter ved denne samfunnsformaterende teknologien kommer 
lite frem i offentligheten? I hvilken grad var nyhetsmediene selv opptatt av 
å utforske denne nye fotografiske muligheten som kameradroner gir? Siden 
nyhetsmediene fortsatt har en viktig dagsordenfunksjon, bør det kunne 
forventes at de inntar sentrale posisjoner i diskusjoner om innovasjon og 
endring i vår høyteknologiske tid. 

I akkurat dette prosjektet kom vi imidlertid ganske raskt frem til andre 
fakta: Vi fant at mye av det viktigste som skjer, både teknologisk og poli- 
tisk, foreløpig diskuteres lite i nyhetsmediene. I denne boka går vi derfor 
bak nyhetsspeilet og belyser det vi har kalt droner i sivilsamfunnet fra 
mange ulike vinkler. Hvem er aktørene, og hvordan samhandler de? Hva er 
egentlig forskjellen på sivil og militær dronebruk? Hva skiller hobbypiloter 
fra profesjonelle operatører, og hvordan kan studenter trenes i ansvarlig, 

eksperimentell utforsking av droneteknologi? Og ikke minst: Hva skjer 
med personvernet og enkeltmenneskene midt oppi alt dette? 

Målet med dette første kapitlet er dermed å gi et overblikk over sen- 
trale aspekter ved et raskt ekspanderende teknologisk felt, og å stimulere 
til offentlig debatt og dialog om det som skjer på dette feltet. Samtidig er 
det en utfordring å finne det rette startpunktet for en slik diskusjon, siden 
droner er så mye forskjellig og indirekte kommer til å berøre så mange 
sider ved vårt sivile liv. Intensjonen er i alle fall, hele veien, å bidra med 
innfallsvinkler som kan bidra til å perspektivere hvilke store utfordringer 
vi som et demokratisk samfunn her står overfor. 

Næringsorganisasjonen UAS Norway, som samler de fleste større og 
mindre dronebedrifter under sine vinger, er en spesielt viktig pådriver for 
droneutviklingen i Norge. De driver med nettverksbygging, teknologi- 
utvikling og lobbyvirksomhet overfor politikere og statlige institusjoner. 
UAS Norway eksemplifiserer likevel bare en av mange aktører i spennet 
mellom stat og enkeltindivider på dette feltet. For droneaktørene er ingen 
ensartet gruppe. Droneoperatører har ulik bakgrunn, ulikt kunnskapsnivå 
og ulik forståelse av lover og regler. Ikke minst har de ulike beveggrunner 
for å drive med droneflyvning. Ifølge nye beregninger fra analyseselskapet 
Opinion finnes det over 230 000 droneeiere i Norge. Mer enn 800 000 
nordmenn melder at de ønsker å kjøpe seg en drone (Gundersen 2017). 
Dette vil være droner som i stor grad importeres over nett fra utlandet, og 
som myndighetene derfor har liten oversikt over implikasjonene av. 

De fleste av disse droneeierne vil gå inn under kategorien hobbypiloter, 
det vil si at de ikke er underlagt de samme kravene til sertifisering og rap- 
portering som det profesjonelle droneoperatører er. Et hovedpoeng er i det 
hele tatt at vi ikke vet hvem de fleste dronepilotene er, verken i Norge eller 
resten av verden. Nettopp fjernstyring er jo det fremste kjennetegnet ved 
droner i denne sammenhengen. Dette har vidtrekkende konsekvenser som 
vil drøftes i ulike sammenhenger gjennom boka. 

Det som er sikkert, er at hele denne store gruppen av hobbypiloter er 
en viktig del av sivilsamfunnet. Med sivilsamfunn forstår vi her, i første 
omgang, de delene av samfunnet som ikke er militære. I dronesammenheng 
er dette grovmaskete skillet spesielt relevant, siden droner tidligere primært 
har vært assosiert med amerikanske militæraksjoner i andre deler av verden. 

Et case fra Vestlandet 


Men før vi beveger oss videre inn i debatten om sivilsamfunnet — la oss 
et øyeblikk forflytte oss til de lavere luftlag et sted på Vestlandet, til det 
som kan fortone seg som en paradoksal historie etter den droneekspan- 
sjonen som er omtalt ovenfor. Vi zoomer et par-tre år tilbake i tid, til en 
helt alminnelig ettermiddag i en boligblokk i utkanten av Bergen. Denne 
ettermiddagen satt en kvinne ute på altanen sin og røykte da hun plutse- 
lig hørte en forferdelig lyd. Hun oppdaget det hun kalte «en boks» som 
kom flyende mot seg. Den kom nærmere og nærmere, før den stanset i 
luften bare et par meter fra der hun satt. Der ble den stående og dirre i 
tre-fire sekunder. 

«Jeg ble helt paralysert», forklarte kvinnen til Bergensavisen kort tid 
etterpå. Hun lurte på hva dette faktisk var, for noe sånt hadde hun aldri sett 
før. Hun sjekket borettslagets Facebook-side, der flere andre også hadde 
reagert på fenomenet. «Det er ikke kjekt å sitte i sin egen stue og føle seg 
overvåket», skrev kvinnen pa Facebook (Bergensavisen 3.12.15, 8. 4 0g 5). 

Da Bergensavisens reporter ble satt på saken, kontaktet han politi, for- 
skere, Luftfartstilsynet og Datatilsynet. Men det viste seg at ingen kunne gi 
et klart svar på om denne bruken av droner var ulovlig eller ikke; «... jeg 
kan ikke svare ja eller nei», uttalte kommunikasjonsdirektøren i Datatilsy- 
net. Det eneste sikre BAs reporter kom på sporet av, var at Luftfartstilsynet 
om kort tid skulle komme med en ny forskrift om bruk av droner. Når den 
trer i kraft, skrev reporteren, «er denne type drone-kjøring definitivt ikke 
lov. Den nye forskriften sier nemlig at det ikke er lov å fly nærmere enn 
50 meter fra bygninger, fartøy og personer utenfor fartøysjefens kontroll» 
(Bergensavisen 3.12.15, S. 4 0g 5). 

Denne episoden skjedde så sent som i desember 2015, altså bare tre 
uker før Luftfartstilsynet kom med den nye forskriften om luftfartøy som 
ikke har fører ombord. I denne forskriften heter det at det ikke er lov å fly 
nærmere folk, bygninger og trafikk enn 150 meter. Siden makshøyden for 
sivil droneflyvning er 120 meter, betyr det at man heller ikke kan fly over 
folkemengder, og man må holde seg utenfor en radius av fem kilometer 
fra lufthavner. (Hovedpunktene i denne forskriften finnes lett tilgjengelig 
på nettstedet www.dronelek.no.) 

På ett vis kan episoden fra boligblokken i Bergen virke som en evighet 
siden, og mye har endret seg på dronefeltet siden da. Men hvordan kunne 
det likevel ha seg at alle involverte parter i denne historien, ikke minst 
representanter for sentrale statlige institusjoner, så sent som i desember 
2015 syntes å vite så lite om droner, regelverk og personvern? 

Kanskje plasserer nettopp denne episoden den ekspanderende bruken 
av droner i relieff: Her går teknologiutviklingen så fort at det kan oppleves 
uråd for både enkeltpersoner og samfunnsinstitusjoner å henge med. Sivile 
droner er ikke bare en disruptiv innovasjon (Bower og Christensen 1995, 
Rogers 1995) på en rekke felter i samfunnet. Sivile droner eksemplifiserer 
en høyrisikoteknologi som på mindre enn ti år har gått fra å være et skrem- 
mende våpen i amerikansk krigføring til å bli en avansert, sivil sensorplatt- 
form tilgjengelig for alle som kan betjene en mobil eller en kontrollkonsoll. 


Eksperimenterende ekspansjon 


Ifølge Luftfartstilsynet er ubemannet norsk luftfart den delen av luftfarts- 
industrien som har hatt sterkest vekst de siste tre årene (kap. 3). Ekspansjo- 
nen går ekstremt hurtig, sammenlignet med andre disruptive innovasjoner, 
og eksperimenteringen skjer parallelt på mange ulike områder. I landbruket 
har norske forskere for eksempel utviklet store droner som kan holde seg i 
luften i inntil to timer, og spre gjødsel over arealer inntil 240 mål i en ladning. 

Men Norge er ledende på sine spesialfelter også ute i verden. Når mil- 
lioner av amerikanere blir strømløse etter orkanherjinger, er det blant annet 
norske firmaer som rykker inn med spesialutviklete sensordroner for raskt 
å identifisere og analysere linjebruddene. 

Retter vi blikket mot undervannsdroner, finner vi nyskapninger som Blu- 
eye Robotics, en kamera-robot til inspeksjon av skip og undervannsinstalla- 
sjoner. Den ble utviklet av studentgriindere i Trondheim, som i løpet av to år 
bygde opp et firma med mer enn ett dusin ansatte. Da forskere for første gang 
identifiserte store mengder med mikroplastpartikler i vann i 2017, skjedde det 
også ved hjelp av slike undervannsdroner. Ifølge forskere finnes det utplassert 
minst 4000 droner i verdenshavene, og denne utviklingen ekspanderer raskt. 

Verdens minste militærdrone, Black Hornet, er også utviklet av et norsk 
firma for verdensmarkedet. Denne 17 grams dronen tåler vind og regn 

og kan fly opptil 45 kilometer i timen. Den brukes til rekognosering av 
militæret i mange land, inkludert Norge, Tyskland og Storbritannia og 
USA. Nå er denne mikrodronen dessuten i ferd med å erobre også deler av 
det sivile markedet, den er tilgjengelig for alle som betaler det den koster. 
Denne voldsomme bredden i det norske dronefeltet er samtidig kun en liten 
indikasjon på hvordan denne industrien brer om seg globalt. 

Eksemplene over er alle hentet fra nyhetsoppslag i norske medier i siste 
halvdel av 2017. Overraskende mange nyhetssaker er vinklet på droner som 
teknologiske nyvinninger. Samtidig er det åpenbart at sivile droner som 
bryter luftfartsreglene, er en kilde til stor bekymring. Spesielt i det profe- 
sjonelle operatørmiljøet mener mange det bare er et spørsmål om tid før 
sivile droner vil forårsake alvorlige ulykker for rutefly. De siste årene har 
det vært en jevnt økende rapportering av uønskete hendelser med droner. 
Det har skjedd en rekke nestenulykker med droner, samtidig som det trolig 
er store mørketall. 

Hvert år fører ulovlige flyvninger med droner til flere kortvarige steng- 
ninger av norske flyplasser. Dette er hendelser som i verste fall kan påføre 
andre stor skade, og som kan bli straffet med millionbøter. Næringsminis- 
ter Ketil Solvik-Olsen uttrykte på UAS Norways dronekonferanse i 2017 
bekymring for hva som vil skje dersom en drone faller i hodet på noen for 
eksempel på 17. mai. Droner er en type høyrisikoteknologi der det foreløpig 
er liten toleranse for regelbrudd og ulykker. 

Et sideblikk til sosiale medier avdekker en verden der droner primært 
brukes som innendørs og utendørs leketøy. Droner som racingsport brer 
om seg. En konkurranse handler om å oppnå toppfart på 200 kilometer i 
timen på kortest mulig tid. Et fellestrekk med droneklipp i sosiale medier 
og nyhetsmediene er dette: De viser bare fragmenter av en gryende tekno- 
logisk virkelighet. Det som nyhetsrapporteres, selvfilmes og legges ut om 
sivile droner, fokuserer i sterk grad på to ting, nemlig droneaktivitet som 
skjer her og nå, eller droneaktivitet som fremtidig handling. Det er vekt 
på det som skapes, og det som kan tenkes skapt i en optimistisk fremtid; 
teknologioptimismen er fremtredende. 

Samtidig viser en mer systematisk gjennomgang av nyhetssaker at dro- 
ner fortsatt flyr der de ikke skal, for eksempel over lettkledde badegjester 
på utendørs sjøbad eller i hagen til naboen. Den angsten den eldre damen 

utenfor Bergen følte da hun ble filmet av en drone på sin egen altan, er 
en angst hun deler med mange. Det er et stort sprang fra teknologiske 
storsatsinger på droner på tilbudssiden til angstfremkallende opplevelser 
hos enkeltmennesker i møte med uvettig og hensynsløs bruk av droner. 
Droner er til og med observert fra rutefly i 6000 fots høyde, altså langt 
utenfor det såkalte U-space som er under utforming i Europeisk luftfart, 
det lavere luftrommet som reguleres for dronetrafikk. En del slike hendelser 
bekymrer flere enn norske luftfartsmyndigheter, men vi har ennå ikke hatt 
særlig mye debatt om det i offentligheten. 


Forskning på droner 


Like komplekst som det er å snakke om droner og droneeiere i sivilsamfunnet, 
er det å snakke generelt om droneforskning. Siden uttesting av droners poten- 
sial som fjernstyrte og automatiserte roboter skjer parallelt i til dels veldig 
ulike kontekster, gir det liten mening å snakke om en felles forskningsfront. 
Droner utforskes jo nasjonalt og globalt på en rekke fagfelter, for eksempel 
luftfart, havbruk, geografi, arkitektur, landbruk, transportfag, politifag, kunst- 
fag og medier. Et typisk trekk ved droneforskning - og droneutforsking - er 
derfor snarere at dette skjer i fora som er til dels både faglig uforståelige og 
lite tilgjengelige for offentligheten. Kanskje kan vi også her snakke om en 
form for ekkokamre; ulike miljøer med felles interesser kommuniserer mye 
seg imellom og bedriver stor grad av lobbyvirksomhet for disse interessene 
i møte med myndighetene. Men å danne seg et mer fullstendig bilde av mer 
langsiktige implikasjoner av arbeidet i disse ulike miljøene er mer krevende. 

Etter mer enn sju års forskning på droner fra en samfunnsvitenskape- 
lig synsvinkel, er hovedinntrykket et hurtig ekspanderende, men utrolig 
komplekst og mangefasettert felt der det foreløpig er gjort lite forskning på 
samlete samfunnskonsekvenser av ulike sektorers tunge satsing på drone- 
teknologi. Desto viktigere er det å finne gode arenaer for dialog og debatt 
rundt droner som en tiltakende autonom aktør i samfunnsutviklingen. Vi 
trenger å nærme oss droner både tverrfaglig og kontekstuelt for å få en mer 
avklart forståelse av hvilke utfordringer samfunnet står overfor når både 
lavere luftrom, sjøoverflater og havbunn blir arenaer for voksende trafikk 
av ubemannede og forhåndsprogrammerte fartøyer. 

Disse utfordringene kan ikke ses isolert for Norge, siden vi fortløpende 
må forholde oss til nye internasjonale bestemmelser for blant annet luftfart, 
sjøfart og personvern. Samtidig er det viktig å starte de samfunnsmessige 
debattene på nasjonalt plan først slik at vi er bedre forberedt på det som 
skjer internasjonalt. Dermed har jeg også gitt et foreløpig rasjonale for å 
utgi en tverrfaglig bok om droner med fokus på norske forhold. 

Selv om utviklingen av droner til sivile formål fortsatt er i en tidlig fase, 
erfarer vi allerede at sterke endringskrefter er satt i bevegelse. I valget mel- 
lom ulike veier som hver på sin måte kan synes gode, blir det desto viktigere 
å løfte frem og vurdere verdibaserte synspunkter på slik teknologiutvik- 
ling. Siden min nysgjerrighet på droner springer ut fra medievitenskape- 
lig forskningstradisjon, vil jeg i det følgende løfte frem noen aspekter ved 
medievitenskapelig forskning som kan ha mer allmenn interesse på tvers 
av disiplininteresser. 

I medieforskning anses mediene, naturlig nok, som det viktigste omdrei- 
ningspunktet for å forstå effekten av sivile droner på mennesker og sam- 
funn. Internasjonalt er det gjort en del studier av det som på engelsk kalles 
drone journalism. Flere bøker og artikler diskuterer teknologiske aspekter 
og dilemmaer ved bruk av droner i journalistikk (Chamberlain 2017, Gold- 
berg et al. 2013, Gynnild og Uskali 2018, Holton et al. 2015), og også behovet 
for utdanning på feltet (Marron 2013). Påfallende mange artikler hand- 
ler om etiske dilemmaer journalister kan komme opp i når de anvender 
kameradroner i visuell nyhetsdekning. Stikkord her er ønsket om visuell 
transparens og dokumentarisk troverdighet på den ene siden og utfordrin- 
ger med personvern og overvåkning på den andre siden (Culver 2014, 2017, 
Gynnild 2014, Gynnild og Uskali 2018, Tremayne og Clarke 2014). 

Analyser av nyhetsmateriale i forbindelse med dette og andre prosjekter 
viser at dagens nyhetsmedier står overfor nye troverdighetsproblemer i sin 
visuelle dekning av nyhetshendelser (Gynnild 2014, Gynnild 2017). I større 
grad enn før består utfordringen i å identifisere og kontrollere ektheten i 
visuelt materiale. Hvor stammer bildene og videoklippene fra? Hvordan 
kan man vite at de ikke er manipulert? 

Det er også av betydning hvordan opphavspersonen har gått frem for å 
skaffe bildene og videoene. Er de innhentet på lovlig vis? Dersom de ikke er 
det, hvordan skal den som videreformidler dronedata, forholde seg til det? 

I journalistikken vil det blant annet være spørsmål om innhentingen av 
visuelt materiale ved hjelp av droner har skjedd i samsvar med veletablerte 
etiske prinsipper. Her handler det både om å vise tilbørlig hensyn, være 
åpen med hvilke bilder man tar, og hva bildene tenkes brukt til. 

Slike etiske fordringer gjelder for bruk av kameradroner akkurat som 
de gjelder for vanlige kameraer og mobiltelefoner. Men droner represen- 
terer en ekstra utfordring fordi det må dobbeltsjekkes at kameradronene 
er manøvrert i samsvar med luftfartsregler for ubemannede fartøy, eller 
om de har utsatt andre for risiko fordi reglene ikke er fulgt. En gjenganger 
i nasjonale og internasjonale medieoppslag er nettopp nyheter om enkelt- 
personer som er blitt utsatt for dronefilming uten at de vet hvem operatøren 
er - altså varianter av det kvinnen utenfor Bergen opplevde. Dette er viktige 
problemstillinger som også de fleste bransjer som anvender kameradroner, 
må ta stilling til i sitt arbeid. 

Det er ikke overraskende at droneoperatører kan ha ønske om å holde 
seg skjult mens dronen fotograferer. Det journalistiske prinsippet om ikke 
å publisere eller bringe videre skjulte opptak, unntatt i helt spesielle tilfeller, 
er imidlertid like relevant når kamera og opptaksutstyr flyr rundt tilsyne- 
latende på egen hånd. Spørsmål som da bokstavelig talt blir hengende i 
luften, er for eksempel: Når er dronebruk å anse som «skjult kamera» og 
må behandles deretter? Selv relativt enkle kameradroner samler bedre og 
mer høyoppløselige data enn det satellitter gjør. 

Selv om teknologien fortsatt er på et tidlig stadium, er de visuelle kvali- 
tetene så høye at de best kan sammenlignes med laserskanning. Den aust- 
ralske droneforskeren Chris Anderson omtaler droner som «the internet of 
flying things» (Anderson 2017). Han predikerer at det store prosjektet i vårt 
århundre vil være å utvide internett til den fysiske verden, og at dronene 
er teknologien som baner vei til den tredje dimensjon, nemlig oppover. 
Dronefilming er en snarvei til å digitalisere den fysiske verden, påpeker han. 
Mens Google Maps ble utviklet ved hjelp av data innhentet fra biler, fly og 
satellitter, skjærer droneteknologien enkelt gjennom slike kompliserte pro- 
sesser. Ved hjelp av kameraer og avansert software kan droner på enkelt vis 
samle data nok til at det kan lages realistiske 3D-modeller av det som filmes. 

Dette fenomenet kalles «reality capture», og høres i utgangspunktet 
både smart og fornuftig ut når det gjelder presis kartlegging av fysiske 

omgivelser, for eksempel innen arkitektur eller geografi. Men jo mer avan- 
sert og sofistikert utstyret blir, jo enklere vil det samtidig være, rent teknisk, 
å bruke materialet til andre ting - uten å informere den som «overvåkes». 

Sett fra et journalistisk perspektiv er en slik utvikling tilsvarende mer 
problematisk: På den ene siden har nyhetsmediene behov for å dokumen- 
tere begivenheter, steder og situasjoner best mulig visuelt. På den andre 
siden gir droner som sensorplattform stor åpning for anonym innsamling 
av ulike typer data som kan brukes som ledd i overvåkning eller spionasje. 
For eksempel gjør droner det lettere å tappe datatrafikk ved hjelp av fal- 
ske basestasjoner for mobiltelefoni eller falske servere/rutere flydd inn til 
bygninger. Det kan jo gi verdifull informasjon — samtidig som dette, i de 
aller fleste tilfeller, åpenbart er i strid med både lovverk og etiske prinsipper. 

Men hva om slike anonymiserte aksjoner skaffer offentligheten politisk 
og økonomisk sprengstoff som i tilfellet «Panama papers»? 

Problemstillinger som var relativt utenkte for få år siden, dukker fortlø- 
pende opp med påtrengende styrke. Hvordan forholde seg til ansiktsgjen- 
kjenning i datamateriale fra droner, eller til informasjon som skaffes til veie 
av termokameraer? Ansiktsgjenkjenning som identifiserer enkeltpersoner 
via ubemannede luftfartøy, er allerede i utstrakt bruk i Kina. Det er også 
en kjent manøver spesielt i militære amerikanske droneoperasjoner. Selv 
når mennesker ferdes i stummende mørke eller er dekket av for eksempel 
et snøskred, kan bevegelsene deres fanges opp av varmesøkende kameraer 
fra fjernstyrte droner. Noen ganger er dette bra. I andre tilfeller dreier det 
seg om nye former for uønsket overvåkning. 

Hvordan skal vi som sivilbefolkning og enkeltindivider forholde oss når 
droner manøvreres til å opptre i svermer, eller som autonome agenter? For det 
skjer også, i både det militære og det sivile rom. Den amerikanske militærin- 
dustrien har for lengst utviklet mikrodroner, MAVs, som er på størrelse med 
insekter eller små mynter. Slike droner er ifølge PR-videoer ment for krigfø- 
ring i urbane områder. Mikrodronene kan krabbe og klatre. De er utstyrt med 
sugekopper og kan være på oppdrag i dagevis (Gynnild og Uskali 2018). Til 
forskjell fra litt større droner kan mange MAVs ikke høres, og knapt nok ses. 

La oss igjen vende tilbake til journalistikk som en markørbransje for 
teknologibruk i de brede lag av samfunnet. Et etablert prinsipp i journa- 
listikken er størst mulig grad av åpenhet rundt kilder til informasjon og 

visuell og annen dokumentasjon. Dette er en måte å bygge og opprett- 
holde tillit og troverdighet på. Men hvordan skal reportere stille seg til 
utforsking og bruk av mikrodroner av typen som er nevnt ovenfor? Er det 
eksempelvis etisk å anvende usynlige mikrodroner i innhenting av verdi- 
full informasjon? Med enkle grep vil morgendagens reportere, på lik linje 
med mange andre, diskret kunne filme alt som foregår i et møterom, uten 
at møtedeltakerne vet det. Men betyr de nye teknologiske mulighetene at 
nyhetsmediene bør ta disse mulighetene i bruk på daglig basis, eller bør 
det kun skje i helt spesielle situasjoner og i tråd med etablerte former for 
selvjustis (Vær Varsom-plakaten)? 

Her er det grunn til å stille kritiske spørsmål, både for nyhetenes egen 
del og for samfunnets del. Med big data og kunstig intelligens er journa- 
listikkens muligheter for utilbørlig overvåkning større enn noensinne før 
i historien. I totalitære regimer ser vi hvilke alvorlige konsekvenser myn- 
digheters tilgang til og bruk av nye teknologier kan ha for enkeltindivider. 
I mange land, og i ulike situasjoner i det enkelte land, kan det være uklart 
hva slags aktører nyhetsmedier er eller ønsker å være. I hvilken grad vil de 
bruke nye teknologier til å spille på lag med statsmakten og andre sterke 
institusjoner, og på hvilke vis kan nye teknologier anvendes til beste for 
enkeltindivider og sivilsamfunnet som helhet? 

Vi intenderer ikke å komme med noen fyllestgjørende svar eller avkla- 
ringer på slike problemstillinger i denne boka. Men det er viktig at spørs- 
målene reises, og at de kan bidra til mer offentlig debatt. 

For medienes del betyr den raske teknologiske droneutviklingen for 
det første at tilbudet om bilder og videoklipp fra autonome droner vil øke. 
Det vil fortløpende sette autentisering av visuelt materiale på nye prøver. 
For det andre innebærer autonomisering selvfølgelig at både journalister 
og andre sivile vil kunne programmere droner til å fly på egen hånd over 
lengre distanser, utenfor operatørenes kontroll. 

Spørsmålet er hvilke etiske problemer det vil medføre, ikke bare for 
nyhetsdekning, men for personvern og trygghet i sivilsamfunnet? Siden 
journalistikk typisk er en tidlig markørbransje, vil det som settes på tidlige 
prøver her, sette resten av samfunnet på prøve også. Hvem vil på lengre 
sikt ha legitim rett til å programmere autonome droner, og med hvilke 
følger? Det er ikke lenger fri fantasi å tenke at droner kan instrueres gene- 

risk slik at de agerer tilsynelatende selvstendig på situasjoner de kommer 
opp i. Droner kan eksempelvis programmeres til å forfølge personer som 
de gjenkjenner ved hjelp av sensorer for ansiktsgjenkjenning. I hvilke 
sivile situasjoner vil det kunne være god og uproblematisk praksis? Uan- 
sett hvordan vi snur og vender på dette, så står det jo mennesker bak de 
operasjonene en drone gjør (Johnson og Gynnild 2018). Men hva skjer 
når de menneskene som i siste instans er ansvarlige for spesifikke dro- 
neoperasjoner, ikke lar seg spore opp eller identifisere? Dette er spørsmål 
som diskuteres stadig mer i medieforskning, og jeg vil anta at de står på 
dagsordenen i andre disipliner også. 

Til nå har vi omtalt sivilsamfunnet i betydningen det som ikke er mili- 
tært. I samfunnsforskningen har imidlertid diskusjonene om hva som 
menes med sivilsamfunnet, vært ført med stor intensitet siden 1990-tallet. 
Mye av det ideologiske grunnlaget for disse debattene stammet fra ame- 
rikansk samfunnsteori. Der trekkes det typisk opp klare skiller mellom 
stat, marked, sivilsamfunn og familier; begrepet sivilsamfunn viser til det 
som foregår i civil society — alt fra politisk aktivisme, frivillig sosialt arbeid 
og non-profit-organisasjoner til deltakelse i ulike typer medier (Trågårdh 
2008, Boje 2008). 

I nordiske land er synet på staten generelt mer positivt enn i anglo- 
amerikanske land, og vår demokratiske styreform er bygd opp ikke som 
en motsats, men gjennom et nært samarbeid mellom statlige aktører, 
markedsaktører og ulike representanter for sivilsamfunnet. Det skjer et 
dynamisk vekselspill mellom det private og det offentlige der «det som 
skjer i sivilsamfunnet speiler interesser, verdier og ideologier som finnes i 
storsamfunnet» (Selle 2008). Trådgårdh (2008) peker på at med de globa- 
liseringsprosesser og neoliberale strømninger som gjør seg gjeldende i våre 
digitale velferdssamfunn, spiller aktører som befinner seg utenfor det tra- 
disjonelle politiske systemet, en større rolle. Det har skjedd en strukturell 
omforming fra government til governance der multinasjonale foretak, ulike 
organisasjoner og bevegelser øver større innflytelse på statlige aktører enn 
tidligere. I tillegg skjer det stor grad av direkte samhandling mellom sta- 
ten og enkeltindivider; familie spiller en mindre rolle i våre nordiske land 
enn i for eksempel USA. Staten oppleves som en institusjon som ivaretar 
individers rettigheter og bidrar til rettferdig fordeling av goder. 

Så lenge det ikke finnes noe samlet perspektiv på hva ansvarlig bruk 
av droner innebærer, trekkes statlige institusjoner, lobbyorganisasjoner og 
andre inn i en kompleks spiral der det er vanskelig å få noe overblikk eller 
diskutere prinsipper for ønsket utvikling. Det gjør politiske beslutningspro- 
sesser ekstra krevende, ikke minst fordi den videre satsingen på dronetek- 
nologi vil kunne ha store implikasjoner spesielt for norske lokalsamfunn. 


Droner som aktivistvåpen 


Det som skiller droner fra tidligere disruptive innovasjoner som for eksem- 
pel bilen eller spinnemaskinen Jenny, er hurtigheten i utviklingen. Mens 
det tok flere tiår fra bilen ble oppfunnet før den hadde danket ut hestekref- 
ter og andre transportmidler, sprer droner som avansert sensorplattform 
seg i rekordtempo på global basis. For mindre enn ti år siden ble jeg ved en 
tilfeldighet både fysisk og virtuelt vitne til det som skulle bli et gjennom- 
brudd for kameradroner i mediene. Da jeg høsten 2011 var gjesteforsker 
ved University of California i Berkeley, havnet jeg mer eller mindre tilfel- 
dig midt oppi demonstrasjonene til den landsomfattende grasrotaksjonen 
Occupy Wall Street. At det som skjedde der skulle gi et frampek om sivil 
bruk av droner i det omfanget vi øyner nå, kunne jeg ikke forestille meg 
da. Men nettopp derfor er det grunn til å reaktivere disse hendelsene og 
se hva vi kan lære av dem i eget arbeid med fremsyn av teknologiutvikling. 
Denne høsten hadde aktivister i New York, Berkeley og andre steder 
forskanset seg i store teltleire i sentrale parker, og spenningen mellom 
aktivister og politi var etter flere ukers beleiring tidvis ganske høy. Som et 
mottrekk mot politiets ensidige nyhetsversjoner av aksjonene, greide den 
unge aktivisten Tim Pool og vennene hans å bygge en primitiv drone som 
de festet et kamera på. Dronen ble satt sammen ved hjelp av enkeltdeler de 
skaffet på internett, og ble styrt fra aktivistenes smarttelefoner. 
Bokstavelig talt over natten greide disse aktivistentreprenørene det som 
knapt noen ennå hadde sett; ved hjelp av den primitive kameradronen samt 
en iPhone og ny U-stream-teknologi som nettopp hadde kommet, startet 
de livesendinger fra livet i leiren, sett fra luften. Dette var et motmakttrekk 
som vakte stor interesse på internett. Tusener av mennesker i ulike deler av 
verden fulgte dramatikken som aktivistene erfarte i møte med politiet — i 

sanntid (Gynnild 2014, Gynnild og Uskali 2018). Jo mer aggressive poli- 
tiet var i sine meldinger fra møter med demonstrantene, jo mer aktiverte 
demonstrantene seg i å finne mottrekk. Denne dynamikken forklares av 
den amerikanske sosiologen Manuell Castells (2009) ved at institusjona- 
lisert makt alltid vil møtes med kreative former for motmakt av dem som 
opplever seg undertrykket eller ikke hørt. 

Det spesielle i denne situasjonen var den effekten aksjonene i Occupy 
Wall Street hadde på det globale nettverkssamfunnet. I nettverkssamfunnet, 
hevder Castells (Castells 2009, 2012), avhenger kommunikativ makt ikke 
først og fremst av kommunikasjonsnettverk eller tradisjonelle medieorga- 
nisasjoner. Det han kaller global kommunikasjonsmakt avhenger derimot 
av spredningen av meldinger på internett, spredningen blant en mengde 
forskjellige sendere og mottakere av slike meldinger. Nettopp denne åpne 
delingen av meldinger på internett gir nye muligheter til påvirkning, til 
«capturing peoples minds», som Castells kaller det. Meldingene fra drone- 
aktivistene i Occupy Wall Street ble eksempelvis spredt i mange ulike nett- 
fora. Aktivistene blogget fortløpende om alt det tekniske de gjorde; de la ut 
tegninger, lenker og annen informasjon som gjorde det mulig for aktivister i 
andre deler av verden veldig raskt å kopiere deres løsninger. I løpet av få uker 
hadde det disruptive gjennombruddet (Bower og Christensen 1995, Rogers 
1995) ledet an av ungdommene i New York, ført til at også demonstrasjoner 
i Warszawa, Moskva og andre steder ble filmet med kameradroner av akti- 
vister selv og deretter lagt ut på videoplattformen YouTube. 

Nå, mindre enn et tiår senere, er det vanskelig å forestille seg både hvor 
primitive disse hjemmebygde dronene var, og hvilket gjennombrudd høsten 
2011 faktisk var for medienes muligheter til ekspansiv, visuell fotodokumen- 
tasjon fra lavere luftrom. TV-kanaler som CNN var raskt ute med å distribu- 
ere sensasjonelle droneklipp fra aktivister, og redaksjonene flommet over av 
luftbårne bilder og videoer fra andre hobbyflyvere og amatører. Dette gjorde 
det i sin tur vanskeligere å kvalitetssikre innholdet av det visuelle materialet. 

Rett nok kunne det være så som så med både oppløsning og lyd på 
videoer filmet fra droner. Men litt korn, støy og vinglete bilder økte bare 
opplevelsen av autentisitet. I det øyeblikk en melding er ute på internett, 
påpeker Castells (2009), vil den leve sitt eget liv og er ute av enhver senders 
kontroll; den vil være tilnærmet umulig å trekke tilbake eller fjerne. Et godt 

eksempel på nettopp det er igjen hentet fra journalistikkforskningen, der 
det gjerne henvises til at den nye drone-eraen i visuell journalistikk startet 
med en snikfotgrafert video av Paris Hilton på den franske riviera i 2010 
(Tremayne og Clarke 2013). Ganske åpenbart bød den nye droneteknologien 
på konkurransefordeler for paparazzier som da hadde fått en ny metode for 
å forsere gjerder og andre stengsler til for eksempel private strender. 


Premissgivere i sivilsamfunnet 


Foreløpig, vil jeg hevde, er droner som nyhetsfelt kraftig underdekket i 
norske og internasjonale medier. Droner har potensial til å endre vårt frem- 
tidige samfunn i kanskje enda større grad enn det bilen har gjort, og det vil 
gå mye raskere. Det er ikke tilfeldig at regjeringens dronestrategi lanseres i 
2018, det innvarsler en politisk klargjøring og legitimering av massiv satsing 
på ubemannet luftfart i årene som kommer. Desto mer betenkelig er fravæ- 
ret av prinsipielle debatter om konsekvenser av utstrakt satsing på droner i 
sivilsamfunnet. Kanskje må det skje noen alvorlige ulykker også med sivile 
droner før denne teknologien kommer ordentlig på dagsordenen. 

Et typisk trekk ved demokratiske samfunn er at staten setter ulike pre- 
misser for aktiviteten til det som kan forstås som sivilsamfunnet — ulike 
frivillige organisasjoner, sammenslutninger og enkeltpersoner, inklusive 
aktivister. Her ligger, som sosialantropologen Marianne Gullestad påpeker, 
utfordringer med ansvarliggjøring, tillit og samarbeid (Gullestad 2001). I sin 
klassiske artikkel «Om likhet og forskjell i det sivile samfunn» ser Gullestad 
det sivile samfunn ikke som et klart, analytisk begrep, men mer som en 
fellesnevner som peker hen mot «hverdagspraksiser, forestillinger, verdier, 
uformelle regler ...». Selv om sivilsamfunnet etter hvert er blitt et viktig 
politisk begrep, ikke minst i FN, siterer hun sosialantropologen Chris Hann 
på at «det refererer mer løselig til det moralske fellesskap, til problemene 
med ansvarliggjøring, tillit og samarbeid» (ibid.). 

For å utvikle evnen til kritisk vurdering er det som regel viktig å være 
oppmerksom og lyttende til hva som faktisk sies. Men i mange situasjoner, 
for eksempel innen teknologisk innovasjon, kan det være vel så interessant 
å legge merke til hva som ikke sies eller hva det ikke snakkes om. Nettopp 
her er det fortsatt mye å hente på dronefeltet. 

Mye av det vi oppfatter som viktige, premissgivende sider ved norsk 
droneutvikling, er til nå ikke blitt viet særlig oppmerksomhet i det offent- 
lige ordskiftet. Diskusjoner og beslutninger skjer i stor grad uten at det blir 
lagt merke til av andre impliserte. Samtalene foregår i direkte kontakt mel- 
lom bransje, myndigheter og rådgivende organer, og innenfor utdanning, 
forskning og kunst. Vi så derfor et behov for en bok som kunne bringe inn 
ulike perspektiver på sivil droneutvikling. Ikke minst viktig fant vi at det 
var å bringe inn stemmer fra sentrale offentlige institusjoner som bidrar til 
å legge rammene for hvordan vi som enkeltindivider og sammenslutninger 
kan, bør og skal manøvrere i forhold til droner. Mye av kunnskapen om 
droner er å finne på internett, men da stykkevis og delt, og i stor grad preget 
av hands-on-tilnærminger i virtuelle fora. 

Siden feltet spenner fra uskyldig lek til avansert overvåkningspotensial, 
ønsker vi å bidra til en større grad av tverrfaglig dialog om mulige impli- 
kasjoner av droneteknologi. 

Boka springer ut fra forskningsprosjektet ViSmedia ved Institutt for 
informasjons- og medievitenskap, Universitetet i Bergen. ViSmedia er et 
fireårig, tverrfaglig prosjekt som undersøker ansvarlig adopsjon og inno- 
vasjon av visuelle overvåkningsteknologier i nyhetsmediene. Det drives 
etter RRI-metodiske prinsipper, som er en forkortelse for den EU-initierte 
tilnærmingen Responsible Research and Innovation (Owen et al. 2013). Et 
viktig mål med RRI er å bidra til en ansvarlig teknologisk utvikling i sam- 
funnet, der langsiktige konsekvenser av spesielt nye teknologier utforskes 
gjennom dialogiske tilnærminger, eksperimenter og fremsyn. RRI som 
metodisk rammeverk diskuteres mer detaljert i kapittel 2 og kapittel 10. 

På bokas kickoffseminar i Bergen våren 2017 var både luftfartstilsyn, 
teknologiråd, bransjeorganisasjon, presseinstitusjon, datatilsyn, utdan- 
ning og tverrfaglig forskning engasjert i den dialogen som har manifestert 
seg i denne boka. En rød tråd gjennom kapitlene er selvfølgelig kritiske 
refleksjoner om hvordan vi som lever i et høyteknologisk, demokratisk 
sivilsamfunn, best kan bidra til ansvarlig omgang med droner på både lokal 
og global basis. Boka inneholder både forskningskapitler og fagkapitler 
som til sammen gir et bredt oversyn over dette feltet. 

I kapittel 2 blir regjeringens nye dronestrategi diskutert ut fra signaler 
om at norsk droneutvikling skal være «markedsdrevet og samfunnstjenlig». 

Ved hjelp av hovedprinsipper for Responsible Research and Innovation, RRI, 
reflekterer Teknologirådets Ake Refsdal Moe over behovet for å undersøke 
og debattere mulige langtidskonsekvenser av droner i sivilsamfunnet på 
basis av denne tilnærmingen. Droner i Arktis trekkes frem som eksempel 
på hvordan myndighetene kan løse oppgaver og legge til rette for innova- 
sjon og næringsutvikling. «Samtidig som forventningene til det fremtidige 
dronemarkedet er høye, er det usikkerhet rundt teknologisk og kommersi- 
ell utvikling, og også rundt den samfunnsmessige effekten av dronebruk i 
Norge», påpeker Refsdal Moe. Dette indikerer at politiske beslutningstakere 
bør fokusere mer på dialog mellom ulike samfunnsgrupper og være åpne 
for fortløpende kursjusteringer etter hvilke samfunnsoppgaver droner skal 
brukes til å løse. 

«Sivil luftfart endres dramatisk, og det går fort», konstaterer funge- 
rende seksjonssjef Bente Heggedal Løvold i Luftfartstilsynet. I kapittel 3 
diskuterer hun dilemmaer og utfordringer med den eksplosive veksten i 
ubemannede luftfartøy sett fra et tilsynsperspektiv. Droner har mer til fel- 
les med mobiltelefoner enn med småfly, mikrofly eller modellfly, påpeker 
hun. Luftfartstilsynet har en nullvisjon når det gjelder ulykker og alvorlige 
hendelser, men arbeider på høygir for å kunne sikre trygge luftrom og inte- 
grasjon med bemannet luftfart. Heggedal mener det vil gå mindre enn ti år 
før mesteparten av luftfarten i Norge er ubemannet, og antyder at norske 
kortbaneflyplasser kan bli de viktigste arenaene for fremtidig dronefart. 

I kapittel 4 får vi en innføring i hva personvern er, og hvilke norske lover 
som skal ivareta personvernet. Personvern handler om retten til et privatliv 
og retten til å bestemme over egne personopplysninger. Personvern- 
begrepet refererer ikke bare til vernet av privatlivets fred og den enkeltes 
personlige integritet. I norsk forståelse handler personvern ikke bare om 
retten til et privatliv. Personvern innebærer også vernet av individers rett 
til å ha innflytelse på bruk og spredning av personopplysninger om seg selv. 
Elisabeth Krauss Andersen og Helge Veum i Datatilsynet klargjør hvilke 
personvernregler den som flyr en drone, må kjenne til. De diskuterer også 
hvilke regler som gjelder for deling av datamateriale fra droner. Til slutt 
presenterer de fem personvernutfordringer med bruk av droner. 

I kapittel 5 får vi et innblikk i ansvarlig uttesting av droner ved Univer- 
sitetet i Bergen. Frode Guribye, Lars Nyre og Astrid Gynnild reflekterer 

her over kameradroner som journalistisk verktøy — et designeksperiment 
i høyere utdanning. Her er data hentet fra et bachelorkurs i medie- og 
interaksjonsdesign, tilsvarende 1/3 semester i arbeidsmengde. Erfaringene 
fra dette kurset tilsier at innovasjonspedagogikk, der studentene gis stor 
åpning for selv å eksperimentere innenfor gitte rammer, er en produk- 
tiv tilnærming til å lære ansvarlig bruk av ny teknologi. Den skiller seg 
vesentlig fra opplæring i å operere en drone eller bli sertifisert dronepilot. 
Perspektiver fra studenter, undervisere og administratorer trekkes inn, og 
analysen viser behovet for et tett samspill mellom pedagogiske, teknolo- 
giske og institusjonelle rammer når kameradroner introduseres i høyere 
utdanning. 

I kapittel 6 får vi enda et perspektiv på personvern, visuell kommunika- 
sjon og droner. I hvilken grad utgjør journalisters bruk av droner en utfor- 
dring for Vær Varsom-plakaten, medienes eget etiske regelverk? Nils E. Øy, 
tidligere generalsekretær i Norsk redaktørforening, viser til at Pressens Fag- 
lige Utvalg ennå ikke har behandlet noen klagesaker fra publikum der bruk 
av droner har vært involvert. Han antar at slike saker sikkert vil komme. 
Samtidig påpeker han at selv om droneteknologien er ny, så vil prinsip- 
pene i Vær Varsom-plakaten gjelde også for droner og visuelt materiale 
fra kameradroner. Dette gjelder også selv om ulike opptak fra droner vil 
komme innunder merkelappen skjult observasjon. 

I kapittel 7 diskuterer Rune Ottosen militær bruk av droner sett i lys av 
folkeretten, internasjonale avtaler og konvensjoner som regulerer forholdet 
mellom suverene stater. Er det i tråd med folkeretten å bruke ubemannede 
luftfartøy for å drepe antatte terrorister og samtidig skade eller ta livet av 
uskyldige sivile i et land langt borte? Dette prinsipielle spørsmålet blir sjel- 
den diskutert offentlig. Et annet spørsmål er om det å drepe medlemmer av 
en terrororganisasjon er som en henrettelse uten lov og dom så lenge det 
ikke er erklært krigstilstand mellom de berørte landene. Og er det egentlig 
mulig å operere med et klart skille mellom sivile og militære droner? Det 
vil alltid være teknologioverføring mellom de to områdene, eksempelvis 
er den norskproduserte Black Hornet tatt i bruk i militære operasjoner, 
blant annet i Midtøsten. 

I kapittel 8 tar Øyvind Vågnes for seg droner i kunsten. Han viser hvor- 
dan den belgiske dokumentaristen Tomas van Houtryves film Blue Sky 

Days har vist nordamerikanere deres eget samfunn sett gjennom et «dro- 
neblikk». Filmskaperen har brukt droner til å fotografere sivil infrastruktur 
av samme type som amerikanske militære droneangrep har rammet de 
siste årene i land som Pakistan, Afghanistan og Jemen. Dette er sivilsam- 
funnet i en overvåket versjon, et skyggelandskap sett med et militært blikk. 
Kunstverk kan både være informative og skape debatt på nye arenaer. Når 
kunstnere bruker droneoperatørenes perspektiv i sine arbeider, opplever vi 
en avstand og objektivisering. Dermed blir de etiske sidene ved dronebruk 
synlige, hvor presis og relevant er egentlig informasjon som sendes tilbake 
til en dronepilot med adgang til å ta skjebnesvangre avgjørelser? 

I kapittel 9 snur Knut Torbjørn Moe medaljen og viser oss baksiden. På 
samme måte som droner har en rekke positive sivile bruksområder, er de 
også et effektivt verktøy for det motsatte. Ulovlig overvåkning, smugling, 
terrorisme, industrispionasje, dropp av «skitne» våpen, likvidering, hack- 
ing, svindel, politisk aktivisme - mulighetene her er like mangfoldige som 
de samfunnsnyttige er. Moe argumenterer for at det sivile samfunnet må 
øke bevisstheten om risikoen, gjøre omfattende analyser og treffe nødven- 
dige tiltak. Han peker på en rekke metoder og teknologier som kan gjøre 
sivilsamfunnet tryggere overfor det han kaller «droners mørke side». Dette 
gjelder både å gjøre installasjoner mindre sårbare, forberede seg på mulige 
angrep og ha strategier for motangrep. 

I kapittel 10 setter Astrid Gynnild droneutviklingen i Norge inn i et 
større perspektiv. Hun spør i hvilken grad vi som borgere i sivilsamfunnet 
kan øve innflytelse på teknologier som utvikles i slike omfang. På basis 
av utfordringer med regulering av sivil dronefart, både globalt og i EU- 
sammenheng, diskuterer hun behovet for å inkorporere en bredere forstå- 
else av behovet for ansvarlig forskning og innovasjon, RRI, i samfunnet. 
Refleksjon, fremsyn og god dialog er forutsetninger for å kunne utvikle 
gode fremsyn og evne til å justere kurs underveis. Dette er samtidig prin- 
sipper med lange tradisjoner innen læringsforskning og eksperimentering. 
Arbeidet med ansvarlig forskning og innovasjon har dermed et sterkere 
ankerfeste i norsk utdanningstradisjon enn vi kanskje tror. 

KAPITTEL 2 


Droner i nord - behov for 
en fremtidsrettet politikk 


Åke Refsdal Moe 


Oppmerksomheten rundt sivile droner har tatt av i Norge i løpet av de fem 

siste årene. Dette har ført til økende utslag på den politiske radaren, og 
regjeringen har bestemt å etablere en nasjonal strategi for droner. Målet er 
å legge til rette for en markedsdrevet og samfunnstjenlig utvikling av drone- 
virksomheten i Norge. I dette kapitlet vil jeg gjøre rede for muligheter og 

utfordringer som knytter seg til myndighetenes planer for dronebruk til 

offentlig oppgaveløsning og innovasjon. Droner i Arktis trekkes frem som 

et eksempel på hvordan myndighetene kan løse oppgaver og legge til rette 

for innovasjon og næringsutvikling. Samtidig som forventningene til det 

fremtidige dronemarkedet er høye, er det usikkerhet rundt teknologisk 
og kommersiell utvikling, og også rundt den samfunnsmessige effekten 

av dronebruk i Norge. 

Kapitlet tar i bruk sentrale prinsipper fra Owen et al. (2013) sin modell 
for ansvarlig forskning og innovasjon (RRI). Disse prinsippene brukes for å 
kaste lys over forhold som har satt preg på internasjonal strategiutvikling 
for sivile droner de siste årene. Markedet for sivile droner er preget av 
høye forventninger, mange antakelser og en rekke usikkerhetsmomenter 
det er viktig å være kjent med. RRI-prinsippene kan med fordel også 
brukes som retningslinjer for den videre utviklingen og oppfølgingen av 
en norsk dronestrategi som er innrettet mot en samfunnstjenlig utvik- 
ling. En slik strategi kan bli viktig for å stake ut kursen dronene vil ta i 
fremtidens Norge. 

Droner på den politiske radaren 


Mediene er fulle av nyheter om hvordan droner tas i bruk på stadig nye 
områder, både i næringslivet, i forskning og av privatpersoner. Høytfly- 
vende idéer om droner som leverer pakker direkte på døra eller ubeman- 
nede dronetaxier virker ikke lenger like usannsynlig som det gjorde for 
bare få år siden. Men mediedekningen viser også den samfunnsmessige 
turbulensen som oppstår når droneteknologien inntar luftrommet over oss. 
Nestenkollisjoner med fly, uønsket overvåkning og påtrengende hobby- 
droner er et stadig tilbakevendende tema. 

I takt med denne utviklingen har bruk av droner også blitt et stadig mer 
aktuelt tema for norske myndigheter, både som mulighet og som utfor- 
dring. Norsk politi har vært tidlig ute med å vise interesse for droner som 
hjelpemiddel i blant annet søk- og redningsoperasjoner og spaningsopp- 
gaver. Politidirektoratet har utredet slik bruk, men holdningen er foreløpig 
avventende. Flere andre offentlige aktører ønsker nå å ta i bruk droner. 
Nasjonal transportplan 2018-2019 (NTP) viser til at Statens vegvesen, Jern- 
baneverket, Kystverket og Avinor alle planlegger å bruke droner for auto- 
matisering og effektivisering av overvåkning, inspeksjon og kartlegging av 
infrastruktur (Meld. St. 33 (2016-2017), 2017, s. 38). Interessen fra offentlige 
aktører som vurderer droner som et nytt og potensielt revolusjonerende 
redskap for effektivisering og offentlig oppgaveløsning, er økende. Dette 
gjelder også regjeringen, som i Nasjonal transportplan legger særlig vekt 
på at Norge er et land med god plass og store avstander, og at vi av den 
grunn både har svært gode forutsetninger for å ta i bruk droner, og ekstra 
stor nytte av dem (Meld. St. 33 (2016-2017), 2017, kap. 3.4.4). 

Dronene har også gjort seg bemerket som en utfordring. Luftfartstil- 
synet, som er ansvarlig for sikkerheten i lufta, Datatilsynet, som forvalter 
personvernet, og Politiet, som må takle uønsket dronebruk, er eksempler på 
myndigheter som må håndtere nye og tidligere ukjente problemstillinger. 

I et overordnet perspektiv er det politikkens oppgave å avgjøre hvordan 
det norske samfunnet skal håndtere både mulighetene og utfordringene 
dronene bærer med seg. Teknologirådet er et offentlig organ som har som 
mandat å informere Stortinget og andre politiske myndigheter om mulig- 
heter og utfordringer knyttet til ny teknologi. Rådet har fulgt utviklingen 

av sivile droner i Norge over lengre tid, og har publisert flere anbefalinger 
om droner til norske myndigheter de siste årene. Eksempler er Droner i 
politiets tjeneste (Teknologirådet, 2014 a) og Droner i Arktis (Teknologirådet, 
2014 b). Dronene skaper mange nye spørsmål og kan berøre store deler av 
samfunnet, og Teknologirådet har derfor anbefalt at utviklingen gis en 
samlet vurdering i form av en nasjonal strategi for droner. 

Droner har de siste årene også blitt et politisk tema, og i 2015 ba Stor- 
tingets justiskomité derfor regjeringen om å utarbeide en helhetlig norsk 
dronestrategi som også behandler de negative sidene ved dronebruk (Innst. 
6 S (2015-2016), 2015, S. 18). I statsbudsjettet for 2017 varslet regjeringen at 
de ville følge opp dette (Prop. 1 S (2016-2017), 2016), og i 2017 ble det eta- 
blert en tverrdepartemental dronegruppe under ledelse av Samferdselsde- 
partementet. Mandatet var å vurdere hvordan offentlig regulering kan bidra 
til å legge til rette for regjeringens målsetting for droneutviklingen, som i 
Nasjonal transportplan beskrives som en «markedsdrevet og samfunnstjen- 
lig utvikling av dronenæringen» (Meld. St. 33 (2016-2017), 2017, $. 48). 

Dette er et offensivt og hensiktsmessig grep fra norske myndigheter. 
I skrivende stund er dronestrategien ikke ferdigstilt, og hvilke anbefalinger 
den vil inneholde, er ikke kjent. Men det kan ventes at strategien vil skis- 
sere de viktigste problemstillingene rundt sivile droner i Norge og anbefale 
hvilke veivalg offentlige myndigheter bør gjøre for fremtiden. 

En norsk dronestrategi vil bli viktig for å stake ut kursen dronene vil 
ta i fremtidens Norge. Samtidig vil den først og fremst bli et slags offisielt 
startpunkt på en utvikling som er svært vanskelig å overskue i dag. Hvilken 
vei droneteknologien og bruken av dem vil ta, er umulig å forutsi med sik- 
kerhet. Men regjeringens klare målsetting om en samfunnstjenlig utvikling 
og innovasjon kan med fordel knyttes til noen overordnende kursvalg. 

I resten av dette kapitlet vil jeg derfor bruke et utvalg etablerte prinsip- 
per for ansvarlig innovasjon for å analysere noen sentrale trekk ved den 
oppmerksomheten sivile droner har fått i Norge og i Europa de senere 
årene. Dette er forhold som kan være relevante for den videre oppfølgingen 
og utviklingen av en norsk dronestrategi. Utvalget handler i hovedsak om 
droner som gjenstand for nærings- og innovasjonspolitisk oppmerksomhet. 

Som en illustrasjon på hvordan droner utgjør en mulighet så vel som en 
utfordring i nasjonal kontekst, vil Arktis trekkes frem som eksempel. Et sentralt 

poeng er å understreke at en norsk tilnærming til sivile droner kan styrkes ved 
å utforske langtidsperspektiver, være seg bevisst dagens kunnskapsmangler 
og usikkerhetsmomenter, og legge opp til økt involvering og dialog på tvers av 
sektorer og samfunnsgrupper. For å gi droneutviklingen en samfunnstjenlig 
retning bør norske myndigheter også vise vilje til å stadig evaluere utviklingen 
og eventuelt endre kurs. La oss begynne her med å se mot nord. 


Norges arktiske utfordring 


Norge er en polarnasjon med klare interesser og et stort ansvar for forsvar- 
lig forvaltning i arktiske områder. Vi har ansvar for havområder som er 
syv ganger større enn fastlandet, og 80 prosent av disse områdene ligger 
nord for polarsirkelen. Aktiviteten i Arktis forventes å øke betraktelig frem- 
over. De største utfordringene er knyttet til endringer i klima og miljø og 
økende næringsvirksomhet. Issmelting og økt teknologisk kapasitet fører 
til en større internasjonal interesse for ressursutnyttelse og maritim akti- 
vitet. Både økt skipstrafikk og mulig petroleumsaktivitet gjør behovet for 
miljøvernberedskap større. Norge har et stort ansvar for å være til stede i 
våre havområder og utvikle overvåknings- og beredskapsevne. 

Teknologirådet (2014 b) har pekt på hvordan droner kan bli et viktig 
redskap for å oppfylle slike forpliktelser. Store avsidesliggende områder 
med tøffe værforhold og mangel på infrastruktur gjør at beredskap, fors- 
kning og annen aktivitet ofte er krevende, dyrt og til dels farlig. 

Droner er som regel mye mindre kostnadskrevende enn bemannede luft- 
fartøy, og de kan overvåke store områder uten risiko for personell. Ved bruk 
av ubemannede droner blir man uavhengig av alternative landingsplasser 
og begrensninger knyttet til hvilebehov og flytidsbestemmelser. Dermed 
kan oppgaver innen rednings- og miljøberedskap, forskning, havoppsyn og 
annen sivil myndighetsutøvelse effektiviseres og forbedres. I fjerntliggende 
arktiske havområder kan droner i fremtiden bidra til å etablere en helt ny 
infrastruktur for informasjon, observasjon og beredskapskapasitet. 

Arktis er bare ett av flere eksempler på hvordan norske myndigheter 
kan bruke droner for å løse viktige samfunnsoppgaver i fremtiden. Men 
samtidig er veien frem dit usikker. Det er fortsatt mange utfordringer, både 
teknologiske, økonomiske, regulatoriske og politiske. Det er ikke gitt at 

utviklingen går i ønsket retning. Slik sett kan potensialet for bruk av droner 
i Arktis være med på å belyse behovet for en aktiv og utfordringsdrevet 
offentlig dronestrategi. At myndighetene setter seg klare mål for hvilken 
droneutvikling som er ønskelig, vil være av stor betydning for en næring 
som ennå er i startgropa. Men en aktiv holdning til droner vil også være en 
viktig prøve for norske myndigheters evne til å håndtere en stadig raskere 
og mer komplisert teknologiutvikling i samfunnet generelt. 


Teknologien utfordrer politikken 


Dronene er nemlig et av de beste eksemplene på hvordan den raske tekno- 
logiutviklingen i dagens samfunn skaper stadig større utfordring for poli- 
tikk og samfunnsplanlegging. Dronene er på mange måter et tidlig varsel 
om teknologiske utviklingstrekk som blir stadig viktigere. Teknisk sett er 
droner robotiserte flyvende plattformer som kan utstyres med en mengde 
ulikt utstyr og sensorer. Det gjør at de kan brukes på mange ulike måter, og 
at de kommer i alle mulige former, fra noen få gram til vingespenn større 
enn passasjerfly. Derfor er droner også vanskelige å diskutere under ett. 
Men et viktig poeng er at dronene kan gjøre det raskere, enklere, billigere 
å operere i lufta, og at flere enn før derfor får tilgang til luftrommet. 
Dronene vi ser i dag er også resultat av en dypere teknologisk trend 
preget av konvergens og standardisering, eller det man kan kalle plattformi- 
sering (Maclaine Pont, van Est og Deuten 2016). Digitalteknologien har gjort 
at ulike avanserte teknologier kan settes sammen og integreres mye enklere 
enn før. Grovt sett kan vi si at mange av de komponentene og sensorene vi 
finner i en smarttelefon (f.eks. prosessorer, GPS, akselerometer, WIFI, kame- 
raer osv.), er de samme som trengs for å bygge en forbrukerdrone. Utvik- 
lingen mot mindre og billigere komponenter i mobilindustrien har bidratt 
til at det er mulig å bygge stadig enklere og billigere luftfartøy. Samme 
utvikling gjelder datakraft og såkalt kunstig intelligens, som gjør at det er 
mulig å automatisere styring og kontroll av dronene. Det som tidligere var 
kompliserte pilotoppgaver, kan nå utføres av innmaten fra en smarttelefon. 
Utviklingen har også ført til et dramatisk prisfall på mange av kompo- 
nentene som skal til for å skape en drone. Dette fører igjen til en større og 
mer kompleks arbeidsdeling innenfor droneinnovasjon, hvor amatører og 

småselskaper kan spille en rolle innenfor utvikling av teknologi så vel som 
forretningsmodeller. Og nettopp denne senkningen av den teknologiske 
og økonomiske terskelen for teknologiutvikling gjør at dronene også kan 
ta mer uforutsette veier. På denne måten er dronene et eksempel på en 
bredere teknologisk trend preget av rask innovasjon og uforutsigbarhet, 
og dette innebærer på mange måter en utfordring for politisk planlegging. 


Politikk og innovasjon 


I dag kan vi lett få inntrykk av at teknologiutviklingen raser av gårde, og at 
politikken halser etter i et forsøk på å regulere de uønskede konsekvensene 
for samfunnet. Det er ingen tvil om at utviklingen rundt digitalisering, 
maskinlæring og robotisering skaper nye etiske og juridiske utfordringer. 
Samtidig er bildet av myndigheter og politikere som bare responderer på 
en utvikling de ikke har noen innflytelse over, feilaktig. Utvikling og inno- 
vasjon drives ikke bare av teknologiske muligheter, men også av sosiale, 
økonomiske og samfunnsmessige forhold. Teknologisk innovasjon foregår 
i et system hvor næringsliv, forskning og utdanningsinstitusjoner, investo- 
rer, myndigheter og andre aktører inngår. 

I dette sosio-tekniske innovasjonssystemet spiller nettopp myndighetenes 
politikkutforming og lovregulering en særdeles viktig rolle. Våre dagers 
utfordring er heller at innovasjon og teknologisk utvikling går raskere enn 
tidligere, og at den fremstår som mer uforutsigbar. Det er derfor liten tvil 
om at politikken trenger nye redskap og metoder for å håndtere denne 
typen usikkerhet. Samfunnets evne til å tenke fremover, og identifisere hvor 
vi vil og hvordan vi skal komme dit, er viktigere enn noen gang. I dette per- 
spektivet kan utviklingen av en nasjonal dronestrategi bli et viktig element. 


Samfunnstjenlig innovasjon 


Både i Norge og internasjonalt er det nå også en utbredt erkjennelse av at 
teknologisk innovasjon kan få konsekvenser som ikke er samfunnstjenlige. 
Ikke minst har de globale klimautfordringene gjennom de siste tiårene vært 
et viktig bakteppe for utviklingen av slike perspektiver. Teknologiutvikling 
kan bidra til å løse viktige samfunnsutfordringer og virke positivt for øko- 

nomien, men kan også skape nye problemer. Erkjennelsen har bidratt til 
at rammeverk for samfunnsansvarlig forskning og innovasjon i det siste har 
økende innflytelse på formuleringen av internasjonal innovasjonspolitikk. 

Begrepet RRI, fra engelsk Responsible Research and Innovation, har vært 
en gjenganger i europeisk forsknings- og innovasjonspolitikk de senere 
årene. Enkelt forklart handler RRI-prinsipper om at forskning og inno- 
vasjon må innrettes spesielt mot å løse store felles samfunnsutfordringer, 
blant annet klima, fattigdom, mattrygghet og samfunnssikkerhet. Hvis all 
teknologisk innovasjon ikke uten videre er god innovasjon, vil innovasjons- 
prosesser i større grad enn før styres etter en samfunnstjenlig kurs. En slik 
holdning forutsetter en økt bevissthet om innovasjonsprosessenes forutset- 
ninger, målsettinger og konsekvenser, og krever at utvikling av kunnskap, 
teknologi og samfunn ses i sammenheng. 

Owen et al. (2013) har formulert fire innflytelsesrike prinsipper for 


ansvarlig innovasjon: 


e Forutseende: Det er viktig å legge vekt på langsiktig tenkning om tilsik- 
tede og utilsiktede konsekvenser, for eksempel ved teknologiutvikling, 
og mulige konsekvenser for samfunn, økonomi og miljø. Involverte i 
innovasjonsprosesser bør reflektere over alternative utviklingsbaner 
som følger av spørsmål som «hva om?». 

e Refleksiv: Det er viktig at underliggende antakelser og målsettinger bak 
en innovasjonsprosess blir gjenstand for egen kritisk vurdering. Hva 
kan konsekvensene bli av ulike usikkerhetsmomenter, sårbarheter og 
mangel på kunnskap? 

e Dialogbasert: Forsknings- og innovasjonsprosesser må åpne for en bred 
og kollektiv meningsutveksling. Dette kan handle om offentlig debatt, 
f.eks. normative spørsmål ved teknologiutvikling som droner, men også 
om å sikre bedre utveksling av relevant kunnskap og perspektiver på 
tvers av fagfelt. Slik dialog bør ikke bare involvere eksperter. 

e Responsiv: Målsettingen over er lite verdt hvis den ikke omsettes til 
praksis og får konsekvenser, for eksempel for en innovasjonsprosess 
for sivile droner. Det er viktig at innretningen av målsettinger og utvik- 
lingsaktiviteter revurderes løpende etter hvert som langtidsvurderinger, 
refleksjon og dialog bidrar til nye innsikter og vurderinger. 

Disse prinsippene kan med fordel brukes som retningslinjer for en sam- 
funnstjenlig norsk dronestrategi. I siste del av kapitlet vil jeg illustrere 
dette kort, med hovedvekt på Arktis som eksempel. Men prinsippene kan 
også brukes til å kaste lys over noen forhold som har satt preg på interna- 
sjonal strategiutvikling for sivile droner de siste årene. Markedet for sivile 
droner er preget av høye forventninger, mange antakelser og en rekke 
usikkerhetsmomenter det er viktig å vurdere nærmere. En slik analyse 
kan altså ses som et bidrag til å åpne opp for økt refleksjon rundt de usik- 
kerhetsmomentene som alltid gjelder for fremtiden, også for dronenes 
fremtid i Norge. 


Utfordring 1: Skyhøye forventninger 
til fremtidens dronemarked 


De siste årene har vi regelmessig kunnet lese om en sterk økning i antall 
solgte droner i Norge. Og ikke minst alle de nye jobbene dronene kan skape. 
I 2016 presenterte bransjeorganisasjonen UAS Norway en rapport som 
anslår at det norske dronemarkedet vil være «verdt 800 millioner kroner» 
i 2021 og sysselsette 90 000 personer (Kaspersen 2016). Samferdselsminister 
Ketil Solvik-Olsen uttalte samtidig til Dagens Næringsliv at Norge er «per- 
fekt» for droneindustrien. Analysen var at vi i første omgang vil vi se omfat- 
tende bruk av droner til samfunnsnyttige oppgaver, men at en revolusjon 
i næringslivet vil følge (Havnes 2016). Ministeren har gitt klart uttrykk for 
at han har svært høye forventninger til dronenæringen, og mye av poten- 
sialet for næring og nye arbeidsplasser knyttes til å realisere produkter og 
tjenester som ennå ikke er utviklet (Solvik-Olsen 2016). Da UAS Norway 
arrangerte sin årlige dronekonferanse i november 2017, la analyseselskapet 
Opinion AS frem beregninger som anslo at 230 000 nordmenn nå eide en 
eller flere droner og at 843 000 nordmenn vurderer å kjøpe drone (Franzen 
2017). Dette fremstår som svært høye tall som det vil være hensiktsmessig å 
gå nærmere inn i, men det er det ikke mulig å gjøre i dette kapitlet. 
Poenget er dette: Ideen om et stort og ukjent innovasjonspotensial i 
dronenæringen er fremtredende. Et slikt syn preger også mye av den poli- 
tiske strategiutviklingen som har foregått i Europa. Da EU-kommisjonen 
publiserte analysen Towards a European strategy for the development of civil 

applications of Remotely Piloted Aircraft Systems, ble innovasjonspotensialet 
for sivile droner sammenlignet med effekten introduksjonen av Apples 
iPad skapte (EU-kommisjonen, 2012). Argumentet var at dronene ville føre 
til en eksplosiv utvikling av hittil ukjente og uforutsigbare markeder, ikke 
ulikt hvordan smarttelefonene har skapt et nytt marked for apper. 

I 2018 er slike høye forventninger til vekst og jobbskaping i dronenæ- 
ringen fortsatt en av de mest markante drivkreftene bak EUs strategi. EU- 
kommisjonen har nylig slått fast at droner er «synonymt med innovasjon, 
nye tjenester for borgere, nye forretningsmodeller og et enormt potensial 
for økonomisk vekst» [min oversettelse] (EU-kommisjonen 2017). EU 
forventer derfor at markedet vil vokse kraftig de nærmeste årene. Kom- 
misjonen viser til anslag på mellom ti milliarder og 127 milliarder euro 
(EU-kommisjonen 2017). Det fremgår ikke hvor disse anslagene er hentet 
fra og hvordan de er beregnet. Den relativt store differansen mellom ansla- 
gene avdekker også hvor mye usikkerhet som egentlig er forbundet med 
de sivile dronenes bidrag til den europeiske økonomien. Kommisjonen tar 
ikke opp denne usikkerheten, men legger vekt på at EU i alle tilfelle må ta 
lederrollen i utviklingen av det internasjonale dronemarkedet. Noe annet 
kan bety tapte sjanser for jobbskaping og økonomisk utvikling. 

Også i USA har næringspolitiske hensyn og forventninger til fremtiden 
hatt stor innvirkning på myndighetenes håndtering av sivile droner. I 2013 
anslo Den internasjonale bransjeorganisasjonen AUVISI at kommersielle 
droner vil skape 100 000 jobber og tilføre økonomien 82 milliarder dollar 
i USA frem mot 2025 (AUVISI, 2013). 

Høye forventninger til en raskt økende droneøkonomi var også sterkt 
medvirkende da den amerikanske kongressen påla det nasjonale luftfarts- 
tilsynet (NAA) å legge frem reguleringer som gjorde det mulig å integrere 
sivile og kommersielle droner i amerikansk luftrom innen 2015. Etter noen 
forsinkelser har USA åpnet for kommersiell bruk av droner, men dette er 
begrenset til mindre systemer som hele tiden er i synsvidden til en pilot 
(såkalte VLOS-operasjoner). 

I dag jobber sterke lobbyorganisasjoner som AU VISI og selskaper som 
Amazon og Google for at amerikanske myndigheter raskt skal åpne opp 
for mer autonome operasjoner, dvs. droner uten dronepiloter på bakken. 
Amazon ønsker f.eks. å benytte droner til automatisk pakkelevering, slik 

at lokale kunder vil ha sin bestilling levert på døra med drone innen 
30 minutter. Selskapet har informert kongressen om at de har teknologien 
klar og vil tilby tjenesten med en gang slik bruk blir lovlig. 


Forventninger og fremtid 


Disse eksemplene viser hvordan det er skapt skyhøye forventninger til de 
sivile dronenes næringspotensial, i Norge som i resten av Europa og i USA. 
Slikt klinger godt i ørene til politikere som har vært opptatt av vekst og 
jobbskaping i etterkant av finanskrisen, og utsiktene har dermed bidratt til å 
drive frem krav om rask integrasjon av droner i nasjonale luftrom. Samtidig 
er det temmelig klart at anslagene for næringens veksttakt og fremtidige 
verdiskapning er forbundet med stor usikkerhet. Mange av vurderingene er 
gjort på oppdrag fra bransjeorganisasjoner med sterke interesser for gode 
rammevilkår, og i mange tilfelle er datagrunnlaget for beregningene heller 
ikke offentlig tilgjengelig. 

En erkjennelse av at utviklingen ikke er gitt, og at det slett ikke er sikkert 
at dronemarkedet vil vokse inn i himmelen, vil være en viktig forutsetning 
for en fremtidsrettet norsk dronestrategi. Mange uforutsette forhold kan 
innvirke på fremtidens norske dronemarked, både teknologiske, økono- 
miske og politiske. Hva om store internasjonale aktører som Amazon eller 
Google tar over store deler av markedet? Hva om en katastrofal hendelse 
som involverer droner (ulykker eller terror), skaper stor sivil og politisk 
motstand mot dronebruk? 

Dette er ikke ment som prediksjoner. Å erkjenne at fremtiden ikke er 
gitt, betyr heller ikke at norske politikere ikke skal ha store forventninger til 
en fremtidig dronenæring i Norge. Men det understreker at en norsk stra- 
tegi for sivile droner bør ta høyde for at mange av de antakelsene vi baserer 
oss på i dag, ikke vil slå til. En norsk strategi for sivile droner bør håndtere 
dette, f.eks. ved å operere med flere ulike scenarioer for bruken av sivile 
droner i Norge 10-20 år frem i tid. RRI-prinsippet om en forutseende inn- 
stilling i samfunnsansvarlig innovasjon er viktig i denne sammenhengen. 

En slik tilnærming vil også bidra til å belyse at valg vi gjør i dag, kan være 
avgjørende for dronenes fremtid i Norge. Det gjør det også klart at norske 
myndigheter selv må på banen hvis man ønsker å legge til rette for en sterk 

dronenæring i landet. Regjeringens målsetting om en samfunnstjenlig drone- 
utvikling blir en viktig drivkraft i seg selv. Å bruke droner til å løse store 
offentlige utfordringer kan bli en viktig motor for et norsk sivilt dronemarked. 
Dette vil tas opp igjen i slutten av kapitlet som tar for seg droner i Arktis. 


Utfordring 2: Næringskamp i internasjonalt luftrom 


Næringspolitikk og forventninger om sterk vekst i nasjonale og interna- 
sjonale dronemarkeder er som vi har sett en sentral drivkraft. I denne 
sammenhengen er det verdt å bemerke hvordan en frykt for å gå glipp av 
denne mulige veksten også setter sitt klare preg på nasjonal og internasjonal 
dronestrategi. 

Da EU formulerte sin første dronestrategi i 2012, ble rask støtte til nærin- 
gen ansett som svært viktig, fordi forsinket markedsutvikling kunne føre 
til at andre aktører kunne få et forsprang. Europa kunne ikke bli hengende 
etter og miste store muligheter for uforutsette nye markeder dronene kunne 
skape, uttrykte EU-kommisjonen (EU-kommisjonen 2012). På samme måte 
har man i USA ytret bekymring for at streng regulering gjør at amerikanske 
bedrifter taper milliarder i innsparing og inntjening, og at andre aktører, som 
EU og Asia, kan ta ledelsen i bruk og utvikling av sivile droner. Som konse- 
kvens av de høye forventningene som er skapt til fremtidens dronemarked, 
er vi altså vitne til det vi kan kalle en internasjonal næringskamp i lufta. 

Også her i Norden er man opptatt av en nasjonal konkurranse om et 
fremtidig marked. «Lat inte Norge vinna nya drönarkriget», skrev den 
svenske avisen Expressen på lederplass i august 2017 (Expressen 2017). 
Holdningen var at hensyn til overvåkning og personvern gjorde Sveriges 
regulering av dronebruk for streng, og at Norges allerede ledende drone- 
næring dermed kunne dra fra den svenske. 


Et langstrakt land 


Et slikt kappløpsargument har også vært sentralt i norsk diskusjon rundt 
sivile droner. Det har ofte blitt vist til at Norges gryende droneindustri ligger 
et hestehode foran de fleste andre europeiske land, men at dette forspranget 
raskt kan tapes. Årsaken til dette forspranget har blitt forklart med Norges 


47 


KAPITTEL 2 


spesielle topografi og geografi. På grunn av store avstander og områder 
med liten befolkning har norske droneaktører hatt mulighet til å drive mer 
testing og utvikling enn mange andre europeiske land. I forlengelsen av 
dette blir Norges arktiske områder gjerne nevnt. Både som en utfordring, 
men også som et argument for at fjerntliggende og lite befolkede land- og 
havområder har gitt Norge et fortrinn i testing og utvikling av dronetekno- 
logi som har ført til verdensledende FoU-miljøer (Teknologirådet 2014 b). 

Poenget her er ikke at argumentet om at særnorske forhold gir sær- 
lige fordeler for droneutvikling i Norge, ikke er gyldig. I et langstrakt land 
som Norge kan droner bidra til å løse samfunnsoppgaver som beredskap, 
inspeksjon på en enklere og billigere måte. Dette er et argument som også 
har blitt benyttet både av Teknologirådet (2014 b) og regjeringen for å 
belegge et særlig innovasjonstrykk i Norge (Solvik-Olsen 2016). Samtidig 
er dronefeltet preget av rask utvikling. Andre land har andre fortrinn. Kine- 
siske selskaper har i løpet av de siste årene maktet å ta over store deler av 
markedet for droner solgt til private forbrukere. 

Det er sannsynlig at Norge har visse fortrinn for testing og utvikling 
av større dronesystemer. Poenget i denne sammenheng er at argumenter 
om norske fortrinn og behovet for rask næringsutvikling for å beholde 
ledelsen ikke kan ses som statiske. For en norsk dronestrategi vil det være 
hensiktsmessig å reflektere rundt hvilke premisser vurderingen baserer seg 
på, hente inn mer kunnskap og vurdere alternative synspunkter på feltet. 
Refleksivitet rundt eget kunnskapsgrunnlag og mulige kunnskapsmangler 
er som vist et sentralt forhold i en prosess for samfunnsansvarlig innova- 
sjon. Dette handler blant annet også om å klargjøre hvilke forestillinger 
og argumenter som er toneangivende, og gjerne også hvilke aktører og 
interesser argumentene kan knyttes til (Owen et al. 2013). 


Utfordring 3: Norge trenger dronedialog 

Å sikre bred involvering av kunnskap og perspektiver vil være et godt sted 

å starte for å sikre refleksjon rundt egne antakelser og å styrke kunnskaps- 

grunnlaget for å vurdere fremtiden til det sivile dronemarkedet. 
Dronegruppen regjeringen nedsatte i 2017, involverer en rekke departe- 

menter og direktorater. Dette er en bra start. Men hvis norske myndigheter 

ønsker å utvikle en samfunnstjenlig dronestrategi, bør det fremover legges 
mer vekt på tverrsektorinvolvering. Som nevnt over er det nødvendig å se 
dronesektorens FoU-aktivitet i sammenheng med sentrale FoU-utfordrin- 
ger og -behov i andre sektorer. Hvordan kan sentrale utviklingstrekk på 
andre felt, f.eks. undervannsteknologi og sensorteknologi, men også på felt 
som personvernlovgivning eller naturforvalting, kunne påvirke dronesek- 
toren? Men en norsk dronestrategi trenger mer enn ekspertise. Behovet for 
økt samfunnsdialog og etablering av tillit i befolkningen er et av de mest 
presserende behovene å ta høyde for hvis norske myndigheter ønsker å 
utvikle en samfunnsansvarlig strategi for sivile droner i Norge. Igjen kan 
erfaringer fra EUs dronestrategi være illustrerende. 


Teknologi og tillit 

Innledningsvis ble det slått fast at den politiske oppmerksomheten rundt 
sivile droner i Norge har økt i takt med mediedekningen. Det er rimelig 
å anta at myndighetenes interesse øker ettersom dronenes potensial til 
oppgaveløsning kommer til syne i mediene. Andre hevder at en motsatt 
dynamikk også har gjort seg gjeldende i Europa. Boucher (2015) hevder 
dagens omfattende mediedekning er en direkte konsekvens av nærings- 
politisk strategi hvor sterke næringsaktører har vært premissleverandører. 
Forfatteren viser hvordan EUs veikart for sivile droner fra 2013 (ERSG 2013) 
pekte på et behov for å demilitarisere mediedekningen av droner for å øke 
den offentlige aksepten av dem. Strategien innebar vektlegging av gode 
sivile anvendelser av droneteknologi, som man antok ville endre publikums 
negative oppfatninger. 

Bak dette lå en forestilling om at folk flest oppfattet droner som en mili- 
tærteknologi, og at publikum dermed ville være motvillige til å akseptere 
droner i sivil bruk. Boucher (2015) understreker hvordan det i liten grad 
finnes empirisk dekning for en slik antakelse. 

Han kritiserer også EUs veikart ut fra et prinsipp om ansvarlig innova- 
sjon (RRI). Boucher hevder et strategisk fokus på god bruk av droner, f.eks. 
i redningsoperasjoner, innebærer et forsøk på å endre europeiske borgeres 
rolle fra en passiv opponerende rolle til en passiv aksepterende rolle. En 
ansvarlig innovasjonsprosess innebærer at samfunnsdialog er mer enn 

strategisk kommunikasjon for å påvirke holdninger. Dialog må være gjen- 
sidig. I et slikt perspektiv må forsøk på å endre publikums oppfatninger av 
teknologi ta utgangspunkt i å påvirke teknologien og bruken av den for å 
gjøre den akseptabel, ikke å påvirke publikum til å akseptere teknologien 
(Boucher 2015). 

Det er vanskelig å si om EUs veikart for droner (ERSG 2013) og strate- 
gien om å demilitarisere mediedekningen har hatt innvirkning på norske 
mediers dekning av droner. Samtidig kan man trekke en parallell til norske 
og internasjonale næringsaktørers tidligere insistering på å unngå begrepet 
«drone». Dette kan ses som et forsøk på å lede oppmerksomheten bort fra 
det faktum at teknologiens opprinnelse kan knyttes til militær bruk. Slike 
forsøk har ikke vært vellykket, og kan heller bidra til sjansen for offentlig 
opposisjon mot sivile droner. Det er et åpenbart behov for bedre kunnskap 
om nordmenns kjennskap og holdninger til sivile droner. 


Norske holdninger 


Det finnes lite systematisk kunnskap om hvordan nordmenn ser på sivile 
droner. 

En undersøkelse Teknologirådet og Datatilsynet utførte i 2013 indikerte 
at nordmenns holdninger til personvern og bruk av droner slett ikke var 
ensidig positive eller negative. Tvert imot viste den stor aksept for visse 
typer bruk, f.eks. i redningstjenesten, og mindre i andre, som medier/mar- 
kedsføring (Teknologirådet 2013). Det lille som finnes av studier interna- 
sjonalt, indikerer samme tendens, borgeres holdning til sivile droner kan 
ikke klassifiseres som motstand eller støtte, men avhenger av spesifikke 
bruksområder og konteksten for bruk (Boucher 2015). 

En nasjonal strategi som har som ambisjon å behandle hele den sivile 
dronesektorens muligheter og utfordringer, vil måtte forholde seg til et klart 
behov for samfunnsdialog. Det har til nå vært lite offentlig oppmerksomhet 
rundt regjeringen dronegruppe. Det ser heller ikke ut til å ha kommet offi- 
siell informasjon fra myndighetene om etableringen og arbeidet til denne 
gruppen. Behovet for dialog og etablering av tillit gjelder særlig en strategi 
som skal avklare myndighetenes forhold til sivile droner, og det offentliges 
egen bruk av droner, f.eks. i beredskapssammenheng. 

I analysen Droner i politiets tjeneste anbefaler Teknologirådet at det 
legges til rette for at norsk politi kan bruke mindre dronesystemer som 
observasjonsplattform i søk og redningsoppdrag, skarpe oppdrag og andre 
nødsituasjoner (Teknologirådet 2014 b). 

Droner kan være viktige redskaper f.eks. for beredskapsorganisasjo- 
ner som politiet. Samtidig legges det sterk vekt på rapporteringsrutiner 
og åpenhet rundt bruk fordi usikkerhet rundt politiets bruk kan svekke 
tilliten til politiet. Dette blir særlig viktig for en teknologi som droner, som 
både senker terskelen for luftovervåkning og som fungerer som symbolsk 
plattform for en bredere debatt om teknologi, personvern og overvåkning. 

En norsk dronestrategi bør derfor legge til rette for en bred offentlig 
debatt om prosessens vurderinger og anbefalinger. Åpenhet og dialog 
omkring veivalg, risikovurderinger og samfunnsmessige konsekvenser kan 
bedre refleksjonsnivået om FoU-utfordringer og -muligheter, og styrke 
legitimiteten til prioriteringer. Dette er spesielt viktig for en strategi som 
omhandler droner, fordi de øker aktørers evne til fjernhandling og fjern- 
observasjon betraktelig. Det vil for eksempel være avgjørende for næringen 
at det etableres tillit i befolkingen til at dronebruk ikke bidrar til uønsket 
overvåkningskapasitet. 


Droner i Arktis - utfordringsdrevet innovasjon 


Erfaringene fra de siste årenes internasjonale diskusjon og strategiutvikling 
på dronefeltet viser behovet for økt langsiktighet og bredere diskusjon av 
usikkerhet og kunnskapsmangler. 

Ved å sette krav til langtidsvurderinger og legge til rette for økt dialog på 
tvers av fagfelt og interesser kan norske myndigheter skape et godt grunn- 
lag for en fremtidsrettet dronestrategi. 

Innledningsvis pekte jeg på at droner kommer i en myriade av størrelser 
og former, og med et utall innretninger, sensorer og bruksområder. Derfor 
er det også svært vanskelig å lage en nasjonal strategi for droner som gir 
en uttømmende vurdering av dronenes muligheter og utfordringer på alle 
samfunnsfelt. For å gjøre slike vurderinger må droner vurderes i forhold 
til sin tiltenkte bruk på spesielle områder. Dronediskusjonen må ned på 
bakken for at vi skal få oversikt. 

Utgangspunktet for arbeidet med regjeringens dronestrategi har to vik- 
tige hovedmålsettinger, en markedsdrevet og en samfunnstjenlig utvikling 
av dronenæringen. Disse målsettingene bør ses i nøye sammenheng. Ved 
å ta i bruk droner for å effektivisere og løse offentlige oppgaver kan staten 
stimulere dronenæringens innovasjonstakt og samtidig bidra til at utviklin- 
gen gis en retning som anses som samfunnstjenlig. Å etterspørre løsninger 
for bedre søk og redning, klimaovervåkning, forskning og oljevern i Arktis 
vil være et godt sted å starte. Men en vellykket utvikling vil stille store 
krav til langsiktig tenkning om tilsiktede og utilsiktede konsekvenser, både 
teknologiske, markedsmessige og politiske. Dette vil kreve koordinering og 
involvering på tvers av sektorer og fagfelt, men også offentlig meningsutveks- 
ling og debatt. Noen eksempler kan være illustrerende. 


Antatt utvikling i Arktis 


Det er forventet at aktiviteten i Arktis vil øke betydelig i årene fremover. 
Den sterke reduksjonen av sommer-is som forventes de nærmeste tiårene, 
kan for eksempel åpne for økt skipstrafikk. Skipsrutene mellom Nord- 
Europa og Asia kan forkortes vesentlig ved at de benytter Nordøstpas- 
sasjen i stedet for Suezkanalen. I dag går ca. 80 prosent av skipstrafikken i 
Arktis gjennom norsk farvann, og en økning vil kreve at Norge styrker sin 
overvåknings- og beredskapsevne. Det kan virke hensiktsmessig for Norge 
å ta i bruk droner for å bidra til dette, og til å utvikle behovet for en bedre 
informasjonsinfrastruktur i fjerntliggende arktiske områder. Arktis strate- 
giske og kommersielle betydning øker stadig, ikke bare som transportvei. 
Mange land er opptatt av fremtidig ressursutnyttelse i området, blant annet 
USA, Russland og Kina. 

Samtidig er ikke arktisk droneteknologi standard hyllevare. Arktis er 
preget av tøffe værforhold og lite utbygget infrastruktur. Dette er i dag en 
utfordring for all aktivitet i området, også droneaktivitet. Det finnes i dag 
droner som kan håndtere slike forhold. Dette er imidlertid den største 
kategorien droner som opererer i stor høyde over lang tid, og som opprin- 
nelig er utviklet for militære formål og budsjetter. Teknologirådet (2014 b) 
har pekt på at kostnadsnivået og operative utfordringer gjør denne typen 
investeringer lite hensiktsmessig for sivil bruk i Norge. 

Dermed kan et offentlig-privat samarbeid om utvikling og bruk av min- 
dre droner egnet for Arktis være del av en fremtidsrettet strategi. Jeg har 
tidligere pekt på hvordan droneutviklingen senker kostnader og gjør at 
nye aktører kan utvikle løsninger og ta i bruk luftrommet. Før var dette 
et eksklusivt og kapitalkrevende sted stort sett forbeholdt myndigheter 
og flyselskap. 

En fremtidsrettet strategi bør ta høyde for en økning i den private 
luftkapasiteten droneutviklingen kan føre til. Mindre droner kan tenkes 
å bli en naturlig del av utrustingen på skip i arktiske farvann, både som 
redningsberedskap og som navigasjonshjelp i områder med drivis. Dro- 
ner til datainnsamling og forskningsaktivitet kan også øke betraktelig. På 
denne måten kan flere små og til dels private dronesystemer spille en rolle 
i en fremtidig arktisk infrastruktur, f.eks. ved søk og redningsoperasjoner. 
Men en arktisk droneinfrastruktur kan ikke forventes å utvikle seg på rent 
kommersielle vilkår. Den vil forutsette løsninger som finansieres i offentlig- 
private partnerskap. 

Forholdet mellom offentlig og privat dronekapasitet vil altså være svært 
viktig å vurdere for norske myndigheter. For å operere i Arktis er det et krav 
om tilstrekkelig beredskapskapasitet, noe som også vil føre til at nærings- 
aktører vil ha interesse av at staten Norge investerer i dette. Samtidig kan det 
hende at selvfinansiert privat kapasitet bør være en større del av regnestykket. 

En effektiv offentlig bruk av droner krever økt utveksling av informasjon, 
erfaringer og behov på tvers av sektorer, både offentlige og private. Dette vil 
også kunne gi bedre kunnskap om parallelle teknologiske utviklingstrekk 
som kan få betydning for bruken av droner. Et paradoks kan for eksempel 
være at økt bruk av droner i Arktis vil kreve flere og bedre satellittsystemer for 
navigasjon og dataoverføring. Dette er nå under utvikling, og det kan dermed 
tenkes at nettopp bedre satellitter i større grad kan konkurrere med droner 
for å dekke behovet for observasjon og datainnhenting. Dette er et eksempel 
på hvordan økt dialog på tvers av teknologifelt vil være nødvendig fremover. 


Kan droner utfordre stabiliteten i Arktis? 


Det samme vil gjelde for utvikling av regelverk og internasjonalt samarbeid. 
Droner er skapt for observasjon og datainnsamling, og økt bruk i Arktis 

vil få betydning for forhold som suverenitetshevdelse og konkurranse om 
ressurser. Arktis er preget av stabilitet og internasjonalt samarbeid, men 
flere uavklarte spørsmål er aktualisert. Danmark, Canada og Russland har 
alle fremmet territorielle krav som strekker seg til Nordpolen. Flere land 
skalerer opp aktiviteten i Arktis. Russland har åpnet ti nye halvmilitære 
redningsstasjoner langs Nordøstpassasjen. USA har lansert en ny arktisk 
strategi, og Kina viser også stor interesse for området. Økt evne til suve- 
renitetshevdelse i nordområdene var en viktig årsak da det danske Folke- 
tinget i 2012 bevilget 100 millioner kroner til utredning av droner i Arktis. 
Den store oppmerksomheten rundt beredskap i nordområdene må derfor 
både ses i sammenheng med nasjonale forpliktelser, men også som en del 
av næringsaktørers interesser og staters strategiske posisjonering i Arktis 
(Teknologirådet 2014 b). 

Historisk sett har nettopp de store kostnadene og krevende forholdene 
ved arktiske investeringer forutsatt stabilitet og internasjonalt samarbeid. 
Et eksempel kan være infrastruktur for forskning. Hvis slike investerings- 
kostnader synker i takt med utviklingen av droner og en generell tendens 
mot robotisering, kan behovet for internasjonal finansiering og samarbeid 
endre seg. En økende mulighet for nasjonal og også privat operasjons- 
kapasitet med flere aktører kan skape utfordringer mellom stater. Mulig 
overlapping mellom sivil og militær kapasitet er et felt som krever politiske 
vurderinger, og også en åpen samfunnsdebatt. 

Evnen til å gjøre langtidsvurderinger av hvordan teknologiutviklingen 
kan skape nye muligheter, men også utfordre etablerte systemer, vil bli 
en viktig del av norsk politikk fremover. Nye aktører vil uten tvil gjøre 
seg gjeldende. Selskap som Facebook er i ferd med å utvikle store sol- 
celledrevne droner som kan være i luften i lang tid. Formålet med det 
såkalte Aquila-prosjektet er å levere global tilgang til internett uavhengig 
av etablerte tele- og satellittnettverk. Selv om et slikt prosjekt krever videre 
utvikling av både droneteknologi og internasjonalt regelverk, illustrerer det 
hvordan nye ikke-statlige aktører kan realisere ambisjoner med potensielt 
samfunnsendrende konsekvenser. 

Arktis kan bli et viktig område for utvikling og utprøving av auto- 
nome droner og roboter. Droner er flyvende roboter som øker evnen til 
fjernhandling og fjernobservasjon. For å klare seg i det fri, for eksempel i 

Arktis, vil de ble nødt til å kunne ta flere avgjørelser selv. Slik fjernhandling 
er i seg selv en sterk driver for utviklingen av teknologisk autonomi og 
kunstig intelligens. 


En responsiv og tilpasningsdyktig strategi 

De forholdene jeg har pekt på her, er langt fra uttømmende eller komplett. 
Poenget er nettopp at det trengs økt samarbeid mellom flere felt og perspek- 
tiver for å gjøre dette bra. Dette er heller ikke prediksjoner, men illustrasjo- 
ner av mulige utviklingstrekk som kan ha betydning for droner i fremtidens 

Norge. Ved å åpne opp for ulike fremtidsscenarioer kan Norge bli bedre 

rustet til å navigere mot en ønsket utvikling for sivile droner i Norge. 

Fremtidstenkning og teknologisk fremsyn vil bli svært viktig for politik- 
ken fremover. Involvering av flere mennesker og perspektiver vil bli viktig i 
denne sammenhengen. Ekspertkunnskap vil være viktig, men vel så viktig 
vil det være å ha evnen til å reflektere kritisk rundt eget kunnskapsgrunnlag 
og egne antakelser om fremtiden. Et viktig prinsipp i en ansvarlig innova- 
sjonsprosess er at målsettinger og satsinger revurderes løpende etter hvert 
som langtidsvurderinger og samfunnsdialog bidrar til nye innsikter og 
vurderinger. Norsk dronestrategi må være i konstant utvikling på samme 
måte som at både droneteknologi og sivil og kommersiell bruk er det. Det 
betyr at det arbeidet som nå legges ned gjennom regjeringens dronegruppe, 
mer må ses som et startpunkt enn som ferdigstilling av en norsk politikk 
for sivile droner. 

Som vist er utviklingen på dronefeltet forbundet med stor usikkerhet. 
Innovasjonen går raskere og blir mer og mer kompleks. Det fører til økende 
usikkerhet, til dels med hvor ønskelige og samfunnsmessig akseptert dro- 
ner blir, og hvordan de skal tilpasses eksisterende politikk og reguleringer. 
Denne usikkerheten vil bli permanent, og utfordringen består i å finne en 
produktiv og ansvarlig måte å håndtere den på. Et første steg vil være å klar- 
gjøre for politiske beslutningstakere hvilke utfordringer innovasjon utgjør 
for politikken, og hvilke svar som bør skapes. Det blir viktig å søke og skaffe 
kunnskap for å forbedre evnen til respons med tanke både på politikk og 
reguleringer. Målsettingen om langsiktighet, refleksjon og dialog er lite verdt 
hvis den ikke omsettes til praksis og får konsekvenser i denne prosessen. 

Langsiktighet utfordring for norsk 
innovasjonspolitikk 


«Den teknologiske utviklingen går stadig raskere og byr i dag på muligheter 
som for få år siden ble sett som helt urealistiske. Når vi former politikk for 
fremtiden, er det derfor viktigere enn noen gang å ta høyde for det uventede. 
Vi må ha åpenhet for å gripe nye muligheter. Og vi må unngå å låse Norge 
til løsninger som om et tiår eller to er utdaterte.» 

Droner var et av eksemplene som ble trukket frem av statsminister Erna 
Solberg og klima- og miljøminister Vidar Helgesen i en kronikk om grønn 
omstilling (Solberg og Helgesen 2016.) 

Da OECD våren 2017 lanserte en stor analyse av norsk innovasjonsevne, 
var det nettopp manglende kapasitet til å tenke langsiktig (foresight), og for 
lite dialog og koordinering på tvers av sektorer som trekkes frem som en 
stor utfordring. Norske myndigheter må bli bedre til å identifisere strategisk 
prioriterte områder og agendaer, og koordinere Norges svært sektorbaserte 
innovasjonspolitikk (OECD 38) (OECD 2017). Dersom vi vil øke den poli- 
tiske evnen til å håndtere fremtidens teknologiutvikling, er dronestrategi et 
bra sted å starte. For droner er trolig de første vårtegnene på en mye større 
utvikling i robotikk og autonomi. Og i motsetning til mye av den tekno- 
logiske fremtiden det snakkes om, er dronene her allerede. At regjeringen 
nå har satt i gang et arbeid med en nasjonal strategi for å håndtere sivile 
droner, er et godt utgangspunkt. Hvis strategien innrettes riktig, kan den 
bli et viktig eksempel på politikk som tar en ny og viktig rolle i en fremtid 
der robotteknologi og kunstig intelligens vil sette sitt preg på hverdagen. 

Det norske droneeventyret 


Bente Heggedal Løvold 


Sivil luftfart endres dramatisk, og det går fort. Den eksplosive veksten i 
antall droner gir oss en helt ny type operatører i luftfarten. Frem til 2009 
var tilstanden nokså stabil med tre-fire større selskaper som drev passasjer- 
trafikk, og et knippe operatører med færre enn ti luftfartøy i flåten sin. Åtte 
år senere skal Luftfartstilsynet følge opp over 4000 nye operatører. Veksten 
er kommet i den ubemannede delen, dronenæringen.” 

Utviklingen har ført med seg en rekke nye utfordringer. Å føre tilsyn 
med ubemannet luftfart krever inngående kunnskap om hva operatør- 
selskapene driver med. De tekniske begrensningene er ofte løst gjennom 
komplekse algoritmer som utøver kontroll og sender tilbake informasjon 
til føreren av det ubemannede systemet. Typer av fartøy, sensorer og sys- 
temer for autopiloter varierer, også innenfor ett og samme operatørselskap. 
Tilsynsmyndighetene skal også vurdere hvor egnet fartøyet er til operasjo- 
nen selskapet skal utføre. Det krever derfor god kjennskap til blant annet 
manøvrerbarhet og tidligere erfaringer med tilsvarende systemer. Dette er 
toneangivende for de tilsagn eller avslag som gis. 

Kompleksiteten i systemene som opererer droner, er ikke sammenlign- 
bar med småfly, mikrofly eller tradisjonelle modellfly. Droner har mer til 
felles med mobiltelefoni enn et passasjerfly. En mobiltelefon har aksele- 
rometer og magnetometer, samt satellittnavigasjon og flere radiobærere. 
Mobiltelefoner har med andre ord mye av det samme utstyret som et rela- 
tivt vanlig ubemannet luftfartøy, eksempelvis en DJI Phantom. For de mer 


2 http://www.luftfartstilsynet.no/incoming/RPAS operat%C3%B8rer 20.09.17.pdf/BINARY/ 
RPAS%200perat%C3%B8rer%2020.09.17.pdf 

komplekse variantene er det å operere droner ikke ulikt det å være en 
teleoperatør. Både fysisk infrastruktur, ulike «håndsett» og svært varierte 
applikasjoner gjør operatørselskapet til et operativt bindeledd mellom 
innovasjon og kontroll. 

Luftfartstilsynet gir sine tillatelser for operatører ut fra gjeldende regler 
på området og med et mål om en nullvisjon når det gjelder ulykker og 
alvorlige hendelser. Det er en rekke faktorer som må tas med i vurderin- 
gene. For den norske dronebransjen har dette regimet hatt særlig god effekt 
ved at det har stimulert utvikling av verdensledende teknologi, også for 
eksport. Denne har høstet stor internasjonal oppmerksomhet. Vi går nå 
over i en modningsfase hva angår regelverk og tillatelser. Selv om pioner- 
tiden i denne bransjen ikke er over, ser vi at kravene til bedre kunnskap om 
luftrom, samt reell integrasjon med bemannet luftfart, er avgjørende for å 
opprettholde de trygge rammene som allerede eksisterer innen luftfarten. 


Kortbanenettet 


Norge har en del naturlige forutsetninger som gjør landet nærmest ideelt 
for å utvikle en levedyktig dronenæring. Spredt bebyggelse og store ube- 
bodde områder er to slike, og det særnorske systemet med kortbaneflyplas- 
ser kan bli en tredje forutsetning. Kortbaneflyplassene kan være perfekt 
dimensjonert for fremtidens droneoperasjoner. Droner er uovertrufne til å 
dekke økende behov for logistikk, spedisjon og raske leveranser. Her finnes 
en rekke oppgaver som er konkrete og rutinebaserte og ikke krever opp- 
finnsomhet eller initiativ fra piloter om bord i luftfartøyet. Vi ser allerede 
at den internasjonale speditøren DHL gjennomfører et pilotprosjekt der 
medisiner blir levert med mindre droner ut til små øyer utenfor den tyske 
kystlinjen, der de ikke har like effektiv infrastruktur og like god tilgjenge- 
lighet som på fastlandet. 

Vårt nettverk av kortbaneflyplasser er ofte bemannet med en lufttra- 
fikktjeneste som kan sørge for trygg og korrekt sikkerhetsinformasjon til 
fartøysjefen, uavhengig av hvor denne er fysisk plassert. Dette kan være 
særlig gunstig for dronenæringen, spesielt i en fase med hurtig utvikling. 
Ved hjelp av økt bruk og tilgjengelighet når det gjelder RNAV, områdena- 
vigasjon bygget på GNSS (Global Navigation Satellite Systems), vil fremti- 

dens luftfart kunne styres fra nær sagt hvilken som helst kortbaneflyplass. 
Nedbygging av mindre lufthavner kan derfor være negativt for dronebran- 
sjen. De mange kortbaneflyplassene har forutsetningene for å være viktige 

sentre for fremvekst og stimulans av norsk kunnskap innenfor ubeman- 
net luftfart, og kan dermed gi et konkurransefortrinn som eksportnæring. 
Også i et større samfunnsøkonomisk perspektiv vil den operative bruken 

av droner innenfor spedisjon, inspeksjon, søk og redning kunne bli arenaer 
der bærekraftige lokalsamfunn bygges på droner som kjerneteknologi. Det 

vil være en videreføring av den distriktsutviklingen som disse flypassene 

var beregnet for. Det norske kortbanenettet er truet av nedleggelser grun- 
net for korte avstander til større lufthavner. Disse flyplassene er imidlertid 

svært gunstige i denne tidlige fasen for en næring som er i rask endring. 


Redusere risiko 


Teknologien innenfor ubemannet luftfart er naturlig nok relativt umoden 
sammenlignet med bemannet luftfart. Likevel har utviklingen de seneste 
årene åpnet for helt nye arenaer der ubemannede operasjoner langt på vei 
erstatter de bemannede. Dette gjelder særlig under forhold der mennesker 
om bord i luftfartøyene eksponeres for en unødvendig høy risiko. Inspek- 
sjon av kraftlinjer er et felt der risikoen kan reduseres betraktelig ved bruk 
av droner. Nettselskaper har derfor tatt i bruk ubemannet luftfart. De kan 
da øke hyppigheten av inspeksjonene, redusere kostnader og langt på vei 
eliminere risikoen ved slike operasjoner. 

Ubemannet luftfart blir også et viktig element for å sikre vår suverenitet. 
Med et samlet havområde som tilsvarer over sju ganger Fastlands-Norge, og 
dessuten stadig flere etterretningsutfordringer, blir ubemannet luftfart en 
måte for Norge å opprettholde sine interesser til lands og til havs. Samtidig 
vil ubemannet luftfart gi tilgang til mer effektive søk- og redningsmetoder 
i disse store områdene, se mer om dette i kapittel 2. 

Ser vi ti år frem i tid, vil grensene mellom ubemannet og bemannet luft- 
fart trolig være langt mer uklare enn i dag. Lufttrafikktjenesten har allerede 
teknologi på plass som gir svært god tredimensjonal oversikt over brukerne 
av luftrommet. I kontrollert luftrom i dag gir lufttrafikktjenesten anvisninger 
til flyvende personell over VHF-radio, og flyvende personell fører opplys- 


61 


KAPITTEL 3 


ningene manuelt inn i fartøyets autopilotsystemer som deretter utfører ope- 
rasjonen. Med tanke på kommunikasjon og autopilotsystemer er det ingen 
direkte tekniske utfordringer ved å gi lufttrafikktjenesten direkte kontroll 
med hvilke data som autopilotsystemene programmeres etter. Det fritar 
flyverne fra denne jobben - og dermed fjernes også en feilkilde. Menneske- 
lige feil og begrensninger ligger bak mange av de alvorligste luftfartshendel- 
sene vi har hatt i Norge. Et proporsjonalt regelverk, dialog med operatører, 
opprettholdelsen av eksisterende infrastruktur og gode næringspolitiske 
virkemidler er nøkkelen til videre vekst for ubemannet luftfartsteknologi. 


Den spede begynnelsen 


Den ubemannede luftfarten kan langt på vei sammenlignes med inter- 
nett, en frihet og en kanal vi alle er avhengige av for å få livet til å fungere. 
Samtidig er det et enormt kaos, der den sterkestes rett råder. Den sivile 
dronenæringen startet med drømmer om autonomi, svermer og svevende 
hjertestartere. I realiteten satt en liten gruppe mennesker med en favn kar- 
bonfiber, noen integrerte kretser og stor fremtidstro. I denne fasen var 
luftfart underordnet. Få tenkte på integrering og sikkerhet. Luftfartstilsynet 
tolket luftfartsloven slik at den ervervsmessige delen av ubemannet luftfart 
måtte reguleres. Skulle man fly for næring eller nytte, måtte man ha en 
tillatelse. Et forskerteam i Nord-Norge fikk sin første tillatelse i 2006, og i 
tiden etter fikk tilsynet en jevn tilstrømning av søknader, omtrent fire i året. 

I 2009 skjønte noen fremsynte inspektører i allmennflyseksjonen i 
Luftfartstilsynet at feltet trengte spesiell regulering, og at droneoperatø- 
rene måtte ha hjelp til å finne sin plass i luftfartssystemet. Dette ble gjort 
gjennom en AIC (Aeronautical Information Circular). I AIC 25/09 er 
Luftfartstilsynets tilnærming at droneoperasjonene skal bygge på generell 
praksis og utvikling, med elementer fra tilsvarende regelverk i våre nær- 
meste naboland og Europa for øvrig. Droner ble i denne AIC-en omtalt 
som Unmanned Aircraft Systems (UAS). UAS-begrepet omfattet ett eller 
flere ubemannede luftfartøy, sammen med bakkestasjon og datalinker for 
overføring av styresignaler og sensorinformasjon mellom bakkestasjon og 
luftfartøyet eller luftfartøyene. Strukturen i regelverket skulle følge linjene i 
annet internasjonalt regelverk for bemannet luftfart. I denne AIC-en ble det 

informert om at Luftfartstilsynet hadde satt i gang arbeid med å utarbeide 
en forskrift som skulle regulere ubemannet luftfart. Den overordnede mål- 
settingen var å ivareta sikkerhet for andre brukere av luftrommet, og ikke 
minst sikkerheten for personer og verdier på bakken. Kravene til utstyr, 
operasjoner og kvalifikasjoner skulle vurderes etter det totale risikonivået 
som ikke skulle være dårligere enn for tilsvarende operasjoner med beman- 
nede luftfartøy. Hver enkelt operasjon måtte vurderes av Luftfartstilsynet 
for å se om operasjonen ble regulert av eksisterende regelverk. 

På seks år hadde tilsynet fått 43 godkjente operatører. Gruppen besto 
i all hovedsak av svært kompetente innovatører som skapte løsninger i et 
felt som på denne tiden kan beskrives som nybrottsarbeid. 

Antall operatører har nå blitt stort. I 2013 eksploderte konsummarkedet på 
dronefronten, «alle» fikk en drone til jul det året. Folkedronen var et faktum. 


Opplysningstiden 
Norske myndigheter, godt hjulpet av en teknologiinteressert samferdsels- 
minister, så tidlig verdien av den ubemannede luftfarten. De valgte å ha tro 
på innovasjon. Dette la grunnlaget for den ledende posisjonen på ubeman- 
nede operasjoner som Norge har i dag. Norge har også tidligere vært fore- 
gangsland for teknologi. Mange husker kanskje SINTEF/Elab sitt forslag til 
løsning på radiodelen til ny europeisk standard for mobil digitalteknologi. 
På 1980-tallet satt en gruppe unge mennesker og la grunnlaget for det vi i 
dag kaller GSM-mobiltelefoni. Forskjellen fra da til nå er i all hovedsak at 
Norge har lært å kapitalisere på innovasjon. Taktskiftet kom da Innovasjon 
Norge satset tungt på spydspissteknologi med eksportpotensial. Norge er 
langt bedre rigget for teknologieksport i dag enn vi var for 30 år siden. 
Perioden med droner før 2013 var preget av upålitelige fartøy, men 
de ble i første omgang fløyet i områder der de knapt kunne sies å kunne 
gjøre skade, hverken på folk eller fauna. Antallet operatører var - sam- 
menlignet med i dag - fortsatt relativt lavt. Da den store «dronetsunamien» 
kom i 2013, ble det laget en AIC som skulle demme opp for alminnelige 
folks nærings- og nytteflyvning. Dronen hadde blitt et verktøy for bransjer 
som også skulle operere i mer sentrale strøk. Det var eiendomsmeglere 
og journalister som sto for hovedveksten. AIC 14/13 ga informasjon om 

hvilke krav som ble stilt for å kunne få en tillatelse for bruk av ubeman- 
nede luftfartøy i Norge og på Svalbard. Her blir vi først introdusert for 
begrepet RPAS, Remotely Piloted Aircraft Systems. Dette begrepet har 
holdt seg helt inn i dagens forskrift, men det ser nå ut til å fases ut til 
fordel for drone. Denne AIC-en, som var en fremstilling av hvilke krav 
som ble stilt for bruk av ubemannede luftfartøy, ble skrevet av Morten 
Raustein, Luftfartstilsynets daværende ekspert og selve nestoren innenfor 
regulering av norsk ubemannet luftfart. AIC 14/13 var langt mer detaljert 
en AIC 25/09. Den uttrykte Luftfartstilsynets godkjenningspraksis etter 
luftfartsloven $ 8-8 som sier at hvis man skal drive annen ervervsmessig 
luftfartsvirksomhet enn rutefart, så må man ha tillatelse. Tillatelsen gis 
på vilkår av at denne typen luftfart foregår på en trygg måte. Operatøren 
måtte beskrive hvordan han eller hun skulle sikre at maksimalhøydene 
ikke ble overskredet. Det er krav om en detaljert beskrivelse av systemets 
spesifikasjoner, ytelser og begrensninger, og hvordan dette kunne påvirke 
operasjonen negativt eller positivt. Det ble lagt vekt på at man skulle sikre 
adskillelse til andre luftfartøy, og beskrive sikkerhetsbarrierer ved uøn- 
skede hendelser som for eksempel tap av øyekontakt og kommunikasjon 
med den luftbårne komponenten. 

Parallelt med denne utviklingen kom også den eksplosive økningen av 
ubemannede systemer som privatpersoner bruker til sport, konkurranser 
og ren rekreasjon. Dette ble også omhandlet i AIC 14/13. Det ble understre- 
ket at modellflyvning, inkludert FPV, First Person View, må gjennomføres 
på en slik måte at det ikke medfører fare for ordinær luftfart eller skade på 
person eller eiendom - og at det følger av straffeloven. At en slik presisering 
ble sett på som nødvendig, må tolkes dit hen at det ikke lenger holdt med 
veiledning. Omfanget var blitt så stort at man også måtte advare de private 
operatørene om konsekvensene som følger av farlig og ulovlig flyvning. 

Mange valgte etter hvert å forsøke å skape sin egen næring i et slags 
«hobbyformat», fortrinnsvis i de lavere operatørkategoriene. En typisk 
norsk droneoperatør er gjerne en ung og eventyrlysten teknokrat som 
ønsker å utnytte den teknologiske kapasiteten til det maksimale. Nesten 
alle vet at droner kan fly langt, høyt, fort og i områder der de kan utsette 
både luftfart og personer på bakken for unødvendig risiko. På tross av 
dette brytes nesten daglig reglene som er etablert nettopp for å hindre at 

vi får de alvorlige hendelsene som så mange frykter. Når avstanden mellom 
partenes forståelse øker, øker også skepsisen. Det er utallige eksempler der 
droneoperatører tror at absolutt all luftfart befinner seg over 500 fots høyde 
(cirka 150 meter). Men helikoptre befinner seg ofte under denne høyden. 

Mens dronemarkedet vokste, skred også regelverksarbeidet frem, og 
en særforskrift begynte å ta form. Luftfartstilsynet vedtok 30. november 
2015 en ny forskrift om luftfartøy som ikke har fører om bord. Forskriften 
trådte i kraft 1. januar 2016. Det ble forskrift nummer 1404 om luftfartøy 
som ikke har fører om bord, utgitt som BSL A 7-1. Forskriften er gjel- 
dende i skrivende stund, og regulerer både privatflyvning med modellfly 
og flyvning med luftfartøy som ikke har fører om bord. Luftfartstilsynet 
valgte å ha et eget sett med regler for modellflyflyvning og en del som 
hadde reglene for nærings- og nytteoperasjoner. Droneoperasjonene er 
delt inn i tre kategorier: RO 1, RO 2 og RO 3, hvorav RO 1 utgjør de minst 
kompliserte droneoperasjonene og RO 3 utgjør de mest krevende opera- 
sjonene. Reglene er derfor utformet etter et risikohierarki, hvor de mest 
omfattende og strengeste reglene i forskriften gjelder for RO 2- og RO 
3-operatorer. For RO 1-operatører gjelder det krav om registrering, mens 
RO 2- og RO 3-operatører må ha operatørgodkjenning fra Luftfartstil- 
synet. Forskriften stiller krav til den som utfører flyvningen og hvordan 
selve flyvningen skal utføres. Droneoperasjoner skal oppfylle de ordinære 
sikkerhetskravene i luftfarten. Forskriften gjør det klart at en drone som 
opereres for næring og nytte, er et luftfartøy etter luftfartsloven. Forhold 
som ikke er særskilt regulert i BSL A 7-1, omfattes av de aktuelle reglene 
som ellers gjelder for sivil luftfart. 


Omstilling 


Reglene ble i det store og hele akseptert av markedet, men ettersom for- 
skriften likevel representerer en første form for særregulering av en ny 
type luftfart, er det behov for tilpasninger av forskriften på bakgrunn av 
erfaringene om hvordan reglene virker i praksis og på grunn av utviklingen 
innen denne delen av luftfarten. Dette var forventet gjort allerede i 2017, 
men da utsikten til felleseuropeisk regelverk for droner skjøt fart, ble dette 

nedjustert til mindre endringer og dispensasjonsmulighet fra forskriften. 

Næringen er i en omstillingsprosess i retning av konsoliderte operatører 
og spesialiserte operasjoner. Bare to år tilbake, før BSL A 7-1 trådte i kraft, 
var majoriteten av operatørene svært generelle, og drev sin virksomhet med 
alt fra eiendomsfoto, radiometrisk IR og industriell inspeksjon. I dag ser vi 
en trend mot spesialisering. Vi ser også at operatørene har mindre hyppig 
revidering av operatørens virksomhet. Revisjonene er i all hovedsak skifte 
av fartøyer eller mindre endringer knyttet til selskapets besetning. 

Taktskiftet etter BSL A7-1 har medført en eksplosiv vekst i antallet 
operatører, undersøkelser gjennomført i 2016 viser at operatørene samlet 
omsetter for om lag 400 millioner kroner. Norge skiller seg ut ved at gjen- 
nomsnittsalderen på selskap registrert som droneoperatør er over 12 år. 
Kun 50 prosent av de spurte i undersøkelsen hadde startet etter 2010. Dette 
viser at operatørene er modne, og relativt godt finansiert, og de kommer 
fra tradisjonelle industrier utenfor luftfarten. 


Ekspansjonen 


I 2016 ble det i den norske droneindustrien omsatt et sted mellom 20 000 
og 30 000 luftfartøy eller rekreasjonsdroner. Av disse settes under 3000 
luftfartøy inn i operativ virksomhet, næring eller nytte. De fleste dronesys- 
temer har en levetid på under to år for nyttebruk, og det anslås av bransje- 
organisasjonen at total flytid på samtlige operative droner i Norge akkumu- 
lerer litt mindre enn 100 000 flytimer totalt per år. Ubemannet luftfart er 
den delen av luftfartsindustrien i Norge som de seneste tre årene har hatt 
størst vekst. I 2010 tangerte antallet ubemannede operatører de beman- 
nede operatørene målt i antall. Veksten deretter har vært formidabel, og i 
begynnelsen av 2016 nådde antallet operatører et rekordnivå i europeisk 
målestokk, over 800 operatører var underlagt tilsyn fordelt på en håndfull 
inspektører. Norge er ledende på ubemannet luftfart, og baner vei for en 
omveksling i luftromsbruken der vi mest sannsynlig vil se fullintegrerte 
operasjoner mellom bemannet og ubemannet luftfart innen ti år. 

Selv om den ubemannede luftfartsindustrien er en relativt ny bransje 
i Norge, har den på kort tid gjort seg gjeldende i internasjonal sammen- 
heng. I 2017 anslås det at over 500 årsverk er engasjert i direkte dronere- 
laterte virksomheter. Dersom bransjen fortsetter denne veksten de neste 

tre årene, vil antallet nye arbeidsplasser relatert til droneindustrien utgjøre 
rundt fem prosent av den nåværende massen arbeidsløse (AKU-SSB). En 
av årsakene er kombinasjonen av et proporsjonalt regelverk med stor grad 
av individuell tilpasning til den enkelte operatør. Den største utfordrin- 
gen godkjente operatører møter, er konkurranse fra enkeltindivider som 
opererer uten de nødvendige tillatelser og forsikringer. På samme måte 
som drosjenæringen opplever utfordringer med piratvirksomhet, opplever 
dronebransjen at brorparten av nytteflyvninger er rene piratoppdrag. 

En helt ny teknologi, en ny type av transport, gir store muligheter for 
vekst og næringsutvikling. Dette er et raskt voksende marked hvor bedrifter 
kan blomstre og oppgaver blir løst på en mer effektiv måte, og vanligvis 
også mer klimavennlig. Hvis Norge ønsker å ha en stor andel av denne vek- 
sten i markedet, må vilkårene være klare og ikke unødvendig begrensende, 
sammenlignet med øvrige EU-land. 


Norge som laboratorium 


Den norske dronebransjen, sett fra et kommersielt ståsted, fremstår ikke 
som homogen og oversiktlig. Den er preget av et stort antall mindre aktører. 
Det er foreløpig få som synes å ha etablert et bærekraftig inntektsgrunnlag. 
Imidlertid har bransjen sterke små og mellomstore aktører innen forskning, 
kommersielle operasjoner, utvikling av sensorinstrumenter for droner og 
utvikling av dataapplikasjoner for sluttbrukere. Deler av sektoren driver 
forskning og utvikling, og gjennomfører gryende, kommersielle operasjo- 
ner som kan hevdes å være ledende også i global sammenheng. Eksempler 
på dette er programvareleverandører som har tatt i bruk AI (kunstig intel- 
ligens) for feilsøking og inspeksjon av kraftlinjer. Norske forskningsmiljøer 
har forsket frem løsninger, både når det gjelder ubemannede fartøy og 
sensorinstrumenter, som kan ha et internasjonalt potensial. Også private 
bedrifter har lagt ned vesentlig FoU-innsats for å etablere konkurransedyk- 
tige plattformer med internasjonalt potensial. Ledende aktører i bransjen 
planlegger for sterk vekst i omsetning og sysselsetting. 
I global sammenheng er Norge et av landene som har et velfungerende 

regelverk som gir gode og forutsigbare rammevilkår for dronebransjen. I det 
videre arbeidet for tilrettelegging og regulering kan det i næringspolitisk 

sammenheng være nyttig å dra fordel av vår unike geografi og topografi, der 
store områder er ubebygget og tynt befolket, noe som i andre sammenhen- 
ger fremføres som en næringspolitisk utfordring eller ulempe. Dette kan gi 
mulighet for å gi bransjen rammevilkår for operasjoner som vil være forbun- 
det med større risiko over byer og tettbebyggelse, som for eksempel preger 
Sentral-Europa, det urbane USA og mange land i Asia. Spesielt må mulighe- 
ten for operasjoner Beyond Visual Line of Sight (BLOS) nevnes. Utprøving og 
verifikasjon av slike operasjoner har et svært stort markedsmessig potensial, 
særlig innenfor inspeksjon av infrastruktur (kraftlinjer, vei og jernbane). Her 
har Norge et særlig fortrinn som gir mulighet for å utvikle, teste og verifisere 
både ubemannede fartøy og sensorinstrumenter for datafangst, med vesent- 
lig internasjonalt potensial. Norge har, mer eller mindre, naturlige forutset- 
ninger for å bli et ledende «laboratorium» for dronesektoren. 

For kommersiell utvikling av denne sektoren vil det være nyttig med et 
oversiktlig regelverk, og myndigheter som kan ha en effektiv koordinering 
av regulatoriske tiltak for bransjen. Nødvendige godkjenninger for lovlige 
og sikre operasjoner er i dag fordelt på en rekke instanser, og det krever 
mye innsats og kompetanse fra aktørenes side. Reguleringer innen sik- 
kerhet, miljøvern, personvern, privatlivets fred, luftrom og frekvenser er 
eksempel på ulike rammevilkår regulert av ulike offentlige myndigheter, 
og noe bransjen må forholde seg til. 

Det vil trolig også være av stor verdi at det fra myndighetenes og virke- 
middelapparatets side legges til rette for effektiv samhandling mellom 
norske FoU-miljøer og kommersielle aktører. Allerede i dag ser vi visse 
tendenser til at kommersielle aktører og FoU-miljøer etablerer samar- 
beid på eget initiativ med liten stimulans fra virkemiddelapparatet. Disse 
aktivitetene er i stor grad drevet frem «nedenfra og opp». Tilrettelegging 
for slikt samarbeid, og målretting for slikt samarbeid med virkemidler fra 
Innovasjon Norge, Forskningsrådet og SIVA - Selskapet for Industrivekst, 
vil kunne påvirke både innovasjonsgrad og innovasjonshøyde vesentlig i 
denne bransjen. Dedikerte nasjonale og regionale testområder for både 
fartøy og sensorinstrumenter kan være et godt virkemiddel. 

Norge er et foregangsland innenfor forskning og utvikling. Norut 
(Northern Research Institute Narvik AS) har gjennom sitt mangeårige 
arbeid med arktisk klimaforskning tatt i bruk droner til å monitorere 

klimadata. Norut startet med droneflyvning i 2006, og har siden den tid 
vært et internasjonalt anerkjent foretak for bruk av ubemannede løsninger. 
Forskningsinstituttet var også en sterk bidragsyter til de internasjonale 
reglene for bruk av droner i arktisk sektor, og har således bidratt til å bane 
vei for harmonisering av de globale premissene for bruk av ny, ubeman- 
net teknologi. AnsuR Technologies på Fornebu har lenge vært involvert 
i droneindustrien siden oppkjøpet av pionerselskapet Scandicraft i 2010. 
Selskapet har spesialisert seg på semantikk og billedoverføring over satel- 
littsystemer med fokus på innhold og relevans. Selskapet har utviklet pro- 
dukter sammen med FN, Inmarsat og Cobham. Sistnevnte har utviklet det 
som regnes som det fremste systemet i verden på sikker kommunikasjon 
av bilder og data mellom ulike systemer. 

Droneprodusenten Staaker har fått stor internasjonal anerkjennelse for 
sitt arbeid med sitt flyvende «actionkamerastativ». Deres drone vant blant 
annet Wired Magazines store test av droner i dette segmentet i konkurranse 
med blant andre verdens største droneprodusent, DJI. 


Operatører 


Norges luftfart består i dag av en rekke operatører. Fra de største som bedri- 
ver passasjerbefordring, blant dem SAS, Norwegian og Widerøe, til de min- 
ste operatørene — som «lille Ole», som har en liten Maveric-drone som han 
tar bilder med, mot vederlag. Samtlige av disse må i utgangspunktet for- 
holde seg til de samme reglene for kommersiell luftfart. Man kan på mange 
måter sammenligne det med at en syklist på vei til barneskolen må forholde 
seg til de samme trafikkreglene som bussjåføren som frakter de øvrige barna 
til skolen. Selv om operasjonsmønsteret til syklisten er gjort noe forenklet, 
gjennom sykkelvei og gangfelt, er reglene i praksis de samme. Barna lærer 
derfor tidlig i skolen hvordan de skal ferdes trygt på sykkelveien. På samme 
måte er det for den enkleste operatørkategorien (RO 1). Disse operatørene 
må forholde seg til større sikkerhetsavstander til luftfart, mennesker, dyr, 
infrastruktur og bygninger enn operatører i de høyere klasser. Selv om «lille 
Ole» er operatør, må han ha gyldig forsikring, en korrekt operasjonsmanual 
som beskriver operasjonene som skal utføres, føre loggbok og gjennomføre 
vedlikehold på sine luftfartøy. Når barnet blir større, velger det kanskje å 

benytte seg av moped til skolen, denne har en hastighetsbegrensning og 
kan ikke ferdes på motorvei. Luftfartstilsynet har derfor opprettet en større 
klasse operatører innenfor ubemannet luftfart (RO 2). Her stilles det krav 
til avlagt teorieksamen og krav om å kunne demonstrere flyveferdigheter. 
I den høyeste kategoriklassen finner vi RO 3-operatører. Disse har nesten 
de samme operative privilegier som små helikopterselskaper, med unntak 
av retten til å fly passasjerer. I denne kategorien finner vi mange av Norges 
ledende teknologiselskaper. De setter standarden for fremtidens internasjo- 
nale luftfart. Det proporsjonale regelverket stiller strengere krav desto mer 
komplekse operasjoner selskapet skal utføre. 


Teknologisk utfordring 


Selv om teknologien er langt fremme, er det også utfordringer knyttet til 
økt behov for dedikerte frekvenser. Droneindustrien benytter i dag i all 
hovedsak ISM-bånd på 2,4 og 5,8 GHz, noe som gir utfordringer med tanke 
på andre brukere på disse båndene. Med den store utrullingen innenfor 
«internet of things», der nær sagt alt vi har av elektronisk utstyr benytter 
disse frekvensene, vil krav om plass, sikkerhet og overføringskapasitet være 
begrenset av trafikkproblemene som tilhører frekvensområdet. I dag er 
enkelte klokker, radioer, vaskemaskiner, smarthus og andre «dingser» på 
nett, hvilket betyr at også disse vil ta i bruk kapasiteten. Analyser utført 
med spektrumanalysator i tilfeldige amerikanske hjem viser nettopp dette. 
Bruken av forskjellige radioenheter gir svært mye støy på de angitte fre- 
kvensene som vi i dag benytter til Ca (Command and Control). Trafikka- 
pasiteten rundt tettsteder og nær store folkeansamlinger medfører utfor- 
dringer knyttet til den mest essensielle delen av ubemannet luftfart, selve 
kontrollen over fartøyet. Selv vanlige forbrukersystemer har frekvens-hop- 
ping, som langt på vei eliminerer noen av utfordringene ved raskt å skifte 
mellom de ulike frekvensene for å sikre ledige ressurser til utøvelsen av 
kontroll. Det første eksempelet på kontrolltap ble rapportert tilbake i 2015, 
da et større mediehus skulle gjennomføre en flyvning i forbindelse med 
Oslo Maraton. Alle hadde telefoner, og frekvensbåndet ble overbelastet. 
Problemet har flerdoblet seg de to siste årene, med blant annet innføring 
av «smartklokker» og pulsmålere som benytter de samme frekvensene. 

Arktiske utfordringer 


I løpet av det siste tiåret har flere norske selskaper gjennomført operasjoner 
på områder som er vanskelig tilgjengelige for ulike sensorer på grunn av 
meteorologiske forhold som stadig er i endring. Dette kan gi begrenset 
tilgang til moderne navigasjonshjelpemidler og kommunikasjon. Ifølge U.S. 
Geological Survey antas Arktis å ha 90 milliarder fat teknisk gjenvinnbar 
olje og 44 milliarder fat naturgass. Disse energireservene representerer 13 
prosent av verdens uutnyttede petroleumsressurser. Polarområdet er også 
svært viktig for forskere som utfører studier av klimaendringer og mulige 
årsaker til karbonutslipp i atmosfæren. Både petroleumsindustrien og 
det vitenskapelige samfunnet trenger pålitelige og verifiserbare data fra 
samme region uten å utsette naturområdene, og dem som opererer i disse, 
for unødvendig risiko. Operasjoner i følsomme naturområder som Arktis 
krever betydelig forbedret pålitelighet av navigasjonshjelpemidlene som er 
i bruk, ikke bare for nøyaktig posisjonering av in-situ-data, men for å sikre 
trygge operasjoner med droner. 

Selv om det er viktig med navigasjonsnøyaktighet, båndbredde og 
tilgjengelige nettverk, er dette utfordringer som blir sekundære sam- 
menlignet med de miljømessige utfordringene i operasjoner under slike 
spesielle forhold. Det samme må sies om forbrenningsmotorene som kan 
få isdannelser i kritiske komponenter, for eksempel når temperatur/fuk- 
tighet sørger for ising i forgasseren. Med en lufttemperatur lavere enn 
-25 °C kan materialer bli mer sprø og utsatt for svikt før estimert MTBF 
(Mean Time Before Failure). I tillegg minker viskositeten til nødvendige 
petroleumssmøremidler og drivstoff, og dette har stor effekt på friksjon 
og lager i motorer. 

Ising på propeller, vinger og kontrolloverflater kan løses ved å bruke 
overskuddsmotorvarme til de berørte områdene. Denne teknologien er 
ikke tilgjengelig på små LALE-systemer (Low Altitude Long Endurance) 
med en MTOM (Maximum TakeOff Mass) mindre enn 150 kg. Nåværende 
praksis er derfor å bruke værmeldinger for planlegging av oppdrag, for å 
unngå å komme inn i områder med isingsforhold. 

Samlet sett synes behovet for dronesystemer i dette miljøet åpenbart, 
men er utfordret av meteorologiske og miljømessige forhold, båndbred- 


71 


KAPITTEL 3 


debegrensninger og navigasjonsnøyaktighet. Med dagens tilgjengelighet 
av teknologi og ønske om å utforske mulighetene har vi bare sett «toppen 
av isfjellet» med muligheter for fremtidige teknologiløsninger. 


Luftrom 


Grunnsetningen «Han som eier grunnen, eier den opp til himmelen» 
(«Cuius est solum, eius est usque ad coelum») ble først brukt på 1200-tallet 
av Accursius. Under denne doktrinen har den som har skaffet seg eiendoms- 
retten til et stykke land, også skaffet seg eiendomsretten til luftrommet over. 

Så tidlig som i 1901 skrev den franske lovkyndige Paul Auguste Joseph 
Fauchille (1858-1926) en artikkel med tittelen «Le domaine aérien et le 
régime juridique des aerostats» («Luftrom og lover og regler for luftskip»). 
Der skrev han blant annet om hvilke friheter det er i luftrom. Han videre- 
utviklet senere artikkelen ved Institut de Droit International og International 
Law Association frem til utbruddet av første verdenskrig. 

I korte trekk mener Fauchille at luftens regler bør følge de samme linjer 
som reglene for åpen sjø, og at de territoriale eierne burde ha rettigheter opp 
til en viss høyde over sitt territorium. Utgangspunktet var satt til 300 meter. 
Det var høyden på Eiffeltårnet, som var den høyeste bygningen på den tiden. 
Det var noen få andre jurister som forfektet at statene skulle ha komplett 
suverenitet over luftrommet over sitt territorium, deriblant den engelske 
advokaten John Westlake (1828-1913). Han hadde motsatt oppfatning av Fau- 
chille. Westlake ble en forkjemper for å anerkjenne prinsippet om suverenitet 
i luften som det primære prinsippet for den folkerettslige rettsorden i luft- 
rommet. Han forsøkte å sette en stopper for transittrettigheter av ballonger 
og bruk av bestemt utstyr som trådløs telegraf. Det var statenes ønske om 
kontroll som ble avgjørende for utviklingen. Uavhengig av juridiske teorier 
ønsket statene å beskytte sitt territorium mot angrep fra utenlandske militære 
fly og andre flyvende innretninger som ballonger og zeppeliner. 

Den første verdenskrigen viste statenes sårbarhet overfor luftangrep. På 
fredskonferansen i Paris i 1919 fikk statene ved signering av The Convention 
Relating to the Regulation of Aerial Navigation, senere kjent som Pariskon- 
vensjonen av 1919, fullstendig og eksklusiv suverenitet til luftrom. Det er 
et historisk faktum at dette folkerettslige prinsippet er det ledende aksiom 

i internasjonal luftfartslov. Det finnes altså ikke noe «privat luftrom». Selv 
om grunneier har rett til å benytte egen eiendom som avgang- og landings- 
plass i begrenset utstrekning, har luftfartsmyndigheten forvaltningsrett 
over «ditt» luftrom fra bakken og oppover. Dette gjør at det er særlig viktig 
at droneoperatørene er kjent med luftromsstrukturen i akkurat sitt område, 
i tillegg til reglene for hvor det er tillatt å fly. 

I Norge klassifiseres luftrom i de fire kategoriene A, C, D og G. Kate- 
goriene A, C og D er definert som kontrollert luftrom der det ytes flyve- 
kontrolltjenester for kontrollerte flyvninger (ATC) for fly som flyr under 
instrumentregler (IFR) og visuelle regler (VFR) i henhold til luftrommets 
klassifisering. Kontrollert luftrom finnes vanligvis i umiddelbar nærhet av 
de travleste flyplassene, hvor luftfartøyer som brukes i kommersiell luft- 
transport, klatrer ut fra eller går inn for landing. I høyere luftlag av kontrol- 
lert luftrom vil kommersielle fly ligge i cruise. Operasjoner i luftrom klasse 
A til C vil automatisk bli regnet som en avansert operasjon, da trafikktett- 
heten fra annen luftfart kan antas å være høy og kravet til operasjonen er 
av en slik karakter at det kan stilles strenge krav til gjennomførelsen. 

I forbindelse med Warszawakonferansen i november 2016 ble det bestemt 
at nok en luftromsklassifisering skulle på plass. Det var ikke nok «bare» å 
komme med et mer veltilpasset regelverk. I tillegg hastet det med å få på 
plass en ny luftromsinndeling. U-Space var født. U-Space skal gi droneflyvere 
tilgang til lavt luftrom, spesielt i byområder. U-Space er et sett med nye tje- 
nester og spesifikke prosedyrer som er utformet for å støtte sikker og effektiv 
tilgang til luftrom for et stort antall droner. Spesielle krav til registrering, 
elektronisk identifikasjon eller geofencing — som er et geografisk avgrenset 
område, definert og innhegnet med programvare - vil gjelde for U-Space. 

Ulike typer teknologi anvendes for å overvåke eller kartlegge et objekts 
bevegelser eller forflytninger. Vanligvis brukes en GPS-enhet som rappor- 
terer sine koordinater, det vil si bevegelser. I et underliggende system, på 
et kart eller med en alarm, viser det om dronen er kommet inn i områ- 
det eller forlater det. Et utkast til blåkopi av U-Space-konseptet ble pre- 
sentert av Europakommisjonens Directorate-General pa et arbeidsmøte 
holdt 20. april 2017 i Haag. U-Space skal inkorporeres i den europeiske 
ATM-masterplanen. Det felles europeiske luftfartsselskapet SESAR (Joint 
Undertaking Sesar) er ansvarlig for utviklingen. 

New deal - EASA 


Våren 2017 publiserte EUs flysikkerhetsbyrå, EASA, NPA 2017-05. Denne 
inneholdt et utkast til felleseuropeiske regler om operasjoner med ubeman- 
net luftfartøy (droner) i åpen og spesifikk kategori. Den inneholder drifts- 
regler og produksjonskrav for små og middels store droner. Formålet med 
reglene er først og fremst å sørge for et felles sikkerhetsnivå for flyvning med 
droner i EU. I tillegg skal reglene bidra til å ivareta hensyn til personvern 
og bidra til å forhindre samfunnsskadelig bruk av droner. Et annet viktig 
formål med reglene er å sikre like konkurransevilkår, og tilrettelagte for- 
hold for dronenæringen. Reglene skal være operasjonssentriske og risiko- 
baserte. Det skilles ikke lenger mellom kommersiell og privat næring og 
nytteprinsippet som hele tiden har vært lagt til grunn i norsk droneregule- 
ring. Driftsbestemmelsene er delt inn i to kategorier. En åpen kategori med 
lav risiko. De som faller inn under dette, er operatører som utfører enkle 
operasjoner. Det er ikke krav om forhåndsgodkjenning, og operatøren må 
forholde seg til ett sett enkle regler. Åpen kategori vil gjelde droner opp- 
til 25 kilo hvor flyvningen kun skal skje innenfor synsrekkevidde (VLOS). 
Dronene blir delt inn i tre hovedkategorier med tilhørende underkategorier. 
Maksimal operasjonshøyde vil fremdeles være 120 meter. Det stilles opplæ- 
ringskrav avhengig av hvilken kategori man hører hjemme i. I tillegg stilles 
det tekniske krav til dronen. De som skal operere i nærheten av personer 
eller bebyggelse, skal også være utrustet med elektronisk identifisering, og 
det vil stilles krav om geofencing. Dette utstyret skal motvirke at dronen 
flyr inn i et område hvor det ikke er lov til å fly, en slags inngjerding i luften. 
Skepsis og usikkerhet kan spre seg fordi dronene er utfordrende på 
mange måter. Vi har et samfunn og en infrastruktur som er generelt byg- 
get for bevegelse i to dimensjoner; forover og til siden. Hekker, murer og 
låste porter beskytter oss mot uønsket overvåkning og inntrenging. I byer 
skal balkonger og vinduer i tredje etasje kunne åpnes uten bekymring. Du 
skal kunne sitte i hagen eller gå på fortauet uten frykt for noe «ovenfra». 
Hvis det er en ulykke eller noe farlig et sted, kan politiet sperre av gaten. 
De fleste operatører bruker luftfartøy som har aktivert flyforbudssoner 
fra produsentens side, disse områdene er definerte områder rundt kritisk 
infrastruktur som eksempelvis bykjerner, flyplasser eller andre skjermings- 

verdige områder. For alle praktiske formål er det nå produsentene av slike 
luftfartøyer som «innvilger adgang» til luftromsområder ved å åpne disse, 
forutsatt at du har dokumentasjon som gir deg rett på bruken av området. 
Utfordringen i fremtiden vil være om vi i praksis overgir luftromssuvere- 
niteten til «Leketøysprodusenter» i Asia. Dette er en viktig problemstilling 
fordi vi vet av erfaring at monopolsituasjoner med mulighet for kapitali- 
sering sjelden unngår kommersiell utnyttelse. Selv om såkalte geofencing- 
systemer er utbredt, er det viktig at myndighetene skal sitte med retten til 
å forvalte disse, til allmennyttige formål. Myndighetenes viktigste oppgave 
blir her å ivareta allmennhetens interesser. En annen effekt av aktiv luft- 
romsforvaltning blir å sikre tilgang til nødvendig luftrom for de brukerne 
som har behov, sikre nødvendig separasjon mellom ubemannet og tradisjo- 
nell luftfart og åpne muligheten for en sikker integrasjon mellom sistnevnte. 

Ofte kan små flystriper eller helikopterplasser utgjøre en stor risiko 
knyttet til droneoperasjoner, ettersom disse som regel befinner seg i ukon- 
trollert luftrom. Som droneoperatør påtar du deg et stort ansvar når du skal 
føre et luftfartøy i et luftrom. Det er derfor viktig at operatøren ikke stoler 
blindt på teknologien, men at kunnskapsnivået er så høyt at individuelle 
vurderinger kan gjøres. 

Av hensyn til håndhevelse av reglene, ivaretakelse av personvern, krav 
og hensyn til samfunnssikkerhet, stilles det også krav til registrering av 
droner og elektronisk merking. 

Foruten den åpne kategorien er det også en spesifikk kategori med 
medium risikonivå. I denne kategorien havner de som skal fly utenfor syns- 
rekkevidde (BLOS), automatiserte droneoperasjoner og flyvning med droner 
over 25 kilo, samt flyvning med drone over menneskemengder. Drone- 
operatøren i spesifikk kategori må i utgangspunktet ha en tillatelse fra 
myndighetene. Denne type godkjennelse er veldig lik den Luftfartstilsynet 
gir i dag, og skal gis på grunnlag av risikoanalyse og en operasjonsmanual 
utarbeidet av den enkelte droneoperatøren. I tillegg skal det utarbeides 
standardscenarioer for droneoperasjoner. Disse skal inneholde tekniske 
krav til luftfartøyet, driftskrav, inkludert opplæring og trening, samt risiko- 
faktorer for den enkelte operasjon. Droneoperatører som følger et slikt 
standardscenario, skal slippe kravet om utarbeidelse av egen operasjonsma- 
nual og risikoanalyse, om det da ikke inngår i betingelsen til det spesifikke 

scenarioet. Klarer man å bruke et scenario på sin operasjon, skal dette 
deklareres til myndighetene, ikke godkjennes. Den øvre grensen for hvilke 
droneoperasjoner som faller inn under spesifikk kategori, vil trekkes opp 
av de kommende reglene om droneoperasjoner i sertifisert kategori. Dette 
regelverket er forventet å komme i 2019, med ikrafttredelse i 2023. 

Droner og personvern 


Elisabeth Krauss-Svensrud og Helge Veum 


Du sitter på plenen din og nyter en fortjent fridag når du hører en irrite- 
rende summing over hustaket. Du ser opp og finner raskt ut at lyden ikke 
stammer fra et stort insekt. Over eiendommen din henger en drone. Du er 
både forstyrret og du vet at dronene stort sett har et kamera, og du trives 
slett ikke med at noen du ikke vet hvem er, trolig filmer deg der hvor du 
forventer å være i fred. Dette er allerede virkeligheten for mange som blir 
utsatt for dronepiloter som ikke tar nok ansvar og hensyn. Selv om tekno- 
logien er fascinerende, er det ikke alle som lar seg fascinere. 

La oss ta et annet scenario frem i tid. Dronene er så små at vi ikke 
nødvendigvis merker at de er nær oss. De kommer i svermer og er rundt 
oss sammen med mer naturlige insekter. De observerer ved hjelp av ulike 
sensorer, selvfølgelig lyd og bilde, men også mer avanserte sensorer som 
blant annet henter informasjon fra mobilen vår. De kan identifisere oss 
og følge oss der vi beveger oss. De kan registrere hva vi sier, hva vi gjør og 
hvem vi er sammen med. Dronene tilhører staten. Om landets styre ikke 
lenger er like godt på lag med innbyggerne som dagens norske samfunn, er 
det mulig å se at dronens inntog kan føre med seg et overvåkningssamfunn 
ingen av oss ønsker. 

Forhåpentligvis vil vi ikke ende opp i et samfunn som skissert ovenfor. 
Men vi kommer til å ta mange steg i en slik retning. Stegene kommer til 
å være rasjonelle sett opp mot behovet for å effektivisere, sikre og trygge 
samfunnet vårt. Som for eksempel: 


e Sok etter savnede personer 
e Politiets spaning 

e Trafikkovervakning 
e Trafikkontroll av den enkelte bilist 


e Terrorovervakning 


Bruk av droner i regi av staten er derfor et område som vi særlig ma balan- 
sere mot den enkelte borgers personvern og privatliv. 

I det følgende skal vi forklare hva personvern er, og hvilke lover vi har 
i Norge som har til formål å ivareta personvernet vårt. Deretter skal vi se 
nærmere på når personvernreglene gjelder ved bruk av droner og hvilke 
grunnleggende krav personvernreglene stiller til den som skal fly med 
drone. Vi vil også se på hvilke regler som gjelder ved deling av film- og 
bildemateriale fra drone. 

Deretter skal vi beskrive fem personvernutfordringer vi ser ved dagens 
dronebruk, før vi avslutter med å gi noen anbefalinger som kan bidra til et 
bedre personvern ved bruk av droner. Til slutt i dette kapitlet har vi samlet det 
vi mener er de sentrale lovhenvisningene i personvernregelverket ved bruk 


Hva er personvern? 


Personvern handler om retten til et privatliv og retten til å bestemme over 
egne personopplysninger. Alle mennesker har en ukrenkelig egenverdi. 
Som enkeltmenneske har du derfor rett på en privat sfære som du selv 
kontrollerer, hvor du kan handle fritt uten tvang eller innblanding fra staten 
eller andre mennesker (Datatilsynet 2016). Dette prinsippet er blant annet 
forankret i Den europeiske menneskerettighetskonvensjonen, hvor det i 
artikkel 8 heter: 

«Enhver har rett til respekt for sitt privatliv og familieliv, sitt hjem og sin 
korrespondanse» (Menneskerettsloven 1999). 

I Norges Grunnlov er også personvern tatt inn i $ 102: 

«Enhver har rett til respekt for sitt privatliv og familieliv, sitt hjem og sin 
kommunikasjon. Husransakelse må ikke finne sted, unntatt i kriminelle til- 
feller. Statens myndigheter skal sikre et vern om den personlige integritet.» 

Personvern er ikke bare en viktig menneskerettighet som skal sikre 
hensynet til den enkeltes personlige integritet og privatliv. Personvern er 

også viktig for å sikre felles goder i et demokratisk samfunn. Uten retten til 
å ha et privatliv vil det ikke være mulig for det enkelte menneske å skape seg 
et rom til å utvikle refleksjoner og vurderinger på et selvstendig grunnlag, 
uten å bli forstyrret eller kontrollert av andre (Datatilsynet 2016). 

Et dårlig ivaretatt personvern vil også sette demokratiet i fare ved at 
borgerne begrenser sin deltakelse i åpen meningsutveksling og politisk 
aktivitet. Den enkelte kan frykte at opplysninger om personlige forhold kan 
bli trukket frem og gjort til allmenn oppmerksomhet. Man kan også sette 
begrensninger på seg selv fordi man frykter at myndighetene registrerer 
og lagrer opplysninger om ens kommunikasjon med andre, ens ferdsel, 
interesser eller uttrykk for holdninger (Datatilsynet 2016). 

Personvernbegrepet refererer ikke bare til vernet av privatlivets fred og 
den enkeltes personlige integritet. I norsk forståelse innebærer begrepet i 
stor grad også vernet av individers rett til å ha innflytelse på bruk og spred- 
ning av personopplysninger om seg selv. Den enkelte skal i størst mulig 
grad kunne bestemme over egne personopplysninger (Datatilsynet 2016). 

Det er flere prinsipper knyttet til personvern, og de fleste av dem er 
relevante i forbindelse med hvordan vi tar i bruk droner i samfunnet vårt. 
Datatilsynet har beskrevet de følgende prinsippene: 


e Privatlivets fred og personlig integritet 

e Samtykke 

e Proporsjonalitet 

e Formalsbestemthet 

e Relevans og prinsippet om å samle inn et minimum av opplysninger 
e Fullstendighet og kvalitet 

e Informasjon og innsyn 

e Informasjonssikkerhet 

e Anonymitet og sporfri ferdsel 


Vi har ikke rom for å gå gjennom prinsippene i detalj her, men de ligger til 
grunn i vurderingene videre i kapitlet. Og du kan lese mer om personvern 
på Datatilsynets nettsted. 


3 Se www.datatilsynet.no/om-personvern/hva-er-personvern/ 

Hvilke norske lover er ment å ivareta 
personvernet vårt? 


Retten til privatliv, familieliv og vern av vår korrespondanse er nedfelt i Den 
europeiske menneskerettighetskonvensjonen og i den norske Grunnloven. 
Begge disse regelsettene er bindende for norske myndigheter. Det betyr at 
den norske stat er forpliktet til å vedta norske lover som skal beskytte den 
enkelte mot at deres personvern blir krenket. 

Personopplysningsloven og personopplysningsforskriften utgjør det 
generelle norske regelverket som har til formål å beskytte fysiske personer 
mot at personvernet blir krenket. I 2018 skjer en stor oppdatering av dette 
regelverket. Da blir EUs forordning for personvern norsk lov (Regulation 
(EU) 2016/679, 2016). Det betyr at vi får nye regler for personvern i Norge 
som gir både offentlige og private virksomheter nye plikter, og enkeltper- 
soner får nye rettigheter.* 

Både dagens personopplysningslov og EUs nye forordning for per- 
sonvern er teknologinøytrale. Det avgjørende for om reglene gjelder, er 
i hovedsak knyttet til om det skjer en behandling av personopplysninger. 
Det er med andre ord ikke av betydning hva slags teknologi som brukes 
til å samle inn personopplysningene, eller i hvilket samfunnsområde det 
skjer innenfor. De generelle reglene om personvern har dermed et svært 
vidt nedslagsfelt. 


Når gjelder personvernreglene 
ved bruk av droner? 


Ved bruk av drone gjelder de generelle personvernreglene når dronen 
behandler personopplysninger. Begrepet «behandling av personopplys- 
ninger» er derfor sentralt og krever nærmere forklaring. 

En personopplysning er alle opplysninger og vurderinger som kan knyt- 
tes til en enkeltperson. Dette er en vid definisjon. Dersom for eksempel 


4 Personvernforordningen skal gjennomføres «som sådan» i norsk rett, jf. EØS-avtalen artikkel 
7 (a). Ny personopplysningslov - gjennomføring av personvernforordningen i norsk rett, ble 
sendt på høring sommeren 2017. Personvernforordningen er forventet å tre i kraft i Norge i løpet 
av mai 2018. Det er mulig å lese mer om de nye personvernreglene på Datatilsynets nettside. 

droner tar bilder som kan identifisere en person, vil det skje en behandling 
av personopplysninger. Det samme gjelder også dersom dronen samler inn 
andre opplysninger som kan knyttes til en enkeltperson, som for eksempel 
lokasjon, bosted, biometriske kjennetegn eller registreringsnummer på en bil. 
Det avgjørende er om det er mulig å identifisere en eller flere personer i data- 
ene som dronen har samlet inn. Hvis det er mulig, er det personopplysning. 

En behandling av personopplysninger er enhver bruk av personopplys- 
ninger. Eksempler på ulike behandlinger kan være innsamling, registrering, 
analyse, lagring eller utlevering av personopplysninger. Ved bruk av drone 
kan det på kort tid skje flere ulike behandlinger av personopplysninger. For 
eksempel vil det skje både en innsamling og utlevering av personopplys- 
ninger der du først gjør et filmopptak av enkeltpersoner fra lufta, og hvor 
filmen etterpå deles på internett. 

Vi kan på denne bakgrunn slå fast at personvernreglene gjelder ved bruk 
av drone hvis filmen, bildet eller andre typer data som dronen registrerer 
(sensordata, lokasjonsdata mv.), inneholder personopplysninger. Siden mye 
bruk av drone skjer i nærheten av der enkeltpersoner bor og oppholder seg, 
vil personvernreglene i utgangspunktet gjelde og dermed påvirke hva som 
er lovlig bruk av drone i Norge i dag. 


Personvernreglene gjelder ikke 
ved journalistisk virksomhet 
De fleste regler gjelder imidlertid ikke uten unntak, og noen typer behand- 
ling av personopplysninger som skjer ved hjelp av en drone, er unntatt 
fra personvernreglene. Det er særlig to tilfeller som er unntatt. Det første 
unntaket knytter seg til behandling av personopplysninger som skjer for lit- 
terære, kunstneriske, journalistiske og akademiske formål (Regulation (EU) 
2016/679, 2016). Dette unntaket er begrunnet i ytringsfrihet, og innebærer 
for eksempel at en journalist som bruker drone for å dekke en nyhetssak, 
ikke må følge personvernreglene. Journalisten må for eksempel ikke ha 
samtykke fra den eller de som er avbildet, for å offentliggjøre et bilde som 
er tatt ved hjelp av drone. 

Selv om journalister ikke må følge personvernreglene når de bruker 
personopplysninger i sin journalistiske virksomhet, må vi likevel presisere 

at journalister som regel er underlagt andre retningslinjer som sier noe om 
hva slags bilder eller informasjon som er etisk riktig å offentliggjøre. For 
eksempel inneholder Vær Varsom-plakaten slike regler. 


Personvernreglene gjelder ikke 

ved privat bruk av droner 

Det andre viktige unntaket fra personvernreglene knytter seg til behand- 
ling av personopplysninger som utføres av fysiske personer som ledd i 
rent personlige eller familiære aktiviteter (Regulation (EU) 2016/679, 2016). 
Flyr du drone på hobbybasis, og du kun bruker filmopptak eller bilder av 
enkeltpersoner i privat sammenheng, omfattes ikke en slik behandling av 
personvernreglene. 

Bakgrunnen for dette unntaket er begrunnet i at det fremstår som et 
uønsket inngrep i den enkeltes privatliv om staten skulle vedta regler som 
åpner for kontroll med hvordan privatpersoner bruker personopplysninger 
rent privat. Samtidig er personvernkonsekvensene av denne formen for 
privat behandling av personopplysninger som regel beskjedne. 

Et typisk eksempel på situasjoner hvor dette unntaket fra personvern- 
reglene gjelder ved bruk av drone, er hvis du arrangerer en grillfest i din 
egen hage og bruker drone til å ta film av venner og familie som er til stede 
på festen. 

Selv om denne typen rent personlig eller familiær behandling av per- 
sonopplysninger ikke er omfattet av personvernreglene, er det likevel viktig 
å være klar over at det gjelder strenge regler for deling og publisering av 
bilder og film, for eksempel på internett. Disse reglene vil se nærmere på 
seinere i dette kapitlet. 

Det er videre ofte en risiko for at denne typen bruk av drone oppleves 
invaderende eller krenkende for andre mennesker, selv om dronepiloten 
ikke nødvendigvis tar bilde eller film av andre. En slik misforståelse oppstår 
gjerne fordi personer som ser dronen, ikke vet hvorfor dronen er der, hvem 
som eier den, eller om den samler inn personopplysninger. I slike tilfeller 
er det viktig at dronepiloten tar hensyn til at andre kan føle seg overvåket. 

Et annet viktig poeng er at selv om personvernreglene ikke gjelder ved 
behandling av personopplysninger til rent personlige eller familiære akti- 

viteter, kan slik aktivitet være ulovlig etter andre regelverk. For eksempel 
kan bruk av drone være ulovlig etter luftfartsregler (Forskrift om luftfar- 
tøy som ikke har fører om bord mv. (2015). Bruken av dronen kan også 
være ulovlig etter regler i straffeloven. For eksempel der bruken av drone 
innebærer en krenkelse av privatlivets fred ($ 266) eller annen hensynsløs 
adferd ($ 267) (Straffeloven 2005). Hvis noen opplever slik droneaktivitet, 
bør politiet kontaktes. 

Det er den personen som bruker dronen, som alltid er ansvarlig for å 
holde seg informert om hvilke regler som til enhver tid gjelder for sin egen 
dronebruk. Hvis dronepiloten ikke overholder gjeldende regelverk, kan det 
medføre både pålegg og bøter. 


Hvilke krav stiller personvernreglene 
til den som skal fly med drone? 


Vi har så langt sett på hvilke generelle regler for personvern vi har i Norge, 
og når disse reglene gjelder ved bruk av drone. Nå skal vi gå et steg videre 
og se på hvilke krav personvernreglene stiller til den som skal fly med drone. 
Vi presiserer at denne fremstillingen ikke er en uttømmende gjennomgang 
av alle krav som finnes i personvernreglene. Hensikten er å vise de viktigste 
kravene personvernreglene stiller til den som skal bruke drone. 

Som utgangspunkt kan du tenke deg følgende scenario: Et eiendoms- 
meglerfirma benytter seg av en drone for å lage en video som skal vise 
frem et hus. Dronen flyr et godt stykke over huset og filmer bygningen, 
eiendommen for øvrig og nabolaget rundt. På den ene siden av huset kan 
man se bilen til naboen og alle lekene som ligger i hagen, mens på den 
andre siden ser man tydelig en annen nabo gå ut av huset sitt og inn i 
bilen. Filmen samles inn gjennom et innebygd kamera på dronen og lagres 
i en skytjeneste som eiendomsmeglerfirmaet bruker. I dette scenarioet er 
fokuset til dronen rettet mot huset som skal selges, og ikke omgivelsene 
rundt. Likevel, fordi dette skjer i et tettbebygd område, vil filmen inkludere 
bilder av naboene og deres eiendommer. I et slikt tilfelle vil eiendomsme- 
glerfirmaet derfor behandle personopplysninger, og virksomheten vil ha 
en plikt til å behandle disse personopplysningene i samsvar med kravene 
i personvernreglene. 


83 


KAPITTEL 4 


Når det er klart at eiendomsmeglerfirmaet behandler personopplysnin- 
ger ved sin bruk av drone, er det neste virksomheten må gjøre, å foreta en 
vurdering av om kravene for behandling av personopplysninger er oppfylt 
(Regulation (EU) 2016/679, 2016). Disse kravene er som følger: 


e Virksomheten må ha et behandlingsgrunnlag. 

e Personopplysninger skal bare brukes til bestemte formål. 

e Virksomheten kan ikke samle inn flere personopplysninger enn nød- 
vendig. 

e Personopplysningene skal være korrekte og oppdaterte, og ikke lagres 
lenger enn nødvendig. 

e Virksomheten skal gi de registrerte informasjon og innsyn. 

e Personopplysningene skal behandles på en informasjonssikker måte. 

e Virksomheten skal bruke innebygd personvern som standardløsning. 


Behandlingsgrunnlag 


Mulige behandlingsgrunnlag ved behandling av personopplysninger kan være: 


e det er fastsatt i lov at det er adgang til slik behandling, 

e den det har blitt samlet inn opplysninger om samtykker til det, 

e det er nødvendig for å oppfylle en avtale med den registrerte, 

e det er nødvendig for å kunne oppfylle en rettslig forpliktelse, 

e det er nødvendig for å vareta den registrertes vitale interesser, 

e det er nødvendig for å utføre en oppgave av allmenn interesse, 

e det er nødvendig for å utøve offentlig myndighet, eller 

e det er nødvendig for å vareta en berettiget interesse, og hensynet til den 
registrertes personvern ikke overstiger denne interessen. 


Hvilket behandlingsgrunnlag som legitimerer innsamlingen av person- 
opplysninger i forbindelse med bruk av droner, må vurderes helt konkret 
i hvert enkelt tilfelle. I vårt tenkte eksempel over, vil det være mulig å be 
naboene om samtykke til at det filmes. Da kan de selv ta stilling til om de 
ønsker dette. Dette utelukker imidlertid ikke at et av de andre behand- 
lingsgrunnlagene kan legitimere dronebruken for eiendomsmeglerfirmaet. 

Personopplysninger kan bare 

brukes til bestemte formål 

Det er bare lov til å behandle personopplysninger som er samlet inn til 
uttrykkelige angitte formål, og disse formålene må være saklig begrunnet 
i virksomheten. Det er ikke lov til å benytte opplysningene til andre formål. 
Virksomheten må altså definere på forhånd hva som er formålet med inn- 
samlingen av personopplysninger. I eksempelet over er formålet å lage en 
film i forbindelse med salg av bolig. Det betyr at opplysningene bare kan 
benyttes i forbindelse med selve salget og ikke til andre formål. 


Det er ikke tillatt å samle inn flere 
personopplysninger enn nødvendig 

Den som flyr dronen, må sette i verk tiltak som gjør at det samles inn 
færrest mulig personopplysninger. Dette kan blant annet gjøres ved å fly 
på tidspunkt hvor det er få mennesker til stede, bruke kun de nødvendige 
sensorene (for eksempel unngå video hvis det ikke er nødvendig), bruke 
anonymiseringsteknikker (sladding av ansikter og registreringskilter) og 
slette unødvendige personopplysninger automatisk. 


Personopplysninger skal ikke lagres 

lenger enn nødvendig 

Etter personvernreglene er det ikke lov å lagre personopplysninger lenger 
enn det som er nødvendig for å oppnå formålet med innsamlingen. Hvis 
formålet er å selge huset som filmes, må personopplysningene som utgangs- 
punkt slettes når huset er solgt. Da er formålet med innsamlingen oppnådd, 
og det vil ikke lenger være nødvendig å lagre personopplysningene. 


Informasjon og innsyn 

En stor utfordring for virksomheter som tar i bruk droner, er å få gitt til- 
strekkelig informasjon til de personene som blir filmet. Dersom bruken 
av drone medfører at virksomheten samler inn personopplysninger, har 
virksomheten en plikt til å informere de enkeltpersonene som får sine per- 

sonopplysninger registrert. Det betyr at det blant annet skal informeres om 
hvem som flyr dronen og hvorfor (til hvilket formål) personopplysningene 
samles inn. 

Det finnes flere måter å nå ut med informasjon til folk som blir fanget 
opp av en drone. For eksempel kan du bruke flyers eller annet informa- 
sjonsmateriale, informasjon på virksomhetens hjemmeside, beskjed gjen- 
nom media eller sosiale medier. Det er virksomheten som er ansvarlig for 
å gi klar og tydelig informasjon til de berørte. Informasjonen skal være lett 
forståelig og lett tilgjengelig. 

En annen grunnleggende rettighet som er nært knyttet til informa- 
sjonsplikten, er innsynsretten. De som blir filmet, har rett til innsyn i de 
personopplysningene som lagres om dem. Det betyr at virksomheter som 
bruker droner, må utarbeide rutiner for hvordan de skal oppfylle denne 
retten hvis en person henvender seg til dem og ber om innsyn i egne per- 
sonopplysninger. 


Informasjonssikkerhet 


Alle virksomheter som samler inn personopplysninger ved hjelp av drone, 
må sørge for tilfredsstillende informasjonssikkerhet. Det betyr at det skal 
iverksettes planlagte og systematiske tiltak for å sikre opplysningenes kon- 
fidensialitet, integritet og tilgjengelighet. 


Privacy by design 

Privacy by design, eller innebygd personvern, betyr at det skal tas hensyn til 
personvern i alle utviklingsfaser av et system eller en løsning. Ved å sørge 
for innebygd personvern i droner minimeres innsamlingen og lagringen 
av personopplysninger, og personvernkonsekvensene reduseres. I tillegg vil 
det være mye lettere for virksomhetene som skal ta i bruk disse systemene 
at personvernkonsekvensene er tenkt ut på forhånd, fremfor at man må 
justere på dette i etterkant. Datatilsynet har laget eget veiledningsmateriell 
som skal hjelpe norske virksomheter å forstå og etterleve kravet om inne- 
bygd personvern i personvernforordningen (Datatilsynet 2017). 

Særlig om systemleverandører 
Bruk av drone forutsetter bruk av et styringssystem. Slike styringssystemer 
gir en rekke muligheter for styring av dronen og for lagring av informasjon 
som samles inn. Lagring av personopplysninger i slike systemer vil kunne 
innebære en utlevering av opplysninger til en tredjepart. Dette betyr at virk- 
somheter som tar i bruk slike styringssystemer, må finne ut av to ting: Vil leve- 
randøren av styringssystemet være å anse som en databehandler? Innebærer 
bruken av styringssystemet en overføring av personopplysninger til utlandet? 
Dersom leverandøren av styringssystemet behandler personopplysnin- 
ger på vegne av virksomheten, vil leverandøren være å anse som en databe- 
handler. Det må i så fall inngås en databehandleravtale (Datatilsynet 2017). 
Dersom bruk av styringssystemet innebærer at det blir overført person- 
opplysninger til utlandet, er det viktig å sjekke at det aktuelle landet sikrer 
en forsvarlig behandling av personopplysningene. I utgangspunktet er det 
kun land innenfor EU/EØS-området som kan anses å sikre en forsvarlig 
behandling. Skal du overføre personopplysninger til land utenfor EU/EØS, 
må du i visse tilfeller ha tillatelse fra Datatilsynet (Datatilsynet 2016). Det 
er derfor viktig at virksomheten undersøker hva som er aktuelt for dem. 


Regler for offentliggjøring av personbilder 


Selv om et filmopptak fra en drone er lovlig tatt opp, for eksempel et film- 
opptak fra en grillfest i din egen hage, må du likevel som hovedregel ha 
samtykke fra de som er filmet hvis du vil dele filmen med andre (Datatil- 
synet 2017). 

Når du skal dele eller publisere bilder eller film der personer er motivet, 
må du forholde deg til både personopplysningsloven og åndsverkloven. 
I tillegg bør du vurdere om det er etisk riktig å videreformidle bildene eller 
filmene. Hvis det oppstår en konflikt, er det den som har delt bildene eller 
filmen, som må bevise at et frivillig, uttrykkelig og informert samtykke til 
deling virkelig er gitt (Datatilsynet 2017). 

Skal du publisere bilder som viser en eller flere bestemte personer (altså 
bilder der personene er hovedmotivet), på nett eller dele dem med andre (selv 
om det er i lukkede grupper), må du ha samtykke fra den eller de som er avbil- 

det før bildet publiseres. Dette gjelder også film, og det gjelder enten du har 
tatt bildene eller bare videreformidler dem. Dersom det gjelder bilder av barn 
eller andre personer som ikke kan gi gyldig samtykke selv, må foresatte eller 
verger eventuelt gi samtykke på vegne av dem det gjelder (Datatilsynet 2017). 

Samtykke skal hentes inn før offentliggjøringen. Publiserer du familie- 
bilder eller festbilder av omgangskretsen, må du derfor ha samtykke fra 
alle som kan identifiseres på bildene. Dette gjelder selvsagt uansett om 
bildene publiseres på en hjemmeside, på en blogg, på sosiale medier eller 
andre nettsider. Det gjelder også om bildene deles i lukkede grupper, slik 
som Facebook-grupper med flere medlemmer. Brudd på disse reglene kan 
være straffbart etter straffeloven. 

Situasjonsbilder kan derimot offentliggjøres uten samtykke fra de avbil- 
dede så lenge bildene er harmløse og ikke på noen måte er krenkende for 
de som er avbildet (Datatilsynet 2017). Situasjonsbilder kan defineres som 
bilder der selve situasjonen eller aktiviteten er det egentlige motivet i bildet. 
Akkurat hvem som er med på bildet, er da mindre viktig enn hovedinn- 
holdet i bildet. Eksempler på dette kan være en gruppe mennesker på en 
konsert, et idrettsarrangement, i 17. mai-tog eller hendelser som har all- 
menn interesse. Når det gjelder bilder av krenkende situasjoner eller mer 
spesielle anledninger, for eksempel der man ser ventende på et legekontor 
eller personer i et badeanlegg eller på en strand, bør disse normalt ikke 
publiseres på nett eller deles med andre uten samtykke. 

Det kan av og til være vanskelig å avgjøre hva som er situasjonsbilde og 
ikke, og om situasjonen kan være krenkende for noen. Som hovedregel bør 
man derfor be om samtykke dersom bilder eller filmer skal offentliggjøres 
(Datatilsynet 2017). 


Fem personvernutfordringer ved bruk av droner 


I svært mange tilfeller bidrar bruk av droner til at en rekke samfunnsopp- 
gaver blir løst mer effektivt og med mindre risiko for skade på materiell 


5 Jf. dom fra Asker og Bærum tingrett. TAHER-2016-136649. 18 år gammel gutt, 17 år på hendel- 
sestidspunktet, ble dømt til 90 dager ubetinget fengsel for å ha delt et bilde av to personer som 
hadde samleie på Snapchat. 

og mennesker. I tillegg er en voksende dronenæring egnet til å skaffe både 
arbeidsplasser og økt omsetning for norsk næringsliv. Til tross for slike 
positive virkninger av droneteknologi er det viktig å samtidig ha en fot i 
bakken og se på hvilke risikoer den samlede bruken av droner kan medføre 
for personvernet vårt. Nedenfor presenterer vi de mest alvorlige person- 
vernutfordringene vi ser ved bruk av droner i dag og i fremtiden. 


Terskelen for overvåkning senkes med ny teknologi 


Ny teknologi gir oss nye muligheter til både å løse nye oppgaver og løse 
tidligere oppgaver mer effektivt og bedre enn tidligere. Dette er i utgangs- 
punktet et gode. Men det kan også medføre at de aktiviteter som utfordrer 
personvernet, blir billigere å ta i bruk. 

Et eksempel er vanlig kameraovervåkning, som tidligere var kostbart 
og bare ble satt opp av profesjonelle aktører. I dag kan alle kjøpe kraftig 
overvåkningsutstyr i butikken og ta det i bruk, som oftest supplert med 
fjerntilgang over internett. Her har vi tre observasjoner; utstyret er blitt mer 
tilgjengelig, utstyret har blitt kraftigere, og de som tar utstyret i bruk, er 
ikke like profesjonelle som tidligere. Det gjør at personvernet blir krenket 
i større grad enn tidligere gjennom bruken av slik overvåkningsteknologi. 

Når det gjelder droner, er det udiskutabelt at innføringen av disse har 
senket terskelen for filming fra luften. Selv om overvåkning ofte ikke er 
utgangspunktet, medfører det naturlig nok en vesentlig økning av kren- 
kende filming fra luften, som eksempelet i starten av dette kapitlet illustrerer. 

Når vi har et nytt teknologiområde som vi vet kommer til å krenke person- 
vernet på flere områder, må vi spørre oss hvordan vi kan kompensere for dette. 
Da er det relevant å se til personvernprinsippene, som vi var innom tidligere. 

Et tiltak som medfører en inngripen i personvernet, må være proporsjo- 
nalt. Det betyr at nytten av tiltaket må stå i forhold til ulempen det medfører, 
dersom vi velger å gjennomføre tiltaket. Dersom tiltaket er for inngripende, 
må vi la være, eller vi kan forsøke å gjøre tiltaket mindre inngripende. Her 
ligger det et stort handlingsrom i hvordan teknologien tas i bruk. 

La oss ta et eksempel. Eieren av en lakseelv har adgang til å kontrollere 
om de som fisker i elven, har løst fiskekort. Å ta i bruk droner til dette auto- 
matiserer denne kontrollen og øker kontrolltrykket, ikke bare på fiskerne, 

men også på andre som ferdes langs elven. Trolig er innføringen av en slik 
kontroll utenfor det som er akseptabelt, og elveeieren må holde seg til den 
gode gamle formen for kontroll. 

Et annet eksempel er redningstjenestens søk etter savnede personer. 
Dette er nok et område hvor det vil være proporsjonalt å effektivisere søket 
ved bruk av droner. Men har bruken noen begrensninger? Vi ser tilbake til 
starten av kapitlet med droner som flyr i svermer. Om søk etter savnede 
med dronesvermer gjøres nærmest vedvarende og allestedsværende, vil 
nok dette også være et tiltak som ikke er proporsjonalt. Det vil innebære 
en for stor inngripen i personvernet til alle andre som blir fanget opp av 
dronene. Men igjen, aktiv bruk av droner innenfor en konkret leteaksjon 
vil nok være et gode for samfunnet. 

Proporsjonaliteten kan påvirkes på mange vis. For eksempel hvor godt 
det informeres om aktiviteten, eller hvordan en begrenser innsamlingen 
av opplysninger. Det siste kalles dataminimalisering, og handler om å 
unngå eller begrense mengden personopplysninger som behandles. Kan 
for eksempel data som ikke er relevante, slettes fortløpende? Eller kan per- 
soner i et opptak endres slik at de ikke kan kjennes igjen? Et eksempel her 
er droner som benytter kamera for navigasjon og inspeksjon av kraftlinjer. 
Personene som eventuelt fanges opp, er ikke av interesse, og kan sladdes 
bort eller erstattes med «kakemenn» i videostrømmen. 

Et annet sentralt prinsipp er formålsbestemthet - at personopplysninger 
benyttes til det formålet de er innsamlet for. Det betyr at informasjonen vi 
samler inn i en sammenheng, bare kan benyttes i den sammenhengen og 
ikke til andre formål. Tilbake til eksempelet med leteaksjonen — å benytte 
informasjon som ble samlet inn under leteaksjonen, til at kommunen kan 
kontrollere om hyttebyggingen i et område er lovlig, vil være et helt annet 
formål enn det opprinnelige, og vil nok ikke være akseptabelt. 


Krevende å gi riktig informasjon til 

riktig tid til de registrerte 

For å kunne utøve selvbestemmelse og kontroll over egne personopplys- 
ninger er det en forutsetning at vi får informasjon om hvem som behandler 
personopplysninger om oss, og hvorfor behandlingen finner sted. Plikten til 

å gi informasjon ved innsamling og bruk av personopplysninger er derfor 
lovbestemt (Regulation (EU) 2016/679, 2016). 

Plikten til å gi informasjon inntrer som hovedregel «på tidspunktet for 
innsamlingen» når informasjonen samles inn fra den registrerte selv. Per- 
sonvernreglene stiller i tillegg en rekke krav til hvordan informasjonen skal 
gis, og hva det skal gis informasjon om. Informasjonen skal være kortfattet, 
klar og tydelig, lett forståelig og lett tilgjengelig, og det skal blant annet gis 
informasjon om formål med behandlingen og hvor lenge opplysningene 
skal lagres (Regulation (EU) 2016/679, 2016). 

Ved bruk av drone er det en utfordring for droneoperatøren å gi den 
informasjonen personvernreglene krever, til riktig tid, altså «på tidspunktet 
for innsamlingen». En droneoperatør vet ikke nødvendigvis hvilke perso- 
ner som oppholder seg i det området hun skal fly i, og det er heller ikke gitt 
hvordan hun skal kommunisere med de registrerte før dronen eventuelt 
filmer disse personene. Vanlige måter å gi informasjon på som for eksem- 
pel skilting, informasjonsskriv eller pop up-vinduer på PC-en egner seg 
ikke som informasjonskanaler der en drone filmer eller registrerer andre 
personopplysninger fra luften. Dette reiser spørsmålet om en stor del av 
den alminnelige droneaktiviteten som er vanlig i dag, faktisk er ulovlig 
ettersom informasjonsplikten etter personvernreglene ikke blir overholdt. 

Fravær av informasjon har og andre følger enn mulig brudd på person- 
vernreglene. En annen alvorlig konsekvens er den manglende forutsigbar- 
heten fravær av informasjon medfører for den enkelte. For en person som 
observerer en drone utenfor vinduet sitt, i hagen, ved båten, på hytta eller 
i fjellet, har som regel ikke anledning til å vite hvem som eier dronen, hva 
den filmer, om personopplysninger om dem blir lagret og eventuelt hva 
informasjonen blir brukt til. Denne følelsen av å være overvåket og delvis 
miste kontroll over opplysninger om seg selv oppleves ofte krenkende for 
den det gjelder. Dette ubehaget manglende informasjon medfører for den 
enkelte, er derfor en alvorlig personvernutfordring ved bruk av droner. 


Inngripende bruk av droner i regi av myndighetene 


Et område hvor vi bør vise særlig aktsomhet, er hvordan myndigheter tar 
i bruk droner i sin kontrollaktivitet. Myndighetenes kontroll med hvordan 

innbyggerne lever sine liv er særlig inngripende. Som vi skrev innlednings- 
vis, er innbyggere som er frie fra en omfattende overvåkning, en forutset- 
ning for et sunt demokrati. Vi kan likevel akseptere noe overvåkning under 
gitte tilfeller, blant annet i trafikken og for politiets håndtering av viktige 
områder. Men vedvarende overvåkning av befolkningen vil i de aller fleste 
tilfeller være uakseptabelt. 

Når vi erstatter tidligere teknologi i staten med ny teknologi - som 
droner, må vi være svært bevisst på hva endringen medfører av ulemper 
for personvernet, og om endringen er proporsjonal og om den er forsvarlig 
sett opp mot det samfunnet vi ønsker å ta vare på. Som en del av dette må vi 
vurdere om den nye bruken er innenfor lovhjemlene som er satt for bruken. 

La oss ta et eksempel. Kystvakten har vide fullmakter til å overvåke og 
kontrollere. Dette skjer både fra fartøy og fra luften ved bruk av helikop- 
ter og fly. Det er naturlig at Kystvakten ser på hvordan dette arbeidet kan 
effektiviseres ved hjelp av droner. En slik rasjonell overgang til ny teknologi 
kan ses fra to perspektiv. På den ene siden kan Kystvakten si at de gjør det 
samme som tidligere. Kystvakten har som sagt vide fullmakter i lov til å 
overvåke og kontrollere fra luften, og bruk av droner utgjør ingen forskjell 
fra nåværende bruk av fly og helikopter. Mens fra den andre siden kan 
en argumentere for at der et fåtall fly og helikoptre erstattes med et utall 
av droner, utgjør dette en helt ny og intensivert overvåkning. I tillegg vil 
overvåkningen være mindre synlig og forutsigbar enn tidligere. For å ikke 
snakke om hva som kan oppnås med svermer av droner som følger med 
på det enkelte fartøy, eller det enkelte fiskeredskap for den saks skyld. 

Kystvakten arbeider med disse spørsmålene på en faglig og seriøs måte. 
Vi er likevel av den oppfatning at Kystvaktens situasjon er illustrerende; inn- 
føringen av droner medfører endring i overvåkning og endrede personvern- 
konsekvenser. Derfor er det viktig at en vurderer personvernkonsekvensene av 
teknologibyttet i slike prosjekt. Dette forutsetter god personvernkompetanse 
i slike prosjekter. Som en del av konsekvensvurderingen må myndighetsor- 
ganet også vurdere om etaten er innenfor lovhjemlene for overvåkningen, og 
om det er tiltak etaten kan innføre for å begrense inngrepet i personvernet. 

Et tilsvarende eksempel kan vi tenke oss for politi og trafikkontroll som 
kan gjennomføres fra helikopter i dag, men hvor bruk av droner åpner helt 
nye muligheter og utfordringer. 

Det er en alvorlig utfordring for personvernet dersom droner tas i bruk 
ukritisk til offentlig overvåkning og kontrollformål. 


Manglende informasjonssikkerhet 


De fleste droner vi kjenner, kommuniserer tilbake til piloten eller kontroll- 
senteret. Personopplysninger, inkludert film, som samles inn via dronen, må 
sikres slik at de ikke kommer på avveie, går tapt eller kan endres. Når vi arbeider 
med informasjonssikkerhet, sier vi som oftest at personopplysningene skal sik- 
res med hensyn til konfidensialitet, integritet og tilgjengelighet. For å vurdere 
om sikkerheten er god nok benytter vi risikovurderinger hvor vi ser på hva 
som kan gå galt, sannsynligheten for at det går galt og konsekvensene av det. 

For droner er det mest sentrale at kommunikasjonen mellom dronen 
og bakken krypteres slik at uvedkommende ikke kan få tilgang. Andre til- 
tak vil være tidsstempling av opptak og bilder for å sikre ektheten av disse. 
Videre er adgangskontroll og sikre protokoller for samhandling viktig slik 
at dronen ikke lar seg bli hacket og kan overtas av andre. 

Det er også andre grunner til å sikre opptakene enn personvern. Dette 
kan være rettigheter til bilder tatt med dronen eller forretningsmessig vik- 
tig informasjon fra dronens sensorer, eller at en kapret drone kan benyttes 
i et fysisk angrep mot personer eller infrastruktur. 

Dagens IT-verden er tilkoplet. Vi skal også være oppmerksom på om 
leverandøren av dronen får informasjon fra dronen dersom de har en til- 
knytning til leverandøren. Dersom det er personopplysninger som sendes 
videre, må det være en grunn til å gjøre det, og leverandøren vil være det 
vi kaller for en databehandler. Da plikter vi å regulere i en avtale hva leve- 
randøren gjør med dataene. Dersom data overføres til utlandet, kan dette 
bli ytterligere komplisert. Den ansvarlige for dronen må kjenne til hvordan 
løsningen fungerer og om den er akseptabel. 

Personopplysningene må sikres både i dronen, i kommunikasjonen med 
bakkeutstyret og i bruken av opplysningene etterpå. Ved bruk av droner, 
særlig i mindre virksomheter med få ansatte, kan det være en utfordring 
å sørge for at opplysninger om enkeltpersoner håndteres med tilstrekkelig 
grad av informasjonssikkerhet. Dette gjelder spesielt i tilfeller der flere aktø- 
rer har tilgang til personopplysningene som samles inn. Ved ny teknologi 

er det også en fare for at det er funksjonalitet i droneløsningen som blir 
prioritert fremfor sikkerheten i løsningen. 


Manglende opplæring og kjennskap til reglene 


Droneeiere er ikke en ensartet gruppe med samme bakgrunn, kunnskaps- 
nivå og forståelse av lover og regler. Droneeiere er alt fra barn som eier et 
leketøy, hobbyflyvere som er interessert i teknologi og fotografering, pri- 
vate næringsdrivende som utvikler produkter og tjenester, mediehus som 
driver med journalistikk eller offentlige myndigheter som skal løse sine 
samfunnsoppgaver på mest mulig effektiv måte. 

Det sier seg selv at en så mangfoldig gruppe bruker dronene sine på for- 
skjellige måter, og i stor grad har ulike lovkrav og regler de må forholde seg til. 
Det er for eksempel stor forskjell på hvilke krav en vil stille til et barns bruk 
av en leketøysdrone i hagen og en politidrone som brukes til å skaffe oversikt 
over et ulykkesområde. En betydelig utfordring oppstår likevel når samtlige 
droner er utstyrt med teknologi som kan samle inn personopplysninger om 
andre mennesker. Dersom droneeieren ikke er bevisst hvilke begrensninger 
personvernhensyn setter for akkurat den bruken av dronen han eller hun 
driver med, er det stor sannsynlighet for at det medfører dårligere kår for 
personvernet vårt. Det er derfor viktig at den enkelte droneeier setter seg inni 
personvernreglene og gjør en konkret vurdering av om droneaktiviteten med- 
fører en behandling av personopplysninger som må følge personvernreglene. 

Vår erfaring tilsier imidlertid at det for både privatpersoner og virk- 
somheter er vanskelig å skaffe seg oversikt over personvernreglene og følge 
disse når dronen skal brukes. Det kan tenkes flere årsaker til dette. For 
eksempel kreves det ingen sertifisering eller forkunnskaper for å kjøpe og 
bruke en drone. Videre er personvernreglene vage. Det kan derfor være 
krevende å finne ut hva reglene betyr. 

Å følge personvernreglene krever kunnskap og systematisk arbeid over 
tid hos droneoperatørene. Sett i sammenheng med den veksten dronenæ- 
ringen er spådd i fremtiden, fremstår tilstrekkelig kunnskap om personvern 
og deretter vilje til å etterleve personvernreglene hos den enkelte droneeier 
som en nøkkel for at vi skal kunne ivareta selvbestemmelse og kontroll med 
egne personopplysninger. 

Personvernfremmende tiltak 
ved bruk av droner 


I denne delen skal vi gi noen generelle anbefalinger som vi mener vil 
bidra til et bedre personvern ved bruk av droner. Hensikten er å gi leseren 
oversikt over hva de ulike aktørene kan gjøre for å avhjelpe personvern- 
utfordringene vi har beskrevet tidligere i dette kapitlet. Anbefalingene vi 
presenterer, er ikke ment som en uttømmende oversikt for hvilke plikter 
den enkelte aktør har etter personvernreglene (Article 29, Data Protection 
Working Party 2015). 


Anbefalinger for droneoperatører 


Det første en droneoperatør må gjøre, er å avklare om personvernreglene 
gjelder ved den datainnsamlingen som skjer ved hjelp av dronen. Spørs- 
målet du må stille deg er: Kommer du til å behandle personopplysninger? 
Dette er helt grunnleggende spørsmål på lik linje som andre flytekniske 
avklaringer du som droneoperatør må gjøre før start. Det kan være van- 
skelig å svare sikkert på om du vil behandle personopplysninger. Du må 
likevel gjøre en konkret og grundig vurdering. Kanskje du må undersøke 
Datatilsynets nettside for veiledning, eller be om en vurdering fra juridisk 
avdeling der du jobber? 

Hvis du kommer til at datamaterialet fra dronen inneholder personopp- 
lysninger, må du vite hvilket rettslig grunnlag som legitimerer innsamlingen 
og eventuell senere bruk av personopplysningene. Har for eksempel de regis- 
trerte samtykket til behandlingen, eller har du adgang til å samle inn person- 
opplysningene fordi du har en lovhjemmel som tillater det? Dette er igjen 
en konkret vurdering som du må ta. Hvis du ikke har et rettslig grunnlag for 
å behandle personopplysningene, har du heller ikke lov til å behandle dem. 

Den eller de personene som får sine personopplysninger behandlet, har 
videre en rekke rettigheter etter personopplysningsreglene som du som 
droneoperatør har plikt til å ivareta. Du må utarbeide en internkontroll 
med rutiner som sørger for at du er i stand til å ivareta rettighetene til 
de registrerte. For eksempel rutiner for hvordan du gir informasjon om 
behandlingen, og hvordan du svarer på eventuelle henvendelser om slet- 
ting eller innsyn. 


95 


KAPITTEL 4 


Som droneoperatør må du ha fastlagt roller ved behandlingen av per- 
sonopplysningene. Dette skal fremgå av internkontrolldokumentasjonen 
din. Hvem er databehandler og hvem er behandlingsansvarlig? Du må ha 
oversikt over hvem som har tilgang til personopplysningene. Lagrer du 
personopplysninger i en skytjeneste? Hvor ligger skyen? Hvem har til- 
gang til skyen? Hvor lenge har du lov til å lagre personopplysningene? 
Kan du anonymisere personopplysningene, bør du gjøre det. Videre bør 
du som droneoperatør alltid tenke innebygd personvern ved valg av drone 
og teknologi. Dette kan bidra til å gjøre vurderingene vi har beskrevet over, 
mindre kompliserte. For eksempel vil du trolig unngå å behandle person- 
opplysninger og måtte forholde deg til personopplysningsloven dersom du 
ikke bruker filmkameraet på dronen når du flyr. 

For droneoperatører som er organisert i medlemsorganisasjoner eller 
andre sammenslutninger, vil vi anbefale at droneoperatørene går sammen 
og utarbeider bransjenorm for håndtering av personopplysninger i sin 
sektor. Ved å følge en slik bransjenorm vil du få på plass de viktigste ruti- 
nene for å etterleve personvernreglene. I tillegg kan tilslutning til en bran- 
sjenorm brukes som et element i å dokumentere at du oppfyller lovens krav 
om tilstrekkelig informasjonssikkerhet. 


Anbefalinger for de som utvikler droner 
og styringssystemer 
For de som utvikler droner og styringssystemer, er vår anbefaling å tenke 
personvern i alle utviklingsfaser av systemene. Dette innebærer at der du 
utvikler nye løsninger, skal disse oppfylle personvernprinsippene og ivareta 
de registrertes rettigheter som standardinnstilling. Systemene bør langt på 
vei unngå eller minimere behandlingen av personopplysninger til det som 
er absolutt nødvendig. For eksempel ved automatisk sladding av personer 
og bilskilt, og automatisk begrensning av lagringstid. 

Vi anbefaler at de som utvikler droner og styringssystemer, involver et 
personvernombud i utviklingsfasen av nye systemer. 

Vi anbefaler også, så langt det er mulig, at utviklere og produsenter lager 
dronesystemer som er synlige på avstand, for eksempel med lyd, lys eller 
tydelige farger. 

Anbefalinger for statlige myndigheter 

Ved salg av droner anbefaler vi at myndighetene sørger for at det følger 
med informasjonsskriv som viser hvilke regler som gjelder ved bruk av 
drone. Et slikt informasjonsskriv bør inneholde både luftfartsregler og 
personvernregler. 

Vi anbefaler at myndighetene vurderer å innføre krav om opplæring 
og avlegging av prøve for å fly drone til kommersielle formål. Innføring i 
personvernregler bør være en del av denne opplæringen. 

Når det gjelder myndighetenes egen bruk av droner, anbefaler vi at 
myndighetene prioriterer å skaffe seg god personvernkompetanse i stat- 
lige droneprosjekter. Myndighetene må sørge for at det gjøres grundige 
personvernkonsekvensvurderinger både i enkeltprosjekt og i lovarbeid. Det 
er viktig at lovgrunnlag som regulerer bruk av droner, er forutsigbare og 
lette å forstå, slik at myndighetenes bruk av droner er forutsigelige for den 
enkelte borger. 


Avslutning 


I dette kapitlet har vi belyst hva personvern er, hvilke personvernregler 
som gjelder ved bruk av droner, og hvilke personvernutfordringer vi ser 
ved dagens dronebruk. 

Det er åpenbart at innføring av droner senker terskelen for overvåkning 
fra luften. Det er stor spredning i profesjonalitet for gruppen som bruker 
droner. Og i tillegg er reglene som skal ivareta personvernet vårt, svært 
skjønnsmessig utformet. Dette taler dessverre mot en tro på at vi kan oppnå 
et godt personvern for den enkelte samtidig som dronenæringen skal vokse 
og bli en integrert og viktig del av samfunnet vårt. Det betyr derimot ikke at 
vi skal gi opp, men snarere tvert imot; droneindustrien må jobbe målrettet 
for å ivareta personvernet for å legge grunnlaget for en forsvarlig utvikling 
til det beste for industri og innbygger. 

Skal vi fremheve et særlig viktig område å arbeide med, så er det å sikre 
kunnskap om personvern pa alle nivå — fra produktutvikler til dronepilot. 

Oversikt over lovhenvisninger 
i personvernregelverket som er 
relevante ved bruk av drone 


Grunnlovens beskyttelse 
av privatliv og privat 
korrespondanse 


Grunnloven $ 102 


Folkerettslige forpliktelser 
om privatliv 


EMK Artikkel 8 


Materielt virkeområde for de 
generelle personvernreglene 


REGULATION (EU) 2016/679 (GDPR) artikkel 2 


Unntak fra det materielle 
virkeområde for de generelle 


REGULATION (EU) 2016/679 (GDPR) artikkel 2 (2) bokstav 
c (rent personlige og familiære aktiviteter) og artikkel 85 


personvernreglene unntak ved behandling av personopplysninger i relasjon til 
ytrings- og informasjonsfrihet 

Krav for behandling av REGULATION (EU) 2016/679 (GDPR) artikkel 5, 6 og 9 

personopplysninger 

Informasjonsplikt REGULATION (EU) 2016/679 (GDPR) artikkel 12,13 og 14. 


Andre rettigheter for 
registrerte 


REGULATION (EU) 2016/679 (GDPR) artikkel 12-22 


Krav om informasjonssikkerhet 


REGULATION (EU) 2016/679 (GDPR) artikkel 32 


Krav om personvernvenn- 
lige innstillinger og innebygd 
personvern 


REGULATION (EU) 2016/679 (GDPR) artikkel 25 


Krav om databehandleravtale 


REGULATION (EU) 2016/679 (GDPR) artikkel 28 


Krav om personvern- 
konsekvensvurdering 


REGULATION (EU) 2016/679 (GDPR) artikkel 35 


Krav om internkontroll 


REGULATION (EU) 2016/679 (GDPR) artikkel 30 


om eget bilde 


Straffelovens bestemmelser om | $$ 266 og 267 
vern av privatlivets fred 
Åndsverklovens bestemmelse $45c 

Kameradroner som 
journalistisk verktøy 
- et designeksperiment 


i høyere utdanning 
Frode Guribye, Lars Nyre og Astrid Gynnild* 


Kameradroner har utvidet journalistikkens visuelle slagkraft og deknings- 
område. Selv med små investeringer kan man lage spektakulære bilder fra 
luften. Den økte etterspørselen etter luftbårne videoer og bilder, på alle 
plattformer, øker samtidig behovet for at flere journalister og fotografer 
lærer droneflyvning (Goldberg et al. 2013, Gynnild 2014, Gynnild og Uskali 
2018, Tremayne og Clarke 2013). NRK har, for eksempel, opprettet avdelin- 
gen NRK Luftfoto for å sikre at de som jobber med visuell historiefortelling, 
får nødvendig droneopplæring. Den organisatoriske beredskapen sikrer 
også at NRK opererer innenfor gjeldende regelverk og har nødvendige 
operasjonstillatelser og lisenser. 

For at journalistikkens profesjonsstandarder i nyhetsdekningen skal 
kunne opprettholdes, er det viktig at flere nyhetsorganisasjoner har høy 
kompetanse på bruk av nye visuelle teknologier, også droner (Gynnild 
2014, Gynnild og Uskali 2018, Lauk et al. 2016). Selv om behovet trolig er 
stort, finnes det foreløpig få formaliserte kurs i bruk av kameradroner for 
journalistiske formål (Uskali og Gynnild 2018). I dette kapitlet diskuterer vi 


6 Dette er en fagfellevurdert vitenskapelig artikkel. 

derfor opplegg og erfaringer fra et bachelorkurs i medie- og interaksjons- 
design om bruk av ny teknologi for journalistikk. 

I 2016 valgte kursledelsen en kameradrone som teknologi for eksperi- 
mentelle journalistiske design. Her skulle bachelorstudentene i medie- og 
interaksjonsdesign, uten tidligere erfaring, lære seg å fly kameradronen, 
programmere den og å lage prototyper på basis av dronevideo. Metodo- 
logisk har studien blitt gjennomført som et designeksperiment (Brown 
1992). Det vil si at vi har gjort en intervensjon i en eksisterende praksis og 
prøver å forstå implikasjonene av denne intervensjonen. Tilnærmingen i 
dette kurset har også vært inspirert av innovasjonspedagogikk (Kettunen 
2011, Darsø 2015). Målet med undervisningsopplegget var å gi studentene 
erfaring med, og opplæring i, bruk av droner for journalistiske formål. I til- 
legg ønsket vi å utforske etiske implikasjoner av dronebruk ved å sette 
studentene i situasjoner der de måtte reflektere kritisk rundt denne typen 
teknologier. I bunnen av dette ligger også en antakelse om at det å ekspo- 
nere studenter for en relativt risikabel teknologi - som droner, vil bidra til 
økt oppmerksomhet på sikkerhet og ansvarlighet. 

I kapitlet diskuterer vi erfaringer fra å innføre kameradroner som et jour- 
nalistisk verktøy på et kurs i høyere utdanning. Dette skiller seg på vesentlige 
måter fra det å kun tilby opplæring i å operere en drone eller bli sertifisert 
dronepilot. Vi analyserer dette på ulike nivå og trekker inn perspektiver fra 
studenter, undervisere, og administratorer. Analysen illustrerer samspillet 
mellom pedagogiske, teknologiske og institusjonelle rammer for å introdu- 
sere kameradroner i høyere utdanning. Videre identifiserer vi noen medi- 
umspesifikke utfordringer ved bruk av kameradroner i høyere utdanning. 


Utdanning, opplæring og sertifikater 


I læringssammenheng er det vanlig å skille mellom det å ha kunnskap og 
kompetanse, og det å ha tilegnet seg ferdigheter. For å operere og fly droner 
må man kunne utføre visse operasjoner, og dette krever visse ferdigheter. 
Men man må også ha kompetanse og kunnskap om regelverk og lover. 
Kunnskap av denne typen har stor betydning for praksisen. Dersom vi 
sammenligner en drone med en bil, vet vi at det er helt grunnleggende for 
tryggheten på veiene at bilførere forholder seg til trafikkreglene. Når det 

gjelder droner, er man enda mer opptatt av sikkerhet og trygghet. Dette er 
regulert gjennom lovverk og luftfartsregler. 

Aktivitetsteori er et teoretisk rammeverk innenfor sosiokulturell 
læringsteori (Såljö 2010) der man gjør et analytisk skille mellom aktivite- 
ter, handlinger og operasjoner som henholdsvis er knyttet til motiv, mål og 
betingelser (Kaptelinin 1996). Disse begrepene kan brukes til å forstå vårt 
kasus om droneflyvning i journalistisk virksomhet. Motivet for aktiviteter 
der droneflyvning inngår, vil da være å lage kvalitetsjournalistikk. Dette er 
typisk en kollektiv aktivitet som foregår i en institusjonell og organisatorisk 
kontekst. På et mer detaljert nivå finner vi det aktivitetsteoretikere iden- 
tifiserer som konkrete handlinger og målsettinger. I vårt tilfelle kan dette 
for eksempel være å dekke og dokumentere visse nyhetsverdige hendelser 
på en god måte. På et enda mer detaljert nivå vil konkrete handlinger og 
målsettinger bestå av operasjoner som for eksempel alt det som er involvert 
i å sikre en location og å utføre flyvningene. Aktørene må forholde seg til de 
betingelsene som gjelder for slike operasjoner, som for eksempel konkrete 
fysiske omgivelser og andre forhold som vær og vind. 

I et sosiokulturelt læringsperspektiv er læring tett knyttet til mestring av 
ulike artefakter, og artefaktene er en uatskillelig del av en aktivitet. Artefak- 
tene kan være både materielle og symbolske, som for eksempel språk, og de 
både muliggjør og legger føringer for aktiviteter. I en utdanningssituasjon 
vil det derfor være viktig å fokusere på både betingelser og operasjoner, 
aktiviteter og målsettinger samt aktivitet og motiver for aktiviteten. Det er 
ikke alltid hensiktsmessig å isolere forholdet mellom disse nivåene. Dersom 
man bare fokuserer på operasjoner der man lærer å fly droner, uten at disse 
operasjonene ses i kontekst av handlinger som skal utføres med dronene, 
kan mye gå tapt. 

Det har de siste årene skjedd en bevegelse fra passivt konsum av medie- 
innhold til at publikum nå inntar mer aktive roller der de produserer 
medieinnhold selv. Samtidig blir de verktøyene vi bruker i medieproduk- 
sjon, mer spesialisert. Med utgangspunkt i dette argumenterer Weilenmann, 
Såljö og Engström (2013) for at vi må se på endringer i «media literacy», 
og at denne kompetansen i større grad preges av mediumspesifikke utfor- 
dringer. Dette er utfordringer som oppstår når nye medieteknologier gir 
nye muligheter for å produsere innhold og nye uttrykksformer. I større 

grad enn tidligere er studenter i profesjonsorienterte fag nødt til å ha fer- 
digheter og innsikt i hvordan nye muligheter med spesifikke verktøy best 
kan utnyttes. For kameradroner gjelder dette muligheter til å fly og å filme 
fra nye vinkler. I tillegg bør studenter vite hvordan det visuelle materialet, 
videoklipp og bilder, kan brukes som journalistisk innhold. 

Vi ser denne utdanningen som en del av en infrastruktur for læring 
(Guribye 2015). Denne infrastrukturen består av en rekke institusjonelle, 
teknologiske og pedagogiske rammer som er tett knyttet til praksis. Sam- 
tidig vil en slik infrastruktur være veldig forskjellig fra en læringssammen- 
heng der det konkrete målet er å tilby sertifisering som dronepilot. 

I enkelte sammenhenger, for eksempel når man skal tildele sertifikat 
for bil eller droneoperasjoner, vil krav til formalisert kunnskap og tester 
være fornuftig. Faren er at det kan bli et uforholdsmessig stort fokus på 
detaljer. La oss bruke ulike typer sertifiseringer i bruk av programvare som 
et eksempel. At man har et sertifikat i å bruke et tekstbehandlingsprogram 
som Word, betyr ikke nødvendigvis at man kan bruke dette verktøyet til 
noe fornuftig, eller at man vet hvordan man kan benytte det for å skrive 
en god tekst. Vi kan påstå at det å ha sertifikater i ulike IT-verktøy ikke er 
noe godt mål på digital kompetanse mer generelt; i noen sammenhenger 
vil det å forstå ting i kontekst være svært viktig. Det samme gjelder evne til 
å reflektere over bruken av en teknologi, og også hvordan dens potensial 
best kan utnyttes. Selv om vi hevder at digital kompetanse er medium- 
spesifikk, handler den om noe mer enn det rent teknisk-operasjonelle. 
I tilfellet kameradroner er kompetansen tett knyttet til det nye mulighets- 
rommet som oppstår. Enkel tilgang til luftbårne perspektiv kan øke verdien 
på visuelle medieproduksjoner. 


Teknologi, risiko og ansvarlighet 


Ulike medierende artefakter, teknologier og redskaper har ulike egenskaper 
som kommer til uttrykk i bruk. Noen redskaper eller teknologier er mer 
forbundet med fare og risiko enn andre. En skarp kjøkkenkniv krever at 
man opptrer mer varsomt med den enn for eksempel med en skje. Og alle 
vet at det er veldig farlig å løpe med saks. Disse redskapene er derfor også 
gjerne forbundet med normative rutiner og bruksmåter som tar høyde for 

den potensielle faren. Skarpe kjøkkenkniver bør oppbevares i en knivblokk 
eller lignende innretning og bør ikke settes med den skarpe enden opp i 
oppvaskmaskinen. Dette er selvfølgelige eksempler, men de kan hjelpe oss 
med å forstå den grunnleggende relasjonen mellom teknologi og risiko. 
Når det er forbundet høy risiko ved bruk av en teknologi, så fordrer dette 
altså en viss ansvarlighet i anvendelsen av den gitte teknologien. Det kreves 
kunnskap. Når det gjelder omgang med skarpe kjøkkenkniver, så er dette 
gjerne noe man lærer hjemme på kjøkkenet. I andre sammenhenger, for 
eksempel bilkjøring, er reguleringen av bruk og opplæring institusjonalisert. 

I formalisert og institusjonalisert forståelse av risiko og risikoanalyser er 
det typisk fokus på hva som kan gå galt; hvor sannsynlig det er at noe kan 
gå galt, og hva konsekvensene kan være hvis noe faktisk går galt (Antonsen 
2009). Man innfører sikkerhetstiltak for å redusere risiko. 

Sikkerhet er på mange måter motsatsen til risiko, og handler ikke om å 
unngå at noe skal gå galt, men at man skal sørge for at så mye som mulig 
går bra (Wold 2016). Et slikt perspektiv legger videre vekt på rutiner og 
hverdagslige aktiviteter, ikke bare ulykker og uønskete hendelser. Sikkerhet 
blir på denne måten forstått som «evnen til å lykkes under både forutsette 
og uforutsette betingelser» (Wold 2016, s. 26, vår oversettelse). Noen per- 
spektiver på sikkerhet trekker inn både sosiale, kulturelle og teknologiske 
faktorer i samspill når man skal forklare uønskete hendelser (ibid.). 

Det er en slik formalisert og institusjonalisert forståelse av risiko og 
sikkerhet som ligger til grunn for reguleringen av luftrommet generelt — 
mer spesifikt for Luftfartstilsynets regelverk for dronebruk, og opplæring, 
operasjonstillatelser og sertifiseringer. Når det gjelder regulering av luftfart, 
kan dette også sies å være en veldig vellykket strategi. I forhold til omfang, 
kompleksitet, risiko og farer ved sivil luftfart, så er det eksepsjonelt få ulyk- 
ker og alvorlige hendelser. Det er derfor også en logisk følge at man først og 
fremst bruker et slikt perspektiv når man vil regulere sivil bruk av droner. 

Det å fly droner i et universitetskurs er forbundet med konkret risiko. 
Manøvrering av et flyvende objekt med skarpe rotorer gir fare for både 
materielle skader og personskader. Denne risikoen blir ytterligere forsterket 
av studentenes manglende erfaring med å fly droner, som i enhver annen 
opplæringssituasjon. I vårt tilfelle er det allikevel ikke kun et slikt institusjo- 
nalisert og formalisert perspektiv som spiller inn. Når man inkluderer dro- 

ner i en utdanning, er sikkerhet selvfølgelig viktig. Samtidig åpner droner 
for nye muligheter som fordrer ansvarlig bruk, ikke bare sikkerhetsmessig. 

Dermed rører dette kurset ved journalistikkens kjerneverdier. Det er 
en utfordring for nyhetsmediene å justere arbeidsmåter og organisatoriske 
strukturer i møte med nye teknologier og deres potensial for kvalitetshe- 
ving av prosesser og produkter (Gynnild 2014, Gynnild og Uskali 2018, 
Siapera og Veglis 2012). Slike utfordringer kan vi da møte ved å utvikle 
utdanning og opplæring som gjør noe mer enn å fokusere på operasjo- 
nelle og juridiske aspekter ved en ny teknologi. I høyere utdanning kan vi 
lage løp som fokuserer på at studentene skal lære ansvarlig bruk av disse 
teknologiene. På denne måten kan vi utdanne fotografer, journalister og 
interaksjonsdesignere til mediebransjen, profesjonelle utøvere med etisk 
ballast og trening i kritisk refleksjon rundt de teknologiene de jobber med. 


Et designeksperiment 


I læringsvitenskapen er det lang tradisjon for designeksperimenter (Brown 
1992) og designbasert forskning (Barab og Squire 2004, Collins, Joseph og 
Bielaczyc 2004). I slike studier gjør forskerne intervensjoner i eksisterende 
utdanningspraksiser. Samtidig som de introduserer ny teknologi i pedagogisk 
opplegg, gjør de systematiske studier av implikasjonene av en slik intervensjon. 
Gjennom det pedagogiske rammeverket endrer man altså både hvilke medi- 
erende teknologier som skal brukes, og organiseringen av læringsaktiviteter. 

I dette prosjektet har vi også kombinert og videreutviklet den innova- 
sjonspedagogiske tilnærmingen gjennom et eksplisitt fokus på ansvarlighet 
(se Nyre, Guribye og Gynnild 2018). Vi har på denne måten forsøkt å utforske 
mulighetene for å la studentene engasjere seg i kreative læringsprosesser der 
de designer og skaper nye løsninger, samtidig som vi oppmuntrer til kritisk 
refleksjon omkring implikasjoner og potensialet i disse løsningene. Dette 
ble gjort ved hjelp av gruppesamarbeid og åpen problemløsning, inspirert 
av de fire hovedpunktene i RRI, Responsible Research and Innovation (les 
mer om RRI som metode for ansvarlig utvikling av forskning og innovasjon 
i kapitlene 2 og 10). 

Innovasjonspedagogikk (Kettunen 2011, Darsø 2015) har sine teoretiske 
røtter i John Deweys pragmatisme, med fokus på erfaringsbasert læring og 

læring i praksis. Et hovedprinsipp i innovasjonspedagogikk er å støtte stu- 
dentenes egne kreative prosesser ved å gi dem ansvar for en innovasjons- og 
utviklingsprosess. Kettunen (2011) argumenter for at en slik tilnærming er 
spesielt godt egnet til undervisning i profesjonsorienterte fag der anvendt 
forskning er ekstra viktig. 

Designeksperimentet ble gjennomført i samsvar med tre prinsipper fra 
innovasjonspedagogikk. For det første la vi opp til ulike typer kalkulert 
risiko for å bygge opp under studentenes kreativitet og nytenkning. Ideelt 
sett bør det være færrest mulig regler å forholde seg til for virkelig å kunne 
teste ut teknologiens muligheter; risiko som følger med å bruke teknolo- 
gien må håndteres fortløpende. For det andre er målet å bidra til studenters 
refleksjon rundt teknologiens begrensninger. Studentene må altså evaluere 
regler og vurdere og eventuelt anerkjenne begrensninger som rasjonelle 
og nødvendige. Fra et lærerståsted er det viktig å stimulere til problemløs- 
ning og kreative prosesser. For det tredje skal det gis en nødvendig struktur, 
og tidsvinduer med iterasjoner og innleveringer. Den kreative prosessen 
optimaliseres nettopp ved at det finnes grenser og rammer for læringsak- 
tivitetene. I dette tilfellet innebar den iterative prosessen flere sprinter og 
et evalueringsseminar som ledet frem til en endelig innlevering. 


Praktisk gjennomføring av studien 


Bachelorstudentene på nye medier gjennomførte designeksperimentet med 

droner parallelt med at de tok andre kurs. Selv om dronekurset bare var på 

10 studiepoeng, ble det strukket ut i tid slik at studentene eksperimenterte 

med droneflyvning i flere måneder. Studentene ble tidlig delt i grupper, 
og den overordnete utfordringen var å utforske teknologisk hvordan dro- 
ner kunne brukes på innovative vis i journalistisk praksis. De var umid- 
delbart entusiastiske og klare for utfordringen, og de ble guidet gjennom 

sikkerhetsinstruksjoner og bruk av operasjonsmanual. Deretter fikk grup- 
pene opplæring i droneflyvning, først innendørs, så utendørs flyvning. De 

måtte også lære programmering av dronen for å forstå hvordan flyvninger 
kunne automatiseres. Dessuten satte de seg inn i muligheter for å inkludere 

3D-modeller på basis av videoopptak gjort med kameradronen. 

Etter noen uker hvor studentene hadde fått prøve å fly 3DR Solo-dronen 
utendørs i ti minutters sesjoner, ble droneflyvningen avbrutt fordi vi ikke 
hadde nødvendig tillatelse til å la studentene fly denne dronen, og dessuten 
manglet forsikring. I beste pionerånd valgte noen av lærerne etter en stund 
å fortsette droneflyvningen i et avsidesliggende område. Begrunnelsen var 
at flyvetreningen var viktig for gjennomføringen av kurset. Til slutt måtte 
studentene slutte helt å fly drone, og resten av semesteret ble flyvningen 
utført av vår lisensierte dronepilotlærer, på vegne av studentene. 

Studentene fikk opplæring i hvordan man kunne programmere dronen. 
Det var vanskelig å ta i bruk Pyton som nytt programmeringsspråk, men 
gruppene fikk kyndig veiledning og kunne teste noen av mulighetene med 
teknologien. Den nye bruken de skulle utvikle, skulle dokumenteres som 
en video-prototype. Dette er et vanlig format i designprosesser og for å 
illustrere mulig anvendelse av teknologien eller det interaktive produktet 
som skal designes (Wang, Juhlin og Hughes 2017, Suchman og Trigg 1992, 
Carroll 1995). Designet av prototyper skjedde gjennom en iterativ prosess 
der studentene hadde hver sine roller i gruppearbeidet. Studentene fikk på 
tross av de uforutsette innskrenkningene produsert videoene som plan- 
lagt, og scenarioene viste at studentene hadde klart å tenke kreativt rundt 
anvendelsen av droner for journalistiske formål. Det ble arrangert fire eva- 
lueringsseminarer hvor prototypene ble fremvist for et panel av forskere 
som var identisk med forfatterne av denne artikkelen. 

Etter at kurset var ferdig, gjennomførte vi 12 kvalitative intervjuer med 
personer som hadde vært involvert i kurset; sju studenter som hadde tatt 
kurset, tre som hadde vært involvert i undervisningen og to administratorer. 
Tematisk handlet de semistrukturerte intervjuene om i) å fly droner ii) regler, 
iii) programmering av dronene, iv) journalistikk, og v) evaluering av kurset. 

Det følger selvsagt noen metodologiske utfordringer ved å gjennomføre 
denne typen undersøkelser. For det første var alle som ble intervjuet, klar 
over at vi drev med forskning på egen undervisning lenge før intervjuene 
ble gjennomført. Da de kom i intervju-setting, hadde studentene åpenbart 
reflektert mye over sine erfaringer og hadde en god metaforståelse av kur- 
set og deres rolle i det. For det andre kjenner alle de intervjuete deltakerne 
hverandre nettopp gjennom dette kurset. Dette kan ha ført til at man holder 
tilbake visse standpunkt og meninger. For det tredje var vi som utførte inter- 

vjuene, også med i kurset hele veien, og studentene visste slik at vi hadde en 
investert interesse i kurset. Dette kan lett føre til at intervjuobjekter svarer det 
de tror intervjuerne vil høre. (jf. «demand characteristics», Brown et al. 2011). 

Mer generelt kan man tenke at studenters deltakelse i et slikt opplegg 
kan være preget av at de vil tilfredsstille dem som leder og organiserer 
undervisningen. Dette er ikke noe man kan komme unna med i et mer 
elaborert forskningsdesign, men heller noe man kan ta høyde for når man 
analyserer og tolker materialet, samt når man vurderer hva slags konklu- 
sjoner og generaliseringer man kan gjøre på grunnlag av dette materialet. 
Vi har derfor tatt høyde for dette i vår analyse og fremstilling. Intervjuene 
ble transkribert i sin helhet, og analysen er gjennomført med penn og 
papir, hvor vi har gått systematisk gjennom materialet og sett etter tema 
og interessante uttalelser. Intervjuguiden, samtykkeskjema og forsknings- 
design har blitt vurdert og godkjent av personvernombudet for forskning. 
I analysen ble det tydelig at studenter, undervisere og administratorer har 
tre ulike perspektiv på det å innføre dronekurs som dette i et teknologi- 
fokusert bachelorstudium. Vi har forsøkt å veie disse tre perspektivene likt 
i analysen og ser at de gir ulike innganger til å forstå organiseringen og 
gjennomføringen av kurset og designeksperimentet. 


Analyse 


I den kommende seksjonen presenterer vi først de tre prototypene som ble 
laget i løpet av designeksperimentet, og vi trekker deretter inn perspektiver 
på prosessen fra både studenter, undervisere, og administratorer. De ulike 
perspektivene er viktige for å forstå samspillet mellom pedagogiske, tek- 
nologiske og institusjonelle rammer for droner som teknologi som intro- 
duseres i høyere utdanning. 


Studentenes perspektiv og innsats 


I løpet av kurset var studentene mest opptatt av å utforske de uttrykksmes- 
sige mulighetene ved dronen, samtidig som de uttrykte at de syntes det var 
utfordrende å skulle lære å fly og operere en drone. Flere brukte ord som 
«skummelt» eller «spennende» om det å fly en drone første gang. De fleste 

var samstemte i at det var «gøy» eller «kjekt». En av dem uttrykte det slik: 
«Jeg får litt sug i magen når jeg letter den dronen da». Det var nytt og spen- 
nende, og annerledes enn hva studentene tidligere har lært i utdanningen 
i nye medier. Studentene mente det var bedre å fly ute enn inne, og dette 
har også med hvilken type drone de brukte til de to ulike testarenaene. De 
små dronene som ble fløyet innendørs, hadde ikke kamera og var små og 
vinglete og vanskelige å kontrollere skikkelig. Men det ga god trening i 
flyvning. Dronen som ble brukt til utendørsflyvning, var større og hadde 
bedre stabilitet. Ute besto utfordringene mer i å forholde seg til vær og 
vindforhold og andre betingelser for operasjoner med dronen. Dette fikk 
studentene til å innse risikoen med å fly og hvilke forholdsregler som må 
tas når man flyr droner. 

Et sentralt moment i kurset var at studentene skulle få utnyttet det 
kreative potensialet i å jobbe med åpne problemstillinger og kunne være 
innovative innenfor de grensene som ble satt. Det var en tydelig entusiasme 
blant studentene, samtidig som det var noen frustrasjoner ved å bli satt i en 
posisjon hvor de måtte komme opp med en konkret idé. En av studentene 
beskrev forløpet slik: 


I oppstartsfasen var vi veldig sånn: «Det vil vi gjøre, det vil vi gjøre», først var 
det dette med en 360-video da, som dronen tok, og så kunne en få en liten sånn 
opplevelse av å være i et miljø da. Men så spisset vi det inn til det å skulle lage 


en 3D-modell ved hjelp av bilder du tar fra dronen (student 6). 


I dette sitatet forteller studenten om en første inspirert fase hvor de hadde 
mange ideer, og hvordan de videre fant et gitt tema de kunne fokusere 
videre på. En annen student uttrykker hvordan det å skulle prøve ut ting 
i praksis hadde en sammenheng med å tenke kreativt på potensialet i å 
bruke dronevideo: 


Vi fikk prøve ting som vi ikke hadde visst at gikk an før. Eller vi hadde kanskje 
hørt om det i teoridelen, men så fikk vi faktisk se hvordan det fungerte og det 
var utrolig kjekt. Man kan begynne å tenke nytt og se hva som allerede finnes 
og hvordan man skal utvikle det videre, hva som hadde vært kjekt å få til igjen 


(student 1). 

Her beskriver studenten hvordan det er å prøve ut droner til videofilming og 
kommenterer overgangen fra teori til praksis, og videre hvordan de kunne 
koble det sammen med hva andre har gjort, og hvordan de kunne bygge 
videre på det. Studentene var også opptatt av det som var spesifikt med de 
bildene de kunne få fra en drone: «Det perspektivet ovenfra, det er bilder 
man ikke er vant til å se. [...] Men å få det perspektivet det er utrolig fint.» 

Et annet tema i kurset var fokus på sikkerhet og ansvarlighet. Vi spurte 
studentene om hva slags ansvar de mener man har når man flyr en drone. 
En av dem poengterte: 


Du har et veldig stort ansvar. Og du burde ha satt deg inn i regelverket før du 
flyr en drone, og det er veldig fint at vi får en gjennomgang av det. Og så synes 
jeg det var fint at vi fikk en gjennomgang av hvordan dronen faktisk fungerer. 


Hvordan den flyr, hvordan den faller (student 6). 


Det er tydelig at studentene har fått med seg at det er et regelverk for å fly 
droner, og at det er noe man skal forholde seg til når man skal fly. Videre blir 
dette satt i sammenheng med at man også må ha en forståelse av hvordan 
en drone virker. 

Studentene ble også utfordret til å tenke på muligheter til å bruke dro- 
nen til journalistiske formål. En av dem beskriver deres engasjement på 


denne måten: 


Men så måtte vi jo tenke litt på det med nytteverdien for en journalist da, og 
hvordan den [dronen] kanskje kunne anvendes (...). Og da kom vi jo opp med 
drone-riggen [temaet i video-scenarioet], at journalisten kan dra alene ut på 


oppdrag (student 3). 


De reflekterte også over anvendelse av droner i en bredere journalistisk 
sammenheng: 


(...) f.eks. hvis man er i Midtøsten og driver med noe journalistikk der, så er 
det jo mindre farlig å sende ut en drone for å ta opp film enn å sende ut en 
kameramann. Sånne ting da. Det er mye mer sikkert. Selv om den dronen blir 


skutt ned da, det er ikke så farlig (student 5). 

Her spekulerer en av studentene i et mulig scenario hvor det å anvende 
droner faktisk vil føre til en redusert risiko for de involverte journalister. 
En annen student forteller om et tema de har tenkt på og som kom opp i 
en av presentasjonene studentene hadde etter de hadde vært ute for å se 
om de kunne lage en 3D-modell av en av kongefamiliens boliger: 


Det eksemplet som [en student] ga på fremføringen vår med dette med [en av 
kongefamiliens residenser] da. Tenk hvis kongen hadde stått der i barris liksom, 


det hadde ikke vært så bra, og det kan jo brukes av paparazzier. 


Dette er en typisk refleksjon over hvordan man kan bruke en drone til 
forskjellige journalistiske formål. 

Studentene på kurset jobbet i grupper og produserte tre prototyper som 
utforsker programmering av droner for journalistiske formål. Hver gruppe 
laget en pitch-video for å vise poenget med prototypen på en lettfattelig 
måte (se vedlegg). 


dRig 

Dette er en prototype på en automatisert drone for journalister som drar 
ut på reportasje alene. dRIG gjør det lettere for TV-journalister å utføre 
livesendinger på egen hånd og ta opptak på egen hånd under for eksempel 
et intervju. dRIG består av en drone som journalisten enkelt kan ta med 
seg ute på oppdrag alene. Reporteren kan bruke en mobilapplikasjon til å 
ta viktige opptak med dronen, uten selv å måtte være ekspert på droneflyv- 
ning eller kamerakjøring. 

Mobilapplikasjonen består av ulike funksjoner som er programmert 
på forhånd, for eksempel innklippsbilder, flyby, 360-spinn og tilt. Ved live- 
sending vil det være en person som styrer dronen direkte fra studio. Et 
geofence for dronen må opprettes av journalisten via mobilapplikasjonen 
på forhånd, slik at man unngår en eventuell kollisjon, eller andre uhel- 
dige hendelser som kan oppstå. Dette forutsetter også at dronen har et 
Obstacle Avoidance System, slik at man kan skru på den funksjonen for å 
unngå hindringer. 

3D-drone 


Dette er en prototype på automatisert 3D-modellering med drone som er 
orientert til journalistiske formål. Poenget er å lage 3D-modeller av objekter 
som er av en slik størrelse og/eller er plassert slik at det er gir mening for 
journalister å lage interaktive nyhetsopplevelser. Disse visuelle uttrykkene 
kan begeistre leserne på en annen måte enn vanlige foto. 

I applikasjonen blir man møtt med et kart hvor man kan velge objektet 
dronen skal ta bilder av. Applikasjonen vil foreslå koordinater dronen kan 
stoppe på, men bruker kan endre dem hvis det ønskes. Når journalisten er 
fornøyd med flyveplanen for dronen, trykker man på «start», og dronen 
vil ta av. Den vil da fly av gårde og følge de forhåndsbestemte koordinatene. 
Dronen tar bilder av bygget når en koordinat er nådd, deretter beveger den 
seg til neste koordinat hvor den også tar bilde. Dronen lander etterpå der 
hvor brukeren har bestemt. Man vil da ha alle bildene man trenger for å 
lage en 3D-modell. 


Synch'd 

Dette er en prototype på et system for synkronisering av lyd og bilde for 
dronevideo med fokus på dokumentar- og naturprogram. Appen avhenger 
av gode mikrofoner som kan kommunisere GPS- lokasjon og tidskode til 
appen via Bluetooth, Wifi eller lignende. Den er ment å ha en mekanisme 
som fjerner dronestøy fra opptaket i ettertid, uten å lage et tomrom i lyd- 
filen ved å fjerne for mye lyd. Forskjellige droner lager forskjellige lyder, så 
planen for denne funksjonen var at man i programmet selekterte hvilken 
drone man brukte, og da ville programmet vite hvilken lyd og frekvens den 
skulle dempe. Prosjektet har som forutsetning at slik lydfiltrering blir mer 
tilgjengelig enn den er i 2017. 

Autentisk lyd kan defineres som de reallydene som er i omgivelsene i 
samme tidsrom som det blir filmet. Autentisk lyd gjør også selve opplevel- 
sen veldig troverdig, i forhold til post-produsert lyd som kan høres mal- 
plassert ut. Innenfor dokumentarer er ønsket at mest mulig materiale skal 
være så autentisk som mulig. Da blir post-produksjonen med på å svekke 
autentisiteten, noe som også kan trekke ned på troverdigheten til filmen. 

Disse tre prototypene viser hvordan studentene måtte utforske det krea- 
tive potensialet i dronene, og det mulighetsrommet som oppstår når man 
tenker kreativt rundt journalistiske anvendelser av kameradroner. Studen- 
tene viser at de kan forholde seg til de muligheter og begrensninger som 
følger kameradronene, og at de har jobbet systematisk og innovativt med 
konkrete anvendelser av kameradroner for journalistiske formål. 


Undervisernes perspektiv 


Det var mange ulike kompetanser som var viktige i dette kurset. Det var 
derfor hentet inn eksterne lærerkrefter som supplement til den undervis- 
ningskompetansen som allerede fantes ved instituttet. De tre hovedan- 
svarlige for de ulike delene av undervisningen var alle eksperter på sine 
respektive felt; mediedesign, droneflyvning og programmering. I tillegg 
ble det holdt en rekke seminarer hvor studentenes prosjekter ble disku- 
tert med forskere innen journalistikk, menneske-maskin-interaksjon og 
systemutvikling. 

Et viktig moment i dette kurset var å gi studentene muligheten til å 
få praktisk erfaring med å både fly og programmere en drone. Et fokus i 
opplæringen var på sikkerhet. En av underviserne uttrykte det slik: 


Man må være årvåken når man gjør dette, det er ikke en helt strømlinjeformet 
brukeropplevelse. Du kan ikke kaste dronen opp i lufta og senke skuldrene, du 
må passe på hele tiden. Det er en reell risiko for å skade folk, og det er viktig at 


piloten og teamet vet hva de driver med. 


Her legger informanten vekt på hvordan en viss kunnskap og årvåkenhet 
er viktig, og at man må ha det rette fokuset og holdningen når man flyr. Et 
slikt pragmatisk perspektiv på sikkerhet ble formidlet til studentene i kurset. 
Videre var en av de store pedagogiske utfordringene i kurset at studen- 
tene skulle lære å programmere dronen. Dette måtte, som nevnt, skje med 
et for studentene nytt programmeringsspråk og krever også en litt annen 
utforskende fremgangsmåte enn de vanligvis har møtt i mer tradisjonell 
programmeringsundervisning. Den ene underviseren beskriver det slik: 

For å programmere en drone, så må du teste den koden du faktisk skriver. For 
å teste den koden du skriver, så må du putte den inn på en drone og så må 


dronen få fly av gårde med den koden. 


For å prøve ut kode på dronen må man altså implementere den og teste med 
dronen. Alternativet er å bruke en simulator, men dette synes ikke undervise- 
ren var et like godt alternativ, og han var skuffet over at det ikke ble så mye av 
programmering, men at det hele ble litt konseptuelt, og lite konkret koding. 

Underviserne var i det hele opptatt av å fasilitere læringsaktivitetene til 
studentene, og gi dem muligheter til å utforske både den praktiske drone- 
flyvningen og programmeringen, og på den måten la dem utforske mate- 
rialet, og se potensialet i anvendelsen av droner og balansere dette mot å 
ta nødvendige vurderinger rundt sikkerhet og ansvarlighet. 


Administrasjonens institusjonelle perspektiv 


Administrasjonen og de representantene vi intervjuet, har en annen rolle 
i scenarioet, og har ansvar ikke bare for å støtte underviserne og håndtere 
de administrative oppgavene forbundet med kurset, men for at rutiner 
og regler følges, og at man får gjennomført undervisningen i tråd med 
institusjonelle standarder. Dersom noe settes i verk en gang, kan det sette 
presedens for senere beslutninger, og derfor må prosedyren være standar- 
disert allerede før den settes i verk. 

Et slik perspektiv manifesterte seg i en regelorientert holdning hos 
administratorene, og det ble lagt vekt på at man ikke skulle ta risiko eller 
sjanser nar man trår ut i et litt ukjent terreng, slik dette kurset representerte. 
Dette er uttrykt i slike uttalelser fra intervjuene: 


Verken studenter eller [den eksterne dronepiloten] kan fly med den dronen, 
uten at noen har sjekket av «OK» for ansvaret. Det er det ingen som har gjort, 


og dermed kan ingen fly den. 


Her er det et helt klart fokus på at man må ha en tydelig avklaring av ansvar, 
og selv om det var en autorisert og sertifisert dronepilot med i kurset, så 
var det uklart hvem som ville ha ansvaret for den universitetseide dronen 
- uavhengig av hvem som styrte den. 

Det ble også lagt vekt på at det var en rekke uavklarte juridiske aspekter 
rundt dette, og at hvis man skal avklare juridiske forhold i en organisasjon, 
så vil det følge en viss forsiktighet med slike vurderinger: 


(...) men siden det er så mye greier rundt dette nå så mener jeg at det [bør gjø- 
res] en juridisk bedømming i forhold til hvordan vi skal takle den situasjonen. 
(...) En jurist, (...), de tenker alltid «worst case». Det vil si at de sier heller nei 
da, sant. «Dette er problematisk», for de er redd sant at de skal gi et råd og så får 
de en boomerang-effekt av det. Så jeg tror vi må forberede saken godt, og si at 
sånn og sånn og sånn, kan vi gjøre det og det og det, så følger vi de regelverkene 


som Luftfartstilsynet har. 


I alt var administrasjonens perspektiv preget av å være mer regelstyrt og av 
byråkratiske rutiner. En slik type undervisning utfordrer rutiner og krever 
avklaring, så det er et viktig perspektiv å ivareta. Men overfor undervisere 
og studenter som ivrer etter å utforske en ny teknologi, kan det være en 
utakknemlig posisjon å måtte innta. Det var en manglende institusjonell 
beredskap i alle seksjoner når det gjaldt å skulle drive med droneflyvning 
som del av undervisningen på et samfunnsvitenskapelig fakultet. 


Refleksjoner og konklusjon 


I dette kapitlet har vi presentert hvordan vi gjennomførte et designek- 
speriment i høyere utdanning hvor vi introduserte en drone som både 
tema og middel for å tenke kreativt rundt mulighetene for å lage en proto- 
type for å illustrere hvordan man kan anvende droner i journalistikk. 
Disse prototypene ble utformet som videoscenarioer, og viser hvordan 
studentene så det kreative potensialet og muligheter for å bruke kamera- 
droner til å lage journalistisk innhold. I analysen har vi sett på tre ulike 
perspektiv på gjennomføringen av kurset, og dette illustrerer noen av de 
utfordringene ved å skulle ta i bruk innovasjonspedagogikk og innføre 
kameradroner som et verktøy i et kurs i høyere utdanning. Studentene 
gikk utenfor egen komfortsone og ble utfordret på å skulle lære seg å 
fly droner og hvordan de skulle forholde seg til denne relativt risikable 
teknologien. Gjennom studiet ble således studentene eksponert for noen 

medium-spesifikke (Weilenman et al. 2013) utfordringer ved å bruke 
kameradroner til journalistiske formål: 


e studentene må forholde seg til et omfattende regelverk for luftfart 

e det er forbundet med risiko å fly droner 

e å bruke en kameradrone involverer å manøvrere et flyvende objekt for 
å få visuell informasjon 

e de må forstå potensialet i de visuelle uttrykk som man kan skape med 
en drone 

e dema tenke på hvordan dette kan integreres i en journalistisk kontekst 
og hvilket visuelt materiale dette gir 

e de må forstå begrensningene i teknologien (begrenset flytid, dårlig lyd, 
støy, osv.) 


Disse punktene er ikke ment å være uttømmende, men setter fokus på 
noen av de spesielle utfordringene som studentene møter når man velger 
å inkludere kameradroner som verktøy i et slikt kurs. 

Siden kurset også utfordret undervisernes kompetanse, ble det hentet 
inn relevant kompetanse eksternt. Dette førte igjen til et behov for å koor- 
dinere innsatsen til de forskjellige underviserne, og en viss uklarhet rundt 
ansvarsfordeling. Underviserne var opptatt av å skulle fasilitere studentenes 
aktiviteter og samtidig ivareta de pedagogiske rammene for undervisnin- 
gen. Hva som er viktige hensyn i læringssammenheng, kan komme i et 
motsetningsforhold til administrative rutiner og hensyn. 

En klar begrensning i gjennomføringen av kurset i 2016 var den man- 
glende institusjonelle beredskapen. I vårt materiale manifesterte dette seg 
først og fremst i samtalene med administrasjonen. Den nye forskriften 
for ubemannet luftfartøy trådte i kraft i 2016 og var ny da dette kurset ble 
arrangert. Den manglende beredskapen gjaldt manglende kjennskap til 
gjeldende regelverk og mangel på rutiner for å håndtere problemstillinger 
for å benytte seg av kameradroner. 

Det finnes en overføringsverdi til andre humanistiske og samfunnsvi- 
tenskapelige fagområder. Det er flere fag på universitetet som kan dra nytte 
av droner i utdanningssammenheng, for eksempel arkeologi, geologi og 
geografi for å nevne noen. Selv om dronevideo da brukes til ganske andre 
uttrykksformer enn journalistikk, er det et viktig fellestrekk at man skal 

gjøre mer enn å sertifisere seg for droneflyvning. Man skal ideelt sett kunne 
lage sjangertro visuelle uttrykk til både forskning og formidling med dro- 
ner og 3D, og må derfor også forstå de utfordringene som ligger i å anvende 
denne teknologien og ha den nødvendige institusjonelle beredskapen. 
Det å innføre droner som teknologi i høyere utdanning skiller seg, som 
nevnt, vesentlig fra kun å tilby en opplæring for sertifisering i dronebruk. 
I et vitenskapelig, pedagogisk pilotprosjekt som dette må studentene i til- 
legg til å trene på det teknisk-operasjonelle, trene seg i å utvikle et ansvarlig, 
profesjonelt skjønn (Fossheim og Ingierd 2015, Ingierd 2015). Man må ta 
i betraktning hva dronens bruksområde skal være, og at dronetreningen 
foregår på en ansvarlig måte — ikke bare sikkerhetsmessig. Det betyr ikke 
minst at studentene lærer seg å ta ansvar for omgivelsene der de trener. 
Det å ta ansvar for egne handlinger her impliserer blant annet å tilegne seg 
nødvendig domene-kunnskap. I dette tilfellet handler domene-kunnskapen 
om det å kjenne til, og følge, retningslinjene i journalistikkens Vær Varsom- 
plakat. I tillegg er det viktig å få vist frem potensialet i å bruke en slik tek- 
nologi. Undervisere bør sørge for at det er entusiasme og kreativitet knyttet 
til undervisningen for å sikre studentenes motivasjon og engasjement. 
Avslutningsvis kan vi også oppsummere noen av de erfaringene vi har 
gjort som noen råd til utdanningsinstitusjoner og undervisere som vil 
bruke droner i kurs i høyere utdanning. Det er viktig å skaffe en institu- 
sjonell lisens/operasjonstillatelse for droner (minst RO1). Man må også gå 
til innkjøp av ansvarsforsikring, selv om institusjonen er selvassurandør. 
Det er lurt å kjøpe inn utstyret tidlig og teste det ut grundig på forhånd. Da 
har man også tid til å eventuelt få tak i eksterne folk som kan hjelpe til med 
droneflyvningen. En viktig del av forberedelsene er også å sikre forankring 
i administrativ og teknisk stab, da de spiller en viktig rolle i organisering 
av undervisningen og forvalter rammene for gjennomføringen av kurset. 
I dette kapitlet har vi presentert resultatene fra et designeksperiment 
med kameradroner i høyere utdanning. Vi har lagt vekt på hvordan ulike 
hensyn blir viktige når man skal tenke på ansvarlig bruk av droner i et gitt 
domene. Dessuten har vi identifisert en del medium-spesifikke utfordringer 
når det gjelder bruk av kameradroner til journalistikk i høyere utdanning. 
Vi har også lagt vekt på forskjellene mellom å tilby drone-sertifisering og det 
å integrere bruk av kameradroner i et kurs på universitets- og høyskolenivå. 

Droner i nyhetsbildet 
- sentrale saker under 
etikklupen 


Nils E. Øy 


Kameradroner har gitt mediene nye muligheter for visuell dokumenta- 
sjon fra luften. Både selve bruken av droner og publisering av materiale 
fra droner gir mediene nye utfordringer, blant annet fordi bilder og video 
kan tas uten at man vet hvem fotografen er. Til nå er det ikke behandlet 
slike saker i Pressens Faglige Utvalg, PFU, som forvalter norsk medieetikk. 
Men de vil trolig komme. Det er rimelig å anta at slike saker kommer til 
å berøre etiske problemstillinger som ligger nært opp til dem som drøftes 
i dette kapitlet. Selv om teknologien er ny, er pressens etiske rammeverk 
utformet slik at også droner og dronebilder dekkes av de PFU-reglene vi 
allerede har. 

Mennesker fascineres av nye perspektiver. I mediene startet det med 
skisser og kart. Disse enkle visualiseringene ble etter hvert erstattet av foto- 
grafier. Vi fikk bilder i fugleperspektiv, tatt fra helikoptre og fly, så kom 
levende bilder og deretter direkte overføringer. For hvert utviklingstrinn 
har de nye mulighetene ofte ført til overdreven bruk, gjerne uten særlig 
omtanke for mulige uheldige konsekvenser. Slik er det også med fjernstyrte 
flyvende kameraer, populært kalt droner. 

Med nye muligheter til å komme nær innpå situasjoner, ofte ubemerket, 
vil dronebruk kunne handle om en form for skjult observasjon, eller bruk 
av det vi ellers kaller skjult kamera eller skjult mikrofon. Som ved alle tidli- 
gere tekniske nyvinninger og formidlingsrevolusjoner er det reist spørsmål 

om det ikke er behov for en revisjon av medienes etiske retningslinjer, det 
vil si Vær Varsom-plakaten (VVP). Plakaten fastlegger mer eller mindre 
hva som er «god presseskikk», og det er brudd på dette som eventuelt kan 
påklages til Pressens Faglige Utvalg (PFU). 

Mitt svar til slike krav om revisjon på grunn av dronenes inntog i 
mediene er i hovedsak nei. Vær Varsom-plakaten er etter mitt syn alle- 
rede utformet slik at retningslinjene er det vi kan kalle teknologinøytrale. 
I hovedsak stiller plakaten etiske krav til det innhold som publiseres, men 
det er også noen krav som stilles til journalistisk metodebruk. Som det skal 
vise seg, er adgang til å publisere ofte også knyttet til særlige krav nettopp 
til metodebruken. Her er det viktig å være oppmerksom på at reglene for 
å kunne klage på brudd på god presseskikk omfatter hele den journalis- 
tiske arbeidsprosessen, etter en presisering som ble gjort i plakaten ved 
revisjonen i 2001. 


VVP med fire kapitler 


Plakaten er inndelt i fire kapitler, der kapittel 1 handler mest om hva som 
er medienes samfunnsoppdrag, kapittel 2 handler om integritets- og rekla- 
mespørsmål, kapittel 3 om forhold til kildene og kapittel 4 om publisering. 
Det er først og fremst kapittel 2, 3 og 4 som inneholder punkter som gir 
grunnlag for klager til PFU. 

Som nevnt innledningsvis har også journalistikken og de journalistiske 
mediene vært fascinert av nye muligheter til å visualisere innhold. Så fort 
det ble teknisk mulig å komme seg opp i høyden, ble både brannstiger, 
heisekraner, fly, helikoptre og andre tekniske hjelpemidler tatt i bruk. 

Felles for de fleste slike hjelpemidler i tidlige faser var at de var åpen- 
bare, de kunne sjelden brukes til skjult observasjon eller fotografering. 
I takt med stadig bedre fotografisk teknikk har det imidlertid kunnet skje 
på stadig større avstand og med stadig mindre kameraer og mikrofoner. 
Med stadig mindre droner kan kamera og mikrofon også komme seg svært 
nær de situasjoner man vil gjøre opptak fra. Vi kan også se for oss at dronen 
plasseres der den skal på et tidspunkt da ingen verken ser eller hører den. 
Det skjulte er maksimert. 

Skjulte opptak 


I Vær Varsom-plakaten er det ikke gitt noe absolutt forbud mot å gjøre 
skjulte opptak, men det er noen forutsetninger for at metoden kan brukes 
ijournalistikk. Den viktigste forutsetningen er formulert i plakatens punkt 
3.10, der det heter: «Skjult kamera/mikrofon eller falsk identitet skal bare 
brukes i unntakstilfeller. Forutsetningen må være at dette er eneste mulig- 
het til å avdekke forhold av vesentlig samfunnsmessig betydning.» 

Dette punktet er et brudd med en av hovedreglene i journalistikken, 
nemlig at en journalist skal opptre åpent (VVP pkt. 3.3). Intervjuobjekter, 
kilder og andre som involveres i et journalistisk prosjekt, skal være klar 
over dette. 

Slike unntak medfører også andre etiske utfordringer. Hvis det eksem- 
pelvis gjøres opptak i situasjoner som er krenkende, av mennesker i sjokk, 
som er sterkt følelsesmessig preget eller i situasjoner der de ikke har full 
dømmekraft, kan plakatens punkt 3.9 også komme inn i bildet. Kravet om 
hensynsfull opptreden må også inkludere at sikkerhetsrisiko vurderes med 
tanke på faren for fysiske skader på personer eller gods. 


Publiseringsetikk 


Etiske spørsmål ved opptak med droner gjelder likevel ikke bare meto- 
den, men i høy grad hva som publiseres og hvordan. Del 4 i plakaten har 
en rekke punkter som kan være aktuelle begrensninger for publisering, 
avhengig av hva saken gjelder og hva som inngår i publiseringen. Særlig 
aktuelle punkter å vurdere er 


4.1 om å legge vekt på saklighet og omtanke i innhold og presentasjon. 

4.3 om å vise respekt for menneskers egenart, identitet, privatliv m.m. 

4.5 om å unngå forhåndsdømming i kriminal- og rettsreportasje. 

4.6 om å ta hensyn til hvordan omtale av ulykker og kriminalsaker kan 
virke på ofre og pårørende. 

4.7 om å være varsom ved navn og bilde i omtale av klanderverdige eller 
straffbare forhold. 

4.8 om å vise særlig varsomhet ved omtale av barn og barns forhold. 

4.10 Og 4.11 om bruk av bilder i annen sammenheng enn den opprinnelige, 
og om manipulering av bilder mv. 

4.14 som gir den som utsettes for sterke beskyldninger, en rett til samtidig 
imøtegåelse, og 

4.15 som gir den som utsettes for angrep, en rett til tilsvar i ettertid. 


Ingen klagesaker på dronebruk 


I skrivende stund har vi så langt ingen eksempler på at bruk av drone i 
journalistiske medier har vært klaget inn for PFU. Det nærmeste vi kom- 
mer, er noen saker der medier er innklagd for bruk av skjult kamera i ulike 
former. Fellelse kan da skje på grunnlag av VVP punkt 3.10, om at saken 
ikke avdekket noe som var av «vesentlig samfunnsmessig betydning». 

Det seneste tilfellet av en slik sak er Dagbladets skjulte video-opptak av 
en lege på et sykehus i Tyskland i 2014. Reportasjen ble gjort i forbindelse 
med at legen hadde reist tilbake dit for å praktisere, etter at han var dømt 
for seksuelle overgrep mot pasienter i Norge. PFU slo i 2015 fast at det ikke 
var nødvendig å bruke skjult kamera for å påvise at han var i arbeid som 
lege i Tyskland, og kritiserte samtidig at seerne ikke ble gjort oppmerksom 
på at legen ikke visste at han ble filmet. Avisen ble også felt etter punkt 4.4 
om at overskrifter og introduksjoner ikke skal gå lenger enn innholdet gir 
dekning for.” 

I to andre klagesaker om bruk av skjult kamera i TVNorge-serier, publi- 
sert på MAX, ble kanalene ikke felt for bruk av skjult kamera. Likevel ble 
det konstatert brudd på god presseskikk i begge sakene: 

En klagesak i 2014 gjaldt innslag i serien «Nattpatruljen», der man fulgte 
politiet i forbindelse med at en beruset mann hadde forsøkt å besøke sin 
eks-kjæreste. TV-kanalene avviste alle klager, og viste til avtalen med poli- 
tiet som gikk ut på at alle personer skulle anonymiseres fullt ut. Bare politiet 
hadde kjennskap til og kontakt med personene. PFU felte likevel kanalen 
på tre punkter. Utvalget viste til at kanalen har det etiske ansvar uansett 
hva politiet godkjenner, og mente at anonymiseringen ikke var god nok 
(pkt. 4.7), samt at kanalen publiserte lydopptak fra politiets samtale med 


7 http://presse.no/pfu-sak/27514/ 

eks-kjæresten, som ikke var klar over opptaket (pkt. 3.10) - og endelig 
fellelse også etter punkt 4.3 om manglende respekt for kvinnens privatliv.* 

I en klage mot TVNorge-serien «Insider», også publisert på MAX og 
behandlet i 2013, fikk kanalen medhold i at bruk av skjult kamera var beret- 
tiget, og det samme gjaldt identifisering av klageren. Innslaget gjaldt et 
norsk pedofilt nettverk, der særlig klager blir trukket frem og identifisert. 
Derimot var PFU ikke fornøyd med kanalens bruk av kilder, og i den for- 
bindelse også manglende samtidig imøtegåelse fra klager. TVNorge ble 
derfor felt etter punkt 3.2 om kildebruk og 4.14 om samtidig imotegaelse.° 

NRK ble derimot felt for klassisk brudd på god presseskikk etter punkt 
3.10 i en sak avgjort i 2007. Utvalget fant, nokså selvsagt, at den aktuelle bru- 
ken av skjult kamera slett ikke dreide seg om å avdekke forhold av vesentlig 
samfunnsmessig betydning. Formålet med NRK-reportasjen, som inngikk 
i forbrukermagasinet «Forbrukerinspektørene», var å teste servicenivå i 
varehandelen gjennom kåring av «Norges dårligste servicebedrift». 

I denne avgjørelsen kom utvalget også med noen særlige synspunkter 
på metodebruk og publisering: 


Bruk av skjulte opptak stiller også ekstra strenge krav til redigering og presen- 
tasjon. I de fleste tilfeller vil det, etter utvalgets syn, være påkrevd at de skjulte 
opptakene vises for de medvirkende før de kringkastes. I tillegg er det viktig at 
det ved publisering er gjort et grundig arbeid ved eventuell sladding og anony- 
misering. Utvalget mener også det er viktig at de skjulte opptakene settes inn i 
en sammenheng, slik at seeren får vite hvor lenge det er filmet skjult, og om de 
situasjonene som blir kringkastet utgjør en stor del av det totale materialet. I det 
påklagede tilfellet mener utvalget at NRK har gjort en mangelfull presentasjon 


av disse sidene ved reportasjen.” 


I to andre saker, behandlet i samme møte i 2007, ble forbrukermagasinet i 
TV 2, «TV 2 hjelper deg», også felt i PFU på grunnlag av at skjult kamera 
ikke ble brukt til å avdekke noe som var av vesentlig samfunnsmessig 


8 http://presse.no/pfu-sak/36513/ 
9 http://presse.no/pfu-sak/19013/ 
10 http://presse.no/pfu-sak/24906/ 

betydning. I den ene saken handlet innslaget om omsetning av såkalte kon- 
septboliger i OBOS," og den andre saken gjaldt omsetning av bruktbiler.” 


Bruk av telelinse 


Det synes ikke som PFU generelt har betraktet fotografering med telelinse, 
på avstand, som «skjult kamera». Utvalget har konkret nevnt bruk av tele- 
linser i to uttalelser, nemlig ved Dagbladets fotografering av kronprins- 
parets kyss på et kongelig sommersted i Vestfold-skjærgården i 2000 og 
ved Se og Hørs fotografering av fotballspilleren Ole Gunnar Solskjærs barn 
på badestranden under ferieopphold i utlandet i 2002. 

I saken om kyssebildet ble Dagbladet felt for brudd på god presseskikk 
(pkt. 4.3 om manglende respekt for privatliv) ved å publisere et slikt bilde. 
Mens klageren, daværende generalsekretær Per Edgar Kokkvold i Norsk 
Presseforbund, la vekt på at fotograferingen i seg selv var krenkende, var 
det selve publiseringen PFU la vekt på, kanskje fordi det på dette tidspunkt 
var noe uklart om VVP omfattet selve fotograferingen.” 

Når det gjelder klagen på bruk av bilder av Solskjærs barn på offentlig 
badestrand, kom utvalget til at dette ikke var brudd på god presseskikk. 
Utvalget støttet generalsekretærens argument i klagen mot kyssebildet. Det 
var hentet fra et synspunkt som foregående generalsekretær, Gunnar Gran, 
fremmet i en bok om revisjon av plakaten" i 1994: 


Pressens Faglige Utvalg vil generelt understreke at alle mennesker har en privat 
sfære som offentligheten ikke har noe med. Selv om kjente personer må tåle 
en mer nærgående oppmerksomhet enn andre, har også disse og deres fami- 
liemedlemmer rett til et privatliv som bare er deres. Utvalget vil på generelt 
grunnlag også presisere at det er uakseptabelt å bruke telelinse eller på annen 


måte snikfotografere inn på private områder.” 


1 http://presse.no/pfu-sak/24706/ 

12 http://presse.no/pfu-sak/22106/ 

13 http://presse.no/pfu-sak/12500/ 

14 Gran, Gunnar: «Forarbeid til revisjon av Veer Varsom-plakaten», Institutt for Journalistikk 1995. 
15 http://presse.no/pfu-sak/13402/ 

I uttalelsen uttrykte utvalget forståelse for at fotballfamiliens ferieopp- 
hold ikke var tiltenkt offentligheten, og at familien hadde hatt ønske om å 
skjerme private handlinger. Utvalget la imidlertid til grunn at bildene ble 
tatt mens familien befant seg på det som må oppfattes som et offentlig sted, 
hvor kjente personer alltid må regne med at de kan bli fotografert uten 
samtykke fra dem selv, eller fra noen som representerer dem. Utvalget 
vektla også at feriebildene verken var krenkende eller oppsiktsvekkende. 

Konklusjonen må altså bli at den etiske grenselinje ikke trekkes ved hva 
slags utstyr eller verktøy som brukes, men hva det brukes til. Skjer det for 
å trenge innenfor privatlivets grense, er det brudd på god presseskikk etter 
VVP 4.3. Om et medium også kan felles etter VVP 3.10 om skjult kamera i 
slike tilfeller, er altså ikke avklart i PFUs praksis. 


Bruk av provokasjon 


Bruk av fordekte metoder har også vært påklagd i noen tilfeller der skjult 
kamera eller mikrofon skulle være brukt sammen med såkalt provokasjon. 
Med det menes at man konstruerer en situasjon, som så dokumenteres. 
Islamic Center i Oslo klaget til PFU, og gikk til søksmål, etter at TV 2 høsten 
2000 brukte skjult mikrofon for å sikre uttalelser fra en imam om anbefalinger 
av omskjæring for unge kvinner. Både PFU og Oslo tingrett frifant TV-kanalen. 
Retten la i sin avgjørelse vekt på at det var «et viktig samfunnsproblem med 
stor allmenn interesse som ble tatt opp i programmet, at det gjaldt alvorlige 
skjebner for enkeltmennesker, både medisinsk og sosialt» [...] og «at antatt 
eneste mulighet for å avsløre forholdene var å bruke skjult mikrofon». 
Noen år tidligere ble imidlertid en lokalavis, Farsunds Avis, felt for 
brudd på VVP 3.10 om bruk av falsk identitet kombinert med provoka- 
sjon. Etter det som fremgår av PFU-basen,” synes det ikke som det var 
snakk om bruk av skjulte opptak, men at man skapte en situasjon der 
det ikke fremgikk at det gjaldt et journalistisk prosjekt. Avisen brukte en 
19-årig journalist til å kjøpe sprit hos en eldre mann som var mistenkt for 


16 Dom i Oslo tingrett 2004-05-24, TOSLO-2003-19323. Medierettarkivet nr. 2004-10 «Omskjæ- 
ringssaken» og PFU-sak http://presse.no/pfu-sak/33313/. 
17 www.pfu.no 

gauking. PFU aksepterte metoden i dette tilfellet, men avisen gikk for langt 
med å trekke slutninger om hva mannen hadde gjort seg skyldig i.” 


Rettslige grenser 


Da har vi allerede vært innom også rettslige grenser for medienes arbeid. 
Normalt sier vi at de etiske grensene ligger i god avstand fra de rettslige 
grensene, slik at presseetikken setter strengere krav enn jussen. Det er kun 
ett eller to eksempler i praksis på at PFU har frifunnet en redaksjon for 
samme forhold som senere er pådømt i domstol, men det betyr ikke nød- 
vendigvis at alt som felles i PFU, også vil bli felt i domstolen. Det er et 
tydelig tegn på at det normalt er god avstand mellom de to grenselinjene, 
i den grad vi kan snakke om presise linjer. Her må vi også ta i betraktning 
at saksbehandling i PFU og i domstolene er vidt forskjellig. Det er likevel 
riktig å understreke at begge legger vesentlig vekt på betydningen av å 
verne journalistikk om saker av samfunnsmessig verdi. 

Ser vi på avstands- eller skjult filming/fotografering som er behandlet av 
domstolene, er bildet noenlunde likt med det vi fikk av klager behandlet i PFU. 

Den best kjente av disse sakene, Bryllupsfotosaken, fikk sin endelige 
avgjørelse i Den europeiske menneskerettsdomstolen (EMD) i Strasbourg 
så sent som 16. januar 2014. Det tok altså nærmere ti år før rettsprosessene 
i den saken var avsluttet, etter fotografering av en vielse av et artistpar på 
en holme i Oslofjorden i 2005. 

Det var Se og Hør som gjennomførte fotograferingen med telelinse, for 
øvrig i god avstand på en holme som lå 200-300 meter unna. Bladet ble 
dømt for krenkelse av privatlivets fred bade i tingrett og lagmannsrett, men 
frifunnet i Høyesterett med 3 mot 2 stemmer høsten 2008. Avgjørelsen ble 
innklagd for EMD, som altså brukte nærmere seks år på å uttale at det ikke 
var noe å innvende mot Høyesteretts frifinnelse. 

Om bruk av telelinse, er det likevel interessant å legge merke til at fler- 
tallet i Høyesterett la vekt på at dette tyder på at fotografen tok hensyn ved 
å ikke gå for nær innpå seremonien, mens mindretallet oppfattet dette 
som bruk av fordekt metode for å kunne ta bilder uten at det ble oppdaget. 


18 http://presse.no/pfu-sak/96-113/ 

Også i noen andre saker har domstoler berørt bruk av telelinse i for- 
bindelse med påståtte krenkelser i medier, men uten at det er felt noen 
rettskraftig dom for slik fotografering. 

Det finnes enkelte forbud mot fotografering eller filming i norsk lovgiv- 
ning, men ingen som i dag rammer bruk av telelinse som sådan. Forbudene 
er konkretisert til bestemte objekter som det er lovstridig å fotografere, uan- 
sett hvordan det skjer. Det gjelder eksempelvis forsvarsinstallasjoner, sikker- 
hetsforanstaltninger i energiverk, kontrollsoner på flyplasser og lignende, og 
det er forbud mot å fotografere i domstolen under behandling av straffesaker. 
I tillegg, eller delvis i stedet for fotoforbud, har vi bestemmelser som regulerer 
adgangen til å publisere. Det gjelder for eksempel forbud mot å offentliggjøre 
bilde av personer uten samtykke fra vedkommende, med noen unntaksregler 
som blant annet skal tilgodese nyhetsdekningen (åndsverkloven § 45c). 


Fotoforbud er sensur ved kilden 


Medieorganisasjonene har sterke innvendinger mot alt som dreier seg om 
fotograferingsforbud, på samme måte som de motarbeider det som smaker 
av forhåndssensur. Det siste er da også i hovedsak i strid med Grunnloven 
$ 100, og på mange vis betraktes det å forby fotografering som en form for 
sensur ved selve kilden. Skal det eventuelt legges begrensninger, bør det 
eventuelt og prinsipielt legges på offentliggjøring. 

I diskusjonene omkring dronebruk i journalistikken er det likevel ikke 
krenkende opptak eller offentliggjøring i de redaktørstyrte journalistiske 
medier som er hovedproblemet. I store trekk er de seriøse mediene i Norge 
lovlydige og har et høyt etisk nivå i sin journalistikk. Det er først og fremst 
sikkerhetshensyn som må komme i første rekke. Også her mener jeg at 
de samme journalistiske medier vil følge opp alle sikkerhetskrav og sam- 
arbeide tett med politi og nødetater. Det kan nok oppstå diskusjoner om 
hva som er saklig nødvendig av restriksjoner i en del tilfeller, blant annet 
omfanget av restriksjonene, men de vil naturlig måtte avsluttes «på bakken» 
og før dronen skal i luften. 

Mediene vil alltid være på vakt mot inngrep som kan hindre publisering 
av innhold som er av vesentlig samfunnsmessig betydning å gjøre kjent 

- og der har mediene i økende grad fått støtte også av domstolene. 

Folkerett og droner 
i krigføring 


Rune Ottosen 


Er det mulig å lage et tydelig skille mellom sivil bruk av droner og militær 
bruk av droner? Dette spørsmålet er mer komplisert enn det kan høres ut 
som, siden vi her må forstå hvor skillet går mellom nasjonale lover på den 
ene siden og internasjonal lov — folkeretten, på den andre. Mens de fleste 
andre kapitlene i denne boka handler om droner på nasjonalt plan, vil jeg 
i dette kapitlet diskutere dilemmaer med droner i et globalt perspektiv. 

Det er nå 15 år siden amerikanerne utførte det første kjente dronean- 
grepet. Et ubemannet fly skjøt en rakett mot en bil og drepte seks antatte 
terrorister i Jemen. I årene etterpå er det utført over fire tusen amerikanske 
droneangrep i Afghanistan, Pakistan, Somalia og Jemen, Libya og Syria. 
Dødstallene er usikre, men det regnes med at minst 7000 mennesker er 
drept i disse fire landene i USAs «krig mot terror». I tillegg sprer dronetek- 
nologien seg i raskt tempo til andre land. Nå har mer enn 25 land tilgang til 
militær droneteknologi. Også ikke-statlige aktører som den Iran-støttede 
Hizbollah skal ha brukt droner i Syria (Harang 2017). 

Angrep med droner i et annet land er et åpenbart dilemma med tanke 
på folkeretten. Forholdet mellom suverene stater reguleres av folkeretten, 
og omfatter FN-traktaten og andre internasjonale avtaler som statene har 
forpliktet seg til å følge. En sentral del av folkeretten omhandler ulike regler 
for krigføring. Ved bruk av droner som våpen rettet mot mål utenfor ditt 
eget lands grenser må det grunnleggende spørsmål stilles: Er det brudd på 
folkeretten å bruke ubemannede luftfartøy for å drepe antatte terrorister, og 
samtidig skade eller ta livet av uskyldige sivile i et land langt borte? Dette 

prinsipielle spørsmålet blir svært sjelden reist i nyhetsjournalistikken. Det 
kan også spørres om det å drepe medlemmer av en terrororganisasjon blir 
å anse som en henrettelse uten lov og dom. Så lenge det ikke er erklært 
krigstilstand mellom de berørte landene, hevder sentrale folkerettseksper- 
ter at det også er i strid med folkeretten. 

I dette kapitlet vil jeg derfor diskutere ulike dilemmaer som oppstår ved 
militære angrep med droner mot et annet land. Militær bruk av dronetek- 
nologi kan virke fjernt fra den dronevirkeligheten vi kjenner her i Norge. 
Men de dronene som nå videreutvikles til bruk i sivil industri, kan også 
brukes til militære formål. Norge er de siste årene blitt en stor eksportør 
av en egenutviklet minidrone, Black Hornet, som for lengst er tatt i bruk 
i dronekrigføring i Midtøsten. Senere i kapitlet vil jeg ta opp hva som kan 
skje dersom en annen stat ville jakte på terrorister med droner i Norge. 

Bureau for Investigative Journalism i London har ved hjelp av ulike 
kilder hentet inn tall som sier noe om omfanget av amerikanernes drone- 
krigføring i Midtøsten. Tallene er usikre på grunn av hemmelighold, derfor 
opererer byrået med maksimums- og minimumstall. Men oversikten viser 
at i løpet av de siste 15 årene kan rundt 4000 angrep mot måli Afghanistan, 
Pakistan, Somalia og Jemen, Libya og Syria ha kostet minst 7000 mennesker 
livet. Bruken av droner har blitt kraftig trappet opp i luftkrigen over Syria 
og Jemen siden 2015 og forårsaket mange sivile dødsfall (Airwars.org). 


Stor risiko for feil 


Selv om vi legger minimumstallene til grunn, er flere hundre uskyldige sivile 
drept, av disse minst 200 barn. De som driver med denne krigføringen, vet at 
faren for såkalt «collateral damage» (utilsiktede bivirkninger) er stor. Likevel 
har den amerikanske kongressen gitt presidenten og CIA blankofullmakt til 
å fortsette dronekrigføringen på ubestemt tid. Hver uke undertegner presi- 
denten nye tillatelser til å ramme utpekte mål selv om han vet at feilmargi- 
nene er store. Et hus kan være pekt ut fordi det antas å være tilholdssted til en 
antatt terrorist. Kan droneoperatørene vite med sikkerhet at han er der når 
det trykkes på knappen? Vegger og tak skjuler ofte om familiemedlemmer 
eller andre «tilfeldige» er til stede. Man sikter mot en bil fordi den tilhører 
en antatt gjerningsmann. Men er det sikkert at det er han som er i bilen? Og 

hvis han er det, kan han ha med seg passasjerer som ikke er mistenkt for noe 
som helst? Man har siktet seg inn på mobiltelefonen til en mistenkt, men 
vet man at det er nettopp han som bærer den? Slik kunne jeg ha fortsatt å 
ramse opp ukjente faktorer som fører til at antall uskyldige ofre er så store. 

Om vi nå ser bort fra alle disse tilfeldighetene som tar livet av både barn 
og voksne som ikke er krigføringens mål, og heller konsentrerer oss om 
at en kjent terrorist faktisk blir drept uten at andre rammes, hva da? Kan 
det regnes som henrettelse uten lov, dom og bevis for skyld? I tillegg må 
spørsmålet stilles om det er folkerettslig «lov» å angripe mal i et annet land 
med bevæpnede droner uten at det foreligger en krigssituasjon. 


Folkerettslige avveininger 


Da jeg for noen år siden befant meg som gjesteforsker på University of Cali- 
fornia, Berkeley, kom jeg over et referat fra en kongresshøring som drøftet 
noen av disse spørsmålene. Under høringen i komiteen for National Security 
and Foreign Affairs den 28. april 2010 uttalte en rekke inviterte jurister og 
folkerettseksperter seg. En av talerne var jusprofessor Kenneth Anderson fra 
American University i Washington. Han rettet skarp kritikk mot amerikan- 
ske myndigheter for ikke å ta de folkerettslige sidene ved dronekrigføring på 
alvor. Han stilte spørsmål om ikke bruk av droner mot enkeltindivider i andre 
land i realiteten var utenomrettslige henrettelser i strid med folkeretten. Han 
påpekte at bruk av droner kommer i en annen stilling når det er erklært krig 
eller foreligger en situasjon som utløser rett til selvforsvar. Bruk av droner er 
ikke ulovlig i seg selv. Anderson mente likevel at det ikke er i tråd med forsvar- 
lige legale rammer at det er CIA som leder dette programmet, og sa følgende: 


So let me bring this to a close by saying that the discussion that we are having is 
really the discussion about the lawfulness ofthe CIA using this kind of weapon 
outside of traditional battlefields. And that it for any reason that is considered 
not to be OK, that is considered to be criminal, that is considered to be a war 
crime, somebody had better tell the CIA about it, somebody had better tell 
the president about it, somebody had better tell the vice president about it. 
Because they are all enthusiastic participants in this (US Congress 2010, sitert 


fra Nohrstedt og Ottosen 2014:167). 


132 


FOLKERETT OG DRONER I KRIGFØRING 


Alle de frammøtte juristene syntes å være enige om dette resonnementet. 
I oppsummeringen av debatten framheves det at dette ikke er noe juridisk 
stridsspørsmål: 


... although there were disagreements on several issues most of the legal exper- 
tise seemed to agree that there was no legal basis for the CIA to operate the 
drones. No, under the international law of armed conflict, the CIA does not 


have the right to carry out battlefield killings (ibid.). 


Nar vi vet at det nettopp er CIA som opererer dette programmet i tett 
samrad med presidenten, kan det se ut som om droneprogrammet drives 
som en permanent juridisk unntakstilstand. I konklusjonen etter høringen 
blir det advart mot konsekvensene: 


But more importantly, when we dont follow the rule of law, and everyone 
knows that when these drone attacks occur in places like Yemen or rural Pakis- 
tan, everyone in the world is watching us. And they know there is something 
wrong with this. We are not holding ourselves up as the beacons of the rule of 
law. We are not sending a signal that we want to see all countries suppressing 
violence and promoting the rule of law. This is a very dangerous policy, because 


it is not consistent with the law (sitert fra Ottosen 2014b). 


Her advares det med god grunn mot konsekvensene av at USA holder 
seg med «double standards». Advarselen er på sin plass, for det kan ikke 
herske tvil om at misnøye med at USA «tar seg til rette», i seg selv er en 
viktig kilde til rekruttering til terrorgrupper som al-Qaida og IS. Dob- 
beltmoralen og kynismen blir også omtalt av lokale medier i områder som 
blir rammet av dronekrigføringen. Etter et droneangrep som drepte uskyl- 
dige sivile, skrev Yemen Times «What drones sow» om at det var lettere 
for lokale al-Qaida-grupper å rekruttere etter at unge gutter hadde mis- 
tet familiemedlemmer i droneangrep. The Guardian publiserte i februar 
2015 en video der den 13 år gamle Mohammed Tuaimen blir intervjuet 
der han forteller om sin angst etter at to nære familiemedlemmer var 
blitt drept. Ironisk nok ble Mohammed selv drept i et nytt droneangrep 
rett etter. Ibrahim Mothana skrev et leserinnlegg til New York Times der 

han advarte mot de langsiktige konsekvensene av fortsatte droneangrep: 
«Anti-amerikanisme er langt mindre utbredt i Jemen enn i Pakistan. 
I stedet for å vinne «hearts and minds» i den jeminittiske befolknin- 
gen skaper USA dem til fiender ved å drepe deres familiemedlemmer 
(The Guardian 22. mai 2013). 


Drepte egen statsborger 


Den amerikanske statsborgeren og imamen Anwar al-Awlak, med bak- 
grunn fra Jemen, ble drept i droneangrep 30. september 2011, etter ordre 
fra president Barack Obama. al-Awlak hadde flyttet tilbake til Jemen etter 
mange års opphold i USA og ble regnet som al-Qaida-sympatisør. To uker 
senere ble hans 16 år gamle sønn, også han amerikansk statsborger, drept 
i et nytt droneangrep. Betegnende nok måtte amerikanske liv gå tapt før 
ble det tilløp til debatt i den amerikanske kongressen om de prinsipielle 
sidene ved utenomrettslige henrettelser (Nohrstedt og Ottosen 2014). Kan 
presidenten beordre henrettelse av amerikanske statsborgere (en av dem 
mindreårig), uten tiltale, rettssak og dom? 

Spesielt var dette kontroversielt i det juridiske miljøet i USA. Sett med et 
ikke-amerikansk perspektiv synliggjorde denne debatten også problemstil- 
linger rundt Noam Chomskys begrep «verdige og uverdige ofre» (Hermann 
og Chomsky 1988). Etter hundrevis av sivile «uverdige» dødsfall gjennom 
nesten ti år i mange land, måtte det amerikanske «verdige» dødsofre til for 
å få en offentlig debatt om den kontroversielle krigføringen. Et tidligere 
hemmeligstemplet memorandum fra det amerikanske justisdepartemen- 
tet som ble frigitt i juni 2014, rettferdiggjør drapet og kaller det «lovlig» 
(Lauter 2014). 

Både Amnesty International, Human Rights Watch og FNs menneske- 
rettighetsorganer har uttrykt bekymring for de rettslige og humanitære 
sidene ved dronebruk. FNs spesialrapportør for menneskerettigheter skrev 
alt i 2010 en rapport til FNs generalforsamling der det ble uttrykt bekym- 
ring for undergraving av folkeretten (Nohrstedt og Ottosen 2014:169). I en 
FN-rapport fra 2015 blir det advart mot at militær bruk av droner repre- 
senterer en trussel mot FN-charteret og Geneve-konvensjonene (UN 2015). 

Forholdet USA-Pakistan 


I 2010 hadde tidsskriftet Atlantic en artikkel om dronekrigføring. Artik- 
kelen var illustrert med et kart over kjente droneangrep. Hvert angrep var 
visualisert med et farget knappenålshode. Provinsen Nord Warziristan i 
grenseområdet mellom Afghanistan og Pakistan skiller seg dramatisk ut. 
Kartet over provinsen er så fullt av fargede knappenålshoder at det nes- 
ten ikke er mulig å se lokale stedsnavn. Vi vet at dette området har vært 
oppmarsjområde for al-Qaida-grupper og Taliban ved operasjoner i Afg- 
hanistan, og det er kjerneområdet for Pakistans Taliban. De mange drone- 
angrepene på Pakistans territorium har skapt et anstrengt forhold mellom 
de to allierte landene. Det har vært 428 kjente droneangrep mot Pakistan. 
Antall dødsofre er mer enn 3000, hvorav flere hundre er uskyldige sivile. Av 
disse rundt 150 barn. Hva gjør det med en befolkning som hører suset av 
droner i luften uten å vite at det er de selv som kan bli rammet neste gang? 

Bruken av droner over Pakistan har gått drastisk ned siden den militære 
situasjonen har endret seg, men lignende problemstilling er også aktuell i 
Gaza, der israelske droner er i bruk hele tiden. «When you hear the drones, 
you feel naked and vulnerable», uttalte Hamdi Shaqura, deputy director 
of the Palestinian Centre for Human Rights, i Gaza City til tv-stasjonen 
Al Jazeera. «The buzz is the sound of death. There is no escape, nowhere is 
private», la han til (Al Jazeera 2013). 

I sin prisbelønte film Drones har den norske filmskaperen Tonje Scheie 
gjort opptak i de mest utsatte områdene i Pakistan og intervjuet familier som 
har mistet sine kjære og nære. Noen har plassert kjempebilder av ansikter 
til barn som har blitt drept i droneangrep på hustakene. Hensikten er at 
dronepilotene i Nevada skal se ansiktene på noen av de barna de har drept 
gjennom videokameraene på dronene. I filmen følger vi også en kjent pakis- 
tansk advokat som følger en fattig familie på reisen til USA, der de i en ame- 
rikansk rettssak forgjeves prøver å få erstatning fra amerikanske myndigheter 
for sine tap. I mai 2012 traff en rakett fra en drone en moské i landsbyen 
Mi Ai Bazar i en landsby på grensen mot Afghanistan. Lokale myndigheter 
rapporterte at to raketter drepte ti mennesker og skadet mange flere under 
bønnen. Denne og andre hendelser har ført til et spent forhold mellom USA 
og Pakistan. Det pakistanske utenriksdepartementet har protestert og kalt 

angrepene en krenkelse av Pakistans territorium. På spørsmål fra journalister 
hvorfor saken ikke ble brakt inn for FN, sa en talsmann for UD at Pakistan 
ville løse det bilateralt. Pakistan driver en hårfin balansegang med protester 
på den ene siden mens de i stillhet tillater at CIA opererer i grenseområdene 
med etterretning til dronepilotene. Pakistanske politikere er frustrert, og den 
pakistanske nasjonalforsamlingen har bedt USA stanse droneprogrammet. 


Å leve under droner 


Forskere ved Stanford University har i rapporten Living under drones doku- 
mentert de psykososiale konsekvensene av dronekrigføringen for befolknin- 
gen i Warziristan. Rapporten har delvis vært et svar på påstander fra ame- 
rikanske myndigheter om at sivile tap ikke forekommer i særlig grad. Ved 
siden av å dokumentere dødsfall gjennom intervjuer med familier beskrives 
svært vanskelige psykososiale forhold. Her er et utdrag fra rapporten: 


... US drone strike policies cause considerable and under-accounted for harm to 
the daily lives of ordinary civilians, beyond death and physical injury. Drones 
hover twenty-four hours a day over communities in the north-west Pakistan, stri- 
king homes, vehicles, and public spaces without warning. Their presence terrori- 
zes men, women, and children, giving rise to anxiety and psychological trauma 
among civilian communities. Those living under drones have to face the constant 
worry that a deadly strike may be fired at any moment, and the knowledge that 
they are powerless to protect themselves. These fears have affected behavior. The 
US practice of striking one area multiple times, and evidence that it has killed 
rescuers, makes both community members and humanitarian workers afraid 


or unwilling to assist injured victims (sitert fra Nohrstedt og Ottosen 2014:172). 


Og, hva gjor det med dem som sitter foran en dataskjerm og i video-opptak ser 
at de dreper mennesker uten å være i nærheten av dem? Tonje Scheie intervjuer 
i den før omtalte filmen Drones tidligere dronepiloter som har pådratt seg post- 
traumatisk stress-syndrom (PSTD) etter å ha sett konsekvensene av angrepene 
de har gjennomført. Selv om de ikke fysisk blir skadet, er det en mental påkjen- 
ning å se opptakene av døde og lemlestede mennesker. Det er en forskjell på å 
spille dataspill og faktisk fyre av prosjektiler mot levende mål på bakken. 

Det foreligger ingen systematiske studier av hvordan mediene dekker 
dronekrigføring i de landene som rammes. Jeg har vist eksempel på kritisk 
mediedekning fra Jemen der aviser spør om bruk av droner fungerer mot 
sin hensikt fordi uskyldige sivile ofre skaper vilje til motstand. En studie av 
pakistanske medier viser en lignende tendens. En meningsmåling i Pakis- 
tan viste at 60 prosent uttrykte klar motstand mot amerikansk dronekrig- 
føring. Pakistanske aviser reflekter noe av det sinnet som uttrykkes i områ- 
dene som rammes av krigføringen. Det kan virke som at journalister som 
er tett på den rammede sivilbefolkningen, i større grad enn norske medier 
ser de problematiske sidene ved dronekrigføring (Kaltenhaler et al. 2012). 


Opptrapping i Jemen under Trump 


I boka Dirty Wars tegner Jeremy Schahill et skremmende bilde av Obama- 
administrasjonens opptrapping av dronebruk som den foretrukne metoden i 
«krigen mot terror» (Scahill 2013). Krigen mot terror er delegert til komman- 
dogrupper i spesialstyrkene til Navy Seals og private kontraktører i private 
firmaer som Blackwater. Obama-administrasjonen forsikret kongressen om 
at det var juridiske prosedyrer som regulerte dronebruken i ukentlige møter 
mellom presidenten og CIA (Nohrstedt og Ottosen 2014:165). Selv om det 
er hemmelighold og et mystikkens skjær over disse møtene, har president 
Trump fjernet ytterligere terskler for dronebruk etter at han kom til makten. 
I en av de få offentlige debattene Obama deltok i om dronebruken, for- 
sikret han at det var prosedyrer for å hindre tap av sivile liv (ibid.). Selv om 
det har vært liten åpenhet rundt hva disse prosedyrene faktisk gikk ut på, 
forsikret president Trump at han ville lette på disse restriksjonene da han 
kom til makten i 2017. New York Times konstaterte i en artikkel 20. mars 
2013 at de amerikanske militære var fornøyd med de nye fullmaktene: 


«It's very important and very helpful for us to have little more flexibility, a little 
bit more timeliness, in terms of decision-making process,» General Waldhauser 


said. «It allows us to prosecute targets in a more rapid fashion.» (NYT 20.3.2017). 


Dette gjaldt operasjoner i Somalia, men også i Jemen har Trump trappet 
opp dronebruken. 


KAPITTEL 7 


For å vise handlekraft beordret Trump en dobling av droneangrepene 
i Jemen i løpet av sine første 100 dager i Det hvite hus sammenlignet med 
hele 2015 og 2016. Dette innebar økte tap av sivile liv. Ifølge Human Rights 
Watch ble 29 sivile drept 29. januar i ett av de første angrepene Trump 
initierte etter at han kom til makten (Human Rights Watch 2017). Det ame- 
rikanske forsvaret kunne lene seg på at Det hvite hus hadde utpekt deler av 
landet som «aktivt fiendtlig». 


Amerikansk «essentialism» 


Når amerikanske ledere en sjelden gang diskuterer de rettslige sidene ved 
dronekrig, forsikrer de at den er forankret i amerikansk lovgivning. Dette 
kan tilbakeføres til de utvidete fullmaktene i Patriotic Act og andre lover som 
ble innført etter angrepene 9/11. USA påberoper seg retten til selvforsvar, og 
grensene settes ikke ved USAs territorium. Den norske folkerettseksperten 
Geir Ulfstein er blant dem som har kritisert de svært vide fullmaktene USA 
har påberopt seg for «rimelig gjengjeldelse». Ifølge Ulfstein kunne man ha 
begrunnet en kortvarig gjengjeldelse mot utvalgte mål i Afghanistan mot 
al-Qaidas baser som et rimelig tilsvar etter de forferdelige angrepene 9/11 
da mer enn 3000 mennesker mistet livet. En permanent «krig mot terror» 
utenfor USAs grenser er ikke innenfor folkeretten, ifølge Ulfstein (2008). 

Etter 9/11 er det som går under betegnelsen «American essentialism» blitt 
forsterket. I dette resonnementet ligger det at USA selv begrunner hvilke til- 
tak som er nødvendige for å trygge egen sikkerhet. Folkerett har ingen plass 
i et slik resonnement (Kettle et al. 2011). At den kraftpatriotiske retorikken 
kan overbevise en amerikansk opinion, er Trumps suksess ved president- 
valget et levende bevis for. Det som imidlertid framstår som et skremmende 
scenario, er at nå kan over 25 land som har tilgang til teknologien, i prinsip- 
pet bruke samme tankegang når de skaffer seg og bruker dronevåpen. 


Kinas droneprogram 


Det er et kjent faktum at Kina har sitt eget droneprogram Wing-Loong. 
Ifølge en artikkel i The Diplomat har Kina solgt droner til Saudi-Arabia 
(The Diplomat 20. april 2017). 

Saudi-Arabia begår ifølge Human Rights Watch og Amnesty Interna- 
tional daglige krigsforbrytelser med bombing av sivile mål i sin uerklærte 
krig mot Jemen. Vil tilgang på kinesiske droner gjøre denne krigføringen 
enda mer «effektiv»? Hva om Kina selv bruker det samme resonnement 
som USA i sin egen «krig mot terror»? 

La oss gjøre et tankeeksperiment. Mikal Davud med bakgrunn i den 
kinesiske uigur-minoriteten kom til Norge som politisk flyktning fra Kina i 
1999 og fikk norsk statsborgerskap i 2007. Han hadde tilknytning til al-Qaida. 
Davud ble i norsk rett dømt for å inngå et terrorforbund med mål om å 
drepe den danske tegneren Kurt Westergaard, som laget de omstridte teg- 
ningene av profeten Muhammed i Jyllands-Posten. Kinas utenriksminister 
skal i august 2011 ha bedt utenriksminister Jonas Gahr Støre om å få Davud 
utlevert (NRK 26.11.2011). Norge skal ha avslått, til kinesernes irritasjon. 

Hva om Kina hadde bestemt seg for å ta saken i egne hender? La oss 
si at Davud, mens han fortsatt var kinesisk statsborger, trente på Hardan- 
gervidda. Kinesiske myndigheter kunne da ha hevdet at han var en trussel 
mot kinesisk sikkerhet fordi han hadde en kjent tilknytning til al-Qaida. 
Det kunne ha begrunnet et droneangrep fra Kina mot dette terrormå- 
let på norsk jord. Hva så om en norsk jeger på villreinjakt ble observert 
av videokameraet på den kinesiske dronen og ble forvekslet med Davud? 
Slike «misforståelser» er en viktig grunn til at så mange sivile blir drept i 
amerikanske droneangrep. Kan man se for seg avistittelen: «Norsk reinjeger 
drept av kinesisk drone på Hardangervidda»? Dette høres absurd ut for oss, 
men det var det samme resonnementet som lå bak da USA brukte droner 
til å drepe sin egen statsborger i Jemen (tidligere omtalt i denne artikkelen). 

Nå finnes det en annen dokumentert forbindelse mellom Norge og 
USAs droneprogram. Bård Wormdal hevder i sin bok Spionbasen at nor- 
ske installasjoner er dypt involvert i den amerikanske etterretningsorga- 
nisasjonen NSA sin informasjonsinnhenting. Dette er delvis et bilateralt 
samarbeid uavhengig av NATO. Gjennom Snowdens avsløringer vet vi at 
NSA vurderer at Norge sammen med et annet ikke navngitt land er de vik- 
tigste samarbeidspartnerne for innhenting av teknisk etterretning for USA. 
Radarinstallasjonene på norsk jord bør derfor ikke bare kun sees på som 
en nødvendig defensiv ressurs. Edvard Snowden har gjennom sin varsling 
og avsløringer avdekket massiv elektronisk global overvåkning. Wormdal 

har også vist at det kontroversielle dronekrigsprogrammet er helt avhengig 
av data fra USAs globale nettverk, der radarinstallasjoner på norsk jord 
spiller en viktig rolle (Wormdal 2015). 

La oss gjøre et nytt tankeeksperiment. Hva om en hvit etnisk norsk stats- 
borger var blitt drept i et målrettet droneangrep uten lov og dom? Dette er 
faktisk ikke helt usannsynlig. PST har siktet og etterlyst internasjonalt en 
35-åring fra Akershus. PST har bekreftet overfor NTB at de over en lengre 
periode har drevet etterforskning rettet mot personen som også er ført opp 
på amerikanske myndigheters liste over globale terrorister etter angivelig å 
ha sluttet seg til den jemenittiske grenen av al-Qaida. Daværende utenriks- 
minister John Kerry bekreftet at nordmannen var på denne listen fordi han 
skal ha fått omfattende terrortrening i Jemen. (NTB 17.8.2014). 

Bakgrunnen til denne ettersøkte nordmannen har felles trekk med 
massedrapsmannen Anders Behring Breivik. Han er oppvokst i et norsk 
middelklassehjem, men har av ulike grunner funnet veien til voldelig ter- 
rorisme. På linje med Breivik har han ikke noe kriminelt rulleblad og er 
aldri dømt i norsk rett for lovbrudd. Etter rettssaken mot Breivik var det 
samstemthet i norsk offentlighet at Norge kunne være stolt over at selv 
en slik terrorist fikk en skikkelig rettssak. Spørsmålet er hvordan norsk 
offentlighet hadde reagert hvis vår viktigste allierte gjennomførte en uten- 
omrettslig henrettelse mot en norsk statsborger uten lov og dom. 


«Drapsrobotene» kommer 


Det første kjente angrepet med droner skjedde 5. november 2002, helt i star- 
ten av president George W. Bushs «krig mot terror» etter angrepet mot USA 
9/11. En Predator-rakett fyrt av fra et førerløst fly rammet en bil med antatte 
al-Qaida-medlemmer på en landevei i Jemen. Angrep med droner har siden 
vært USA og CIAs foretrukne våpen i den såkalte krigen mot terror. Derfor 
sendes dronene først og fremst mot land som regnes som viktige rekrutte- 
ringsarenaer for terrorister, Afghanistan, Pakistan, Jemen og Somalia. 

Fra en base i Nevadaørkenen fjernstyrer operatører droner til utvalgte 
mål på den andre siden av kloden. I antologien Når dronene våkner diskute- 
rer bidragsyterne de militære, politiske og etiske sidene ved dronekrigføring 
(Berntsen og Johnsen 2016). Alle synes å være enige om en sak: Droner kom- 

mer til å bli en sentral del av moderne krigføring i uoverskuelig framtid. Og 
allerede mens dagens ubemannede angrepsvåpen diskuteres, reises en ny 
problemstilling: Neste generasjons droner, såkalte «killerrobots», utvikles og 
testes. Her handler det om helautomatiske droner som ikke fjernstyres av men- 
nesker. De opererer på egen hånd og tar egne avgjørelser om våpenbruk basert 
på forhåndsprogrammert informasjon. Harvard Law School har sammen med 
Human Rights Watch, med bakgrunn i en rapport til FN fra 2015, foreslått 
et preventivt internasjonalt forbud mot «killer robots» (Bredesen 2016). Her 
ser vi konturene av en internasjonal kampanje som kan sammenlignes med 
kampanjen mot landminer som ble belønnet med Nobels fredspris i 1997. 


Droner i moderne militærstrategi 


Diskusjonen om dronekrigføring inngår også i en mer overordnet debatt 
om moderne militærstrategi. Nettverksbasert forsvar med avansert tek- 
nologi kan i økende grad overta soldatenes plass. Slik kan en unngå tap 
av egne soldaters liv, og krigføring utenfor landets grenser blir mindre 
omstridt på hjemmeplan. Å unngå «bodybags» som fraktes hjem, har vært 
et viktig tema i USA siden Vietnamkrigen. En konsekvens av den moderne 
strategien er at antall dødsofre blant sivilbefolkningen øker i landet som 
angripes. Men tap av egne soldater reduseres. I Martin Shaws bok The New 
Western Way of Warfare kalles dette for «risk transfer» (Shaw 2005). Afgha- 
nistan har siden 2001 kanskje vært den viktigste arenaen for utprøving 
av den moderne formen for krigføring. Sett med norske øyne feller det 
såkalte Godal-utvalget en kritisk dom over denne militærstrategien, både 
på det militære, økonomiske og sikkerhetspolitiske plan (NOU 2016:8). Har 
utviklingen vært verdt de økonomiske og menneskelige omkostningene er 
spørsmålet som stilles, uten at vi får noe klart svar. Dette skjer altså etter 
mer enn ti års krigføring etter de moderne prinsippene. Det har gått nesten 
ubemerket hen i mediene at det har vært en endring i norsk sikkerhetspoli- 
tikk på droneområdet. Mens regjeringen Stoltenberg II (2005-2013) hadde 
forbud mot å utstyre droner med missiler, ble dette forbudet opphevet av 
regjeringen Solberg (2013-2017) (Harang 2017). Hvilken plass droner vil 
få i framtidig norsk forsvars- og sikkerhetspolitikk, er i skrivende stund 
uklart. Mediene ser dessverre ikke ut til å ha evnen til å stille de nødven- 

dige kritiske spørsmålene mens omdiskutert krigføring pågår (Nohrstedt 
og Ottosen 2014). Her kan dronekrigføring tjene som et godt eksempel. 


Mediebildet av dronekrigføring 


Blant folkerettseksperter er det enighet om at dronekrigføring er en kon- 
troversiell form for krigføring. Men dette er ikke noe sentralt tema i den 
daglige medierapporteringen. I boka New Wars, New Media and New War 
Journalism dokumenterer jeg og min svenske kollega Stig A. Nohrstedt 
dekningen av dronekrigen et halvt år i 2012 i The New York Times, Dagens 
nyheter og Aftenposten. Hovedfunnet er at den daglige medierapporterin- 
gen er preget av hendelsesnyheter der de folkerettslige sidene ved drone- 
bruk i liten grad er i fokus. 

Droneangrep framstår som dagligdags rutine. Et typisk eksempel kan 
være en nyhetsnotis i Aftenposten 1.2.2012 der det i overskriften heter: 
«Elleve drept i droneangrep i Jemen». Historien er basert på et NTB-tele- 
gram med hovedfokus på at droneangrepet var rettet mot en al-Qaida- 
base. Hele teksten lyder slik: «Elleve militante, blant dem flere angivelige 
Al-Qaida-ledere, ble natt til i går drept i et droneangrep i Jemen, opplyser 
innbyggere i området. Det er ikke kjent hvem som sto bak angrepet, men 
USA har tidligere benyttet droner i lignende angrep.» Hvis vi skal være 
djevelens advokat, kunne man tenke seg en alternativ tittel: «Elleve drept 
i en utenomrettslig henrettelse i Jemen». Vinkling, fortellerperspektiv og 
tittel er i Aftenpostens versjon lite egnet til å skape kritisk debatt rundt 
denne formen for krigføring. Ved at al-Qaida-ledere nevnes som mål, ska- 
pes det ikke bevissthet rundt det faktum at droner ofte rammer sivile som 
er i nærheten. 

En annen artikkel i Aftenposten i denne perioden peker på de mulige 
innsparingene ved å bruke droner. I ingressen under tittelen «NATOS nye 
trylleord» heter det: 


På NATOs forsvarsministermøte i Brussel forrige uke ble de enige om å inves- 
tere i førerløse overvåkingsfly, såkalte droner. De skal drives fra en base i Italia. 
Dette er ett av de «bli-smartere-prosjektene» som skal redde alliansen i en 


økonomisk krisetid (Aftenposten 8.2.2012). 

Ordet trylleord skaper konnotasjon til det spektakulære ved dronekrig- 
føring (for eksempel at de er fjernstyrte). Vinklingen er positiv (hvem vil 
ikke spare penger?). I en bisetning sies det underforstått at Norges kon- 
troversielle bombing benyttet seg av etterretning fra USAs droner under 
krigføringen. Her heter det: 


Under Libya-aksjonen dokumenterte de europeiske NATO-landene manglende 
kapasitet for denne type overvåking og etterretning. Dette kom i tillegg til at 
de europeiske NATO-landene gikk tomme for avansert ammunisjon etter få 


uker (Aftenposten 8.2.2012). 


Underteksten her er at det er et problem at Norge ikke har sitt eget drone- 
program. Ukritisk vises det til kritikk fra USA om at europeerne er sinker 
som ikke forstår potensialet i dronebruken: 


Under krigen i Afghanistan har det vært gnisninger mellom USA og flere euro- 
peiske allierte om krigsinnsatsen. USA har gang på gang kritisert sine allierte 
for manglende vilje til å delta. I dag vet en at det ikke bare står på viljen, men 
også evnen. De politiske ambisjonene er ikke fulgt opp med bevilgninger og 


utstyr (Aftenposten 8.2.2012). 


I en annen artikkel i Aftenposten er det også økonomi og kritikk fra USA som 
er i fokus. Den 8.2.2012 under tittelen: «Ber Norge kjøpe droner», heter det: 


NATO ber Norge bruke mer penger på forsvar, kjøpe droner og øke antallet sol- 
dater som kan sendes på oppdrag i utlandet. Det har Norge råd til, mener NATO. 


Kritisk mindretall 


Det finnes også eksempler på at Aftenpostens egne journalister løfter fram 
de prinsipielle spørsmålene. Aftenpostens USA-korrespondent Alf Ole Ask 
har 22.6.2012 en kritisk artikkel med tittelen: «USA får refs for dronekrig». 
I artikkelen er det intervju med daværende utenriksminister Jonas Gahr 
Støre, som uttrykker «bekymring» om den folkerettslige siden ved drone- 
bruk. Det vises også til den internasjonale kritikken: Den senere tiden har 

det vært fokus på dagens dronekrig i Aftenposten. Bakgrunnen er uttalelsen 
til FNs spesialrapportor Christof Heynes om at det internasjonale rettssyste- 
met blir utfordret gjennom droneangrepene til USA. Mads Harlem fra Røde 
Kors retter i et leserinnlegg noen dager etter (28.6.2012), kritikk mot Aften- 
posten for ikke å fokusere på den internasjonale debatten om dronebruk. 

Men slike kritiske artikler med vekt på det folkerettslige utgjør et min- 
dretall i det store bildet. De fleste artiklene er som de før omtalte hendel- 
sesnyhetene med «vellykkede angrep på terrorister». Hvis vi sammenligner 
Aftenpostens dekning med dekningen i The New York Times (NYT), er den 
ganske lik. Derimot er det en mye mer omfattende diskusjon på debatt- 
sidene i NYT - der flere folkerettseksperter stiller grunnleggende spørsmål 
om lovligheten ved dronebruk. I et krast leserbrev går tidligere president 
Jimmy Carter 24.6.2012 til frontalangrep på dronebruken under tittelen: 
«A Cruel and Unusual Record». Her heter det blant annet: 


The United States is abandoning its role as the global champion of human 
rights. Revelations that top officials are targeting people to be assassinated 
abroad, including American citizens, are only the most recent, disturbing 
proof of how far our nation’s violation of human rights has extended. This 
development began after the terrorist attacks of September 11, 2001, and has 
been sanctioned and escalated by bipartisan executive and legislative actions, 
without dissent from the general public. As a result, our country can no longer 


speak with moral authority on these critical issues. 


I artikkelen hevder Carter at dronebruken bryter FNs menneskerettighets- 
erklæring på minst 10 punkter. Så kan man spørre seg om det ikke burde 
være en nyhetssak også i norske medier at USAs tidligere president går til 
frontalangrep på egen regjering. Nå må det sies at heller ikke NYT slo dette 
opp som en nyhetssak. 

Land Afghanistan Pakistan Somalia Jemen 
Antall angrep 3273 428 50 254 
Drept 2910-3908 2511-4020 325-482 829-1228 
Sivile drept 153-220 424-969 10-28 166-210 
Barn drept 46-65 172-207 0-3 44-49 


Pa grunn av usikkerheten opereres det med maksimums- og minimumstall i denne tabellen 


Kilde: https://www.thebureauinvestigates.com 


Tabell 7.2 Samlet oversikt over Aftenpostens dekning av droneangrep gjennom et halvt ar 


Aftenposten - Framing and genre January 1, 2012 to July 1, 2012 


News | Reportage | Editorial | Letter | Comment 
War on terror 1 
Military 
technology 
Human rights/ 1 1 1 2 6 
legal 
Diplomatic 1 1 
controversy 
Civilan 
casualities 
Technology 2 2 
Norwegian 1 1 
Other 2 2 
Total 21 1 2 3 1 29 

Dronekunst som 
politisk kommentar 


Tomas van Houtryves Blue Sky Days 


Øyvind Vågnes” 


Kva er ein drone? Svaret på eit slikt spørsmål vil alltid avhenge av vår forstå- 
ing, vår ståstad, og det språket vi gjer bruk av for å gjere greie for begge delar. 
Boka du held mellom hendene, bør gjere det klart at droneteknologien er 
mangfaldig, i stadig utvikling og endring, i den grad at han er uoversiktleg 
i si omfattande og omveltande utstrekkjing. 

Kanskje er det slik at dei mange, vidt ulike drone-forteljingane som sirku- 
lerer i ulike sektorar av samfunnet, bestemmer kva kvar og ein av oss tenkjer 
på når vi høyrer ordet «drone». I den vesle, men likevel omfangsrike boka 
Drone gjer Adam Rothstein greie for eit slikt syn, når han teiknar opp ulike 
diskursive forankringar ordet «drone» kan ha: Vi støyter på det i nyheits- 
media, i politiske ordskifte, i bøker, i reklame, i protestar, og i kunstgalleriet. 
Desse forskjellige diskursane utgjer til saman eit flettverk, men eksisterer 
likevel tilsynelatande relativt uavhengig av kvarandre, til dels med diverge- 
rande verkelegheitsoppfatningar, ifølgje Rothstein (Rothstein 2015:97). 

I eit slikt landskap spelar kunsten ei interessant rolle. Ulike verk har 
medverka til å vere informative og debattskapande på ein arena som kan 
nå andre enn dei som følgjer med i nyheitsmedia, framhevar Rothstein 
(Rothstein 2015:106). 


19 Dette er en fagfellevurdert vitenskapelig artikkel. 

At dronekunsten kan setje i stand eit ordskifte rundt droneteknologi- 
ens eksplosive vekst i eit spekter av sektorar, har vi sett eksempel på også 
her i landet. Utstillinga «Dronene kommer!», kuratert av Rikke Komissar 
og Monica Holmen, gjorde seinsommaren 2016 bruk av galleriromma på 
Akershus Kunstsenter til å invitere til refleksjon og diskusjon, i forlenginga 
av utstilt kunst ved Anders Eiebakke og Ruben Pater. Norske Eiebakke har 
vigd store delar av sitt kunstnarskap til å forske på dronar, og byggjer og 
flyg sjølv dronar — han bruker dei som «både verktøy og tematisk utgangs- 
punkt» i sine prosjekt (Holmen og Komissar 2016). 

I dette kapitlet skal det dreie seg om «dronekunst» — eit omgrep som vert 
brukt både til å skildre kunst skapt ved hjelp av droneteknologi, og kunst 
som på ein eller annan måte tematiserer droneteknologien konseptuelt i 
uttrykket. Korleis kan slik kunst få oss til å sjå droneframveksten på måtar 
som skil seg frå andre diskursive framstillingar? 

Kapitlet vil opne feltet som vert omtala som «dronekunst,» og gi sær- 
leg plass til eit prosjekt - den belgiske dokumentarfotografen Tomas van 
Houtryves Blue Sky Days — for å tydeleggjere kva eit slikt verk kan bidra 
med i det større ordskiftet. Mykje av dronekunsten har formidla eit kritisk 
syn på nokre av dei meir skremmande aspekta ved den massive framveks- 
ten av denne teknologien - tidvis er slik kunst til og med «pessimistisk og 
dystopisk», hevdar Rothstein (Rothstein 2015:106). 

Den konseptuelle samtidskunsten har vore gjennom ei markant doku- 
mentaristisk og politisk dreiing dei siste åra, og framveksten av dronane har 
engasjert fleire tonegivande internasjonale kunstnarar, som Trevor Paglen, 
Omer Fast, George Barber og James Bridle (Lange 2013, Davies-Crook 
2014). Til liks for alle desse er at dei trass i ulike kunstnarlege uttrykk alle 
gjer bruk av droneoperatørens perspektiv i sine kunstverk, eit perspektiv 
merkt av at stor fysisk avstand gjer blikket mot bakken «objektifiserande» 
(Gusterson 2016:8-9). 

Paglen har med ein eigen variant av «found art» teke med seg både 
overvakingsvideoar og -fotografi inn i utstillingsrommet, i eit verk som 
Drone Vision (2010), slik at sjåarane vert konfronterte med dronepilotens 
blikk. Fasts installasjon 5000 Feet is the Best (2011) kombinerer intervju med 
ein dronepilot med rekonstruksjonar, iscenesette sekvensar som minner 
om spelefilmen i dramaturgi og estetikk, og utstrakt bruk av drone-footage. 

Barber personifiserer i The Freestone Drone (2013) ein liten væpna drone, 
og utstyrer denne med ei suspekt, men likevel poetisk forteljestemme som 
minner om den vi kjenner frå barne-tv-figuren Lokomotivet Thomas. Bridle 
har følgt dronekrigen på ei rekkje oppfinnsame måtar, både ved å bringe 
ut informasjon om reelle angrep ved å poste bilde av landskap ramma av 
droneangrep på Instagram, Twitter og Tumblr gjennom prosjektet Drone- 
stagram (2012-2015), og ved å teikne opp «skuggar» av dronefly i ulike 
urbane landskap med det pågåande prosjektet «Drone Shadows» (2012-). 
Alle som ein peikar desse kunstverka fram mot Tomas van Houtryves 

Blue Sky Days (2014). I det følgjande skal vi ta oss tid til å dvele litt ved 
dette verket. For van Houtryves verk inviterer til nett det — eit dvelande, 
reflekterande blikk, ei spørjande haldning det ikkje alltid vert tid til i møtet 
med nyheitsmedienes hektiske oppdateringar. 


Tomas van Houtryves dronekunst 


Kva skjer eigentleg i dette fotografiet (figur 8.1)? Spørsmålet gjer seg raskt 
gjeldande i møtet med «Signature Behavior». Det er eit bilde som forvirrar, 
som får oss til å kjenne oss desorienterte idet vi flyttar blikket og prøver å 
ta inn det vi ser. 


å 
x 


e 
I r 
Eva 


Figur 8.1 «Signature Behavior.» Fotografi: Tomas van Houtryve. Tomas van Houtryve / VII. 

Komposisjonen avslører gradvis at vi skodar ned på nokre enkeltmen- 
neske på ein plass lagd med murstein. Fotografiet er kontrastrikt i meir enn 
ein forstand av ordet. Den materielle infrastrukturen er med sine rette linjer 
og runde sirklar tung og stabil, men bildet er likevel fullt av menneskeleg 
rørsle, definert av skarpe og klare skuggar som fell over bakken, kvar og ein 
med sin eigen gestikk. Vi kikkar inn på noko som utfaldar seg, men dei vi 
studerer, kjenner seg kanskje ikkje observert, dei kan gjerne vere uvitande 
om vårt blikk, noko som tilfører bildet ei viss spenning. 

Fotografiet er ein del av serien Blue Sky Days (2014), der van Houtryve 
utstyrte ein drone med eit kamera, og flaug denne over ei rekkje utvalde 
stader i USA - særleg er mange av bilda tekne over opne, offentlege rom, 
der folk samlar seg om ulike fritidsaktivitetar, eller over overvaka område, 
som fengsel, landegrenser eller oljefelt. Kvifor valde fotografen ein slik måte 
å fotografere på? Kva fekk han til å gå inn over akkurat slike landskap? 

I presentasjonar av Blue Sky Days bruker van Houtryve ofte å vise fram 
«Signature Behavior» for publikum og spør kva dei trur føregår i bildet. 
Ifølgje fotografen bruker dei som er samla i salen, gjerne å dele seg i to. Om 
lag den eine halvparten trur menneska i fotografiet er samla i bønn, den 
andre halvparten trur dei er med på yoga (Silverman:2014, Radnor:2014). 

Når vi kjenner desse omstenda, får tittelen van Houtryve har gitt foto- 
grafiet, ein ironisk valør: «Signature Behavior» viser til ein bestemt type 
militære droneangrep - såkalla «signature strikes» — som er utført på basis 
av etterretning som utviklar kalkulasjonar av åtferdsmønster. Metoden skil 
seg frå droneangrepa som har fått namnet «personality strikes», som base- 
rer seg på etterretning om enkeltindivid. Vårt eige arbeid med å dekode og 
tolke bildet av det som viser seg å vere ein yoga-time, får dermed ein beisk 
ettersmak: Om vi har så store problem med å bestemme kva for aktivitet 
som føregår i eit slikt fotografi, korleis skal ein då kunne basere militære 
operasjonar på tolking av visuelt materiale fotografert av dronefly? 

Tomas van Houtryves uttalte mål med Blue Sky Days er å konfrontere 
nordamerikanarar med eit «droneblikk» retta inn mot deira eige samfunn, 
inn mot nettopp den typen sivil infrastruktur som så mange militære drone- 
angrep i amerikansk regi har råka dei siste åra, i land som Pakistan, 
Afghanistan, og Jemen. Fotografen gjer dermed bruk av sivile dronar i eit 

kunstprosjekt som tvingar oss til å sjå sivilsamfunnet på ein ny måte, som 
gjennomovervaka og potensielt militarisert. 

Grepet — å få oss til å studere noko som liknar våre eigne trygge omgiv- 
nader gjennom ein utprega overvakingsteknologisk og krigsteknologisk 
optikk - er originalt, og det er urovekkjande. Blue Sky Days sirklar rundt ei 
underleggjering av noko nært, slik kanskje berre kunsten kan gjere det. Visst 
er fotografia dokumentariske, i den forstand at dei dokumenterer hendingar 
som har funne stad, og viser oss menneske samla til kvardags og til fest. Men 
viktigare enn kva vi ser i bilda, er likevel måten vi vert tvungne til å sjå på. Vi 
har kanskje sett ein yoga-time før, men ikkje på dette viset, ovanfrå og utanfrå. 

Blue Sky Days gir oss dermed eit bestemt blikk inn i det sivile rom — 
overvakarens. Å betrakte ei ordinær, kvardagsleg scene med dette blikket 
får raskt eit ubehag over seg. Snarare enn å dokumentere eksistensen og 
omfanget av spesifikke overvakingsmekanismar, noko som ligg til jour- 
nalistikkens domene, fortel van Houtryves fotografi oss noko om korleis 
denne teknologien får oss til å sjå andre menneske. Droneblikket vert tema- 
tisert ved å verte demonstrert. 

Slik mobiliserer og synleggjer van Houtryve også mange av motset- 
nadene som ligg i sjølve «drone»-omgrepet, som altså refererer til ein 
vidstrakt teknologi som omfattar både leiketøy, kartleggingsverktøy for 
miljøkatastrofar og humanitære kriser, journalistiske reiskapar, verktøy 
for systematisert overvaking, og høgteknologisk våpenindustri. Fotografen 
intervenerer i ordskiftet rundt framveksten av dronane, og det med ein 
kommentar produsert ved hjelp av sjølve teknologien han er ute etter å setje 
i gang ein diskusjon om. Maskinen han har laga fotografiet med, er ikkje 
stor, og er breitt tilgjengeleg for dei som måtte vere interessert. 

Gjennom van Houtryves ambivalente bruk får vi dermed innsyn i kva 
ein slik teknologi kan brukast til. Det er ikkje til å komme forbi at fotogra- 
fia ikkje hadde vore moglege utan nettopp ein sivil bruk av dronar, og det 
framandgjerande blikket avheng av å vere retta inn mot eit sivilsamfunn 
vi kan kjenne igjen. Når van Houtryve tilfører fotografiet ein tittel, får det 
ei ny retorisk kraft. «Signature Behavior» får oss uunngåeleg til å tenkje på 
eit militarisert sivilsamfunn der enkeltindivida vert overvaka og potensielt 
utsette for valdelege handlingar. Men verda vi får auge på, er likevel ikkje 

i seg sjølv prega av uro, den er det van Houtryve som peikar oss i retning 
av, gjennom komposisjonsbruk og titulering. 

Blue Sky Days er altså på mange vis eit perfekt døme på «dronekunst», 
sidan portfolioen ikkje berre tematiserer den auka, mangfaldige bruken av 
dronar i vår eiga samtid, men også sidan fotografen altså sjølv gjer bruk av 
droneteknologi til å utforme ein slik kommentar. 

Verkets konseptualisering er innretta mot eit breitt publikum, og på van 
Houtryves nettside, www.tomasvh.com, kan ein finne ei rekkje element som 
viser at han har tenkt på Blue Sky Days som eit bidrag til ein offentleg debatt 
om dronebruk - her kan ein finne både ei medie-mappe til presseomtalar 
og ein verktøypakke for lærarar som ønskjer å bruke fotografia til å setje 
i gang ein samtale i klasserommet. Bilda er dermed meint å gå inn i ein 
omfattande medieøkologi, og har då også figurert i eit utal aviser, tidsskrift, 
og i ei rekkje forskjellige utstillingsrom, både i og utanfor kunstfeltet. Blue 
Sky Days har vore å sjå i prestisjetunge kunstinstitusjonar og på opne torg 
i friluft, på New York Times sine nettsider og i fotobloggar av ulike slag. 

Fotografia er både dokumentariske og kunstnarlege, og er motiverte av 
eit ønskje om å opplyse, engasjere, og provosere, på same tid som dei er 
uttrykk for ein særeigen estetisk sensibilitet. Dei viser noko som hender, 
enten det er barn som leikar eller eit par som giftar seg, men bilda hadde 
ikkje hatt same kraft om ikkje implikasjonane deira gjekk langt utover det 
å dokumentere desse hendingane. Livet utfaldar seg i scenene vi er vitne 
til, men grunna perspektivet som er valt, får dei noko sårbart over seg, som 
om noko står på spel. 

Dette uavklarte spelerommet gjer bilda samla i Blue Sky Days til ei 
rekkje tydeleg konseptualiserte «what if»-scenario, der vi vert tvinga til 
å konfrontere våre verste frykter og fantasiar, og ideelt sett i forlenginga 
av dette, å utvikle eit empatisk blikk mot sivile som har vorte ramma i 
ulike droneangrep dei siste åra. Som kunstnar og dokumentarist lagar van 
Houtryve dermed eit provokativt utgangspunkt for ein offentleg samtale 
som bør omfatte både borgarar, politikarar og andre aktørar, inkludert 
vitskapsfolk og kunstnarar, og framstår nærast som eit ideal i ein samtidig 
forskingskultur som er interessert i å tenkje nytt rundt paradigme og insti- 
tusjonar, rundt idear om kva honnørord som ansvar, forsking og nyskaping 
skal orientere seg mot. 

Dronekunst som mot-retorikk 


At publikum i møte med «Signature Behavior» ikkje klarer å bli einige 
om kva som føregår på bakken, har altså ei rekkje implikasjonar. Bildet 
insisterer på at vi rettar blikket mot eit sivilsamfunn som liknar vårt eige, 
og erkjenner at det kan sjå annleis ut. Det er dessutan naturleg å tolke 
fotografiet som ein kommentar til dronebruk i overvakingssamanheng 
og i samband med krigføring, og som ein kritikk av retorikken som pre- 
gar argumentasjonen for ein slik måte å bruke denne teknologien på. Her 
ønskjer eg å trekkje fram særleg to retoriske mønster som går igjen i ein 
slik argumentasjon: terror-retorikken og presisjonsretorikken. 

I The Rhetoric of Terror: Reflections on 9/11 and the War on Terror (Red- 
field 2009) gjer Marc Redfield greie for det han karakteriserer som «terror- 
retorikk». Som medie-hendingar påførte 2001-åtaka i New York det ame- 
rikanske folket det Redfield kallar eit «virtuelt traume». Med det meiner 
han at implisert i åtaka var trugselen om komande, nye åtak, ein trugsel 
som førte med seg ein retorisk unntakstilstand som gjorde det mogleg å 
erklære krig mot sjølve terroren, ein «War on Terror» (Redfield 2009:2-3, 
51-52). Ei slik erklæring er å gjere unntakstilstanden permanent. 

Mellom dei fremste førebyggjande tiltaka var ei eskalerande overva- 
king av eit omfang som skapte uro i den amerikanske borgarrettsrørsla. 
Opprettinga av eit sikkerheitsdepartement, Department of Homeland 
Security, i 2002, målbar ei politisk satsing på ei systematisert oppjustering 
og oppgradering av sikkerheitstiltak av ulike slag. For Redfield innevarsla 
terror-retorikken ein kamp mot skuggar, mot ein alltid uklar fiende som 
det dermed er uråd å dominere (Redfield 2009:8). Når van Houtryve foto- 
graferer ein yoga-time ovanfrå med ein drone, er det mistankens blikk 
som vert retta mot aktiviteten på bakken. Sivilsamfunnet, og den fredelege 
sameksistensen som skal kjenneteikne det, er transformert av ei frykt for 
ytre fiendar som har funne vegen inn. 

Vidare er det vanskeleg ikkje å tolke kombinasjonen av bilde og tittel i 
tilfellet «Signature Behavior» som ein kritikk av det eg tidlegare har kalla 
«presisjonsretorikk» (Vågnes 2017a, Vågnes 2017b), eit omgrep eg her ven- 
der tilbake til og rekontekstualiserer. Argumentasjonen for ein eskalerande 
bruk av militære dronar har i stor grad sirkla rundt ein slik retorikk, ikkje 

minst i åra då Barack Obama var president. Ein auka presisjon ved bruk av 
dronar skal borge for lågare tap av sivile liv, hevda Leon Panetta, då CIA- 
direktør, i 2009 (Panetta 2009), eit synspunkt også Obama har gitt uttrykk 
for ved mange høve. 

Vert ikkje ein slik retorikk også underbygd av den visuelle kulturen som 
omgir den militære dronen, og av den journalistiske dekninga av åtaka 
utført med slik teknologi? Sjeldan ser ein pilotar, offer eller ruinar i mediene, 
som i mangel på slikt materiale ofte heller publiserer generiske fotografi 
av dronefly som svever over eit ikkje-identifiserbart landskap. Det glinsar 
i metall mot ein blå himmel, og det er ikkje vanskeleg å forstå at desse 
maskinene har fått ein nærast ikonisk status i vår eiga tids krigsteknologi 

- mange finn framleis synet av ein flymaskin utan vindauge fascinerande 
og skremmande. 

Ein kan argumentere for at journalistikken rundt droneangrepa har 
halde oss på avstand frå den inntrefte tragedien, sidan vi ikkje har sett ska- 
dane og lidingane dei har påført våre medmenneske, men nøgd seg med å 
referere talet på tapte menneskeliv, ofte med ein abstrakt illustrasjonsbruk 
som bakgrunn. 

Er det så rett at bruken av dronar sikrar ein presisjon som gjer eit slikt 
tap mindre? Ifølgje det journalistiske graveorganet The Intercept er det ikkje 
slik, for i dossier-publikasjonen kjend som «The Drone Papers», publisert i 
oktober 2015, kjem det fram at 90 prosent av menneska drepne i då nylege 
droneangrep i Afghanistan ikkje var mål ein meinte å ramme. Kjeldene 
til The Intercept heldt fram at det amerikanske militæret i for stor grad 
hadde sett sin lit til bruken av signal-etterretning og metadata i telefonar og 
datamaskiner. Som ein av dei mest siterte og markante kritikarane av presi- 
sjonsretorikken, den franske filosofen Grégoire Chamayou, har påpeikt, kan 
aldri teknisk presisjon garantere noko, om likevel etterretninga ein baserer 
angrepet på, er upresis. For Chamayou har det også vore eit sentralt poeng 
at presisjonen ikkje er like stor som teknologien skulle tilseie, sidan den 
såkalla «drapsradiusen» til eit prosjektil kan vere på opptil 15 meter (Cha- 
mayou 2014:141-142), eit område stort nok til å ta livet av alle menneska 
som er samla i van Houtryves fotografi over. 

Omgrepet «presisjon» har si eiga historie, og er ikkje eit nytt innslag 
i talemåtar om militærteknologi - mange vil til dømes ha høyrt frasen 

«kirurgisk presisjon». Ei slik samanstilling av ord ber på ein metaforisk 
kvalitet, og plasserer eit medisinsk inngrep side om side med eit militært 
angrep, slik at to ulike typar operasjonar vert kopla til kvarandre. 

George Lakoff, som har skrive om metaforbruki krigsretorikk, peikar på 
ein tendens til kalkulasjonstenkjing i rettferdiggjeringa av krigshandlingar, 
der ein gjennomfører ein slags «cost-benefit»-analyse der storleiken på tap 
av menneskeliv vert sett inn i ein større rekneskap av kostnader, enten det 
dreier seg om økonomiske verdiar eller menneskeliv (Lakoff 1991:25). Bak- 
grunnen for Lakoffs forskingsartikkel var Golfkrigen (1990-1991), der ein 
USA-leia koalisjon stod bak Operation Desert Storm, ein militæroperasjon 
som i stor grad vart utført med utstrakt høgteknologisk bruk av flyvåpen 
og missilar, og der ein presumptivt auka presisjon nærast i seg sjølv kom 
til å figurere som eit argument for å gå til angrep. 

For Lakoff er det sentralt at valet av metaforar plasserer og bestemmer 
kva for diskursar som gjer seg gjeldande i ein større samtale om krigshand- 
lingar. Bruken av eit ord som «kirurgisk» kallar fram ein konnotativ krins av 
ord som omfattar «nødvendig», «sikker», og «forsvarleg», og koplar implisitt 
saman ord som «fiende» og «svulst». Dei orda vi vel vert dermed bestem- 
mande for kva for diskursive spelereglar som gjer seg gjeldande i ordskiftet. 

Om ein gjer bruk av ord knytte til teknologisk nyvinning eller øko- 
nomisk kalkulasjon, vil diskusjonen dreie seg i ei politisk og økonomisk 
retning, snarare enn i ei etisk retning. For å illustrere dette løftar Lakoff 
fram den kanskje mest kjende krigsmetaforen av alle, nemleg den prøys- 
siske generalen Carl von Clausewitz (1780-1831) sin frase «krig er berre 
framhaldet av politikken med andre middel». Kva om ein byter på ordlyden, 
spør Lakoff, og i staden kallar krig for systematisert drap, mishandling, 
kidnapping, brannstifting, valdtekt eller tjuveri? (Lakoff 1991:25—26, 28). 

Valet av ord kan dermed ofte fungere som ein strategisk måte å «pakke 
inn» handlingar på. Det er ikkje tilfeldig at eufemismen har ein slik sentral 
plassi krigsretorikken: Ved å utelate nokre ord, og heller gjere bruk av andre, 
kan ein prøve å forme opinionens forståing av kva som er det vesentlege 
ved ei gitt rekkje hendingar. Då den omveltande publiseringa av fotografia 
frå Bagdad-fengselet Abu Ghraib skjedde i 2004, sette det i gang ein dis- 
kusjon om bruken av ord. Litteraturforskaren Marianne Hirsch peikte på 
korleis ord som «abuse» vart brukt framfor «tortur», på same måte som 

«collateral damage» vart brukt i staden for «uintendert drap av sivile» (Hir- 
sch 2004:1214). Eufemismen let oss sleppe å kalle ei handling ved sitt rette 
namn - det er vel difor ei av R.W. Holders eufemistiske ordbøker har fått 
tittelen How Not To Say What You Mean (Holder 2003). Som M. Norton 
Wise poengterer i introduksjonen til antologien The Values of Precision, ei 
bok som historiserer framveksten av kvantitativ presisjon i vitskapen, så er 
bruken av eit ord som «presisjon» aldri heilt nøytral eller objektiv, og har 
ofte eit «skjult ansikt» (Wise 1995:4-5). 

Dronekunsten slik han er representert ved verk av Paglen, Fast, Barber 
og Bridle er dermed innretta mot ein kritikk av presisjonsretorikken, og 
utgjer til saman ei omfattande synleggjering av implikasjonar og konse- 
kvensar som ofte er usynlege i medieomtalen av dronekrigen. Særleg skjer 
dette ved at dei etiske sidene ved bruken av dronefly vert løfta fram som 
sentrale. Paglens Drone Vision (2010) og «Migrants Seen By a Predator 
Drone, U.S.-Mexico Border» (2012) konfronterer til dømes sjaaren med 
lekka video-opptak og public domain-fotografi frå droneoperasjonar, men 
materialet verkar dårleg eigna til å skulle gi ein dronepilot god nok visuell 
informasjon til å føreta lagnadsfulle avgjersler om angrep. Materialet er 
likevel ubehageleg å sjå på av fleire grunnar enn dette. Det minner oss om 
kva som står på spel: Ny teknologi har gjort det mogleg å ta menneskeliv på 
fjern avstand, med «fjernkontroll», for å bruke Gustersons lada terminologi 
(Gusterson 2016). 

Tomas van Houtryves Blue Sky Days har mykje til felles med verka til 
Paglen, Fast, Barber og Bridle, men skil seg likevel frå dei på viktige vis. 
I fotografiserien oppstår det ei særleg skjerpa spenning som reiser spørsmål 
ved våre førestellingar om kva «presisjon» eigentleg er. Bilda er høgoppløy- 
selege, med ein definerande kontrastbruk - dei er skarpe og tydelege. Men 
kva for visuell informasjon er dei i stand til å gi oss? 

Når van Houtryve fotograferer ein leikeplass i California (figur 8.2), har 
motivet noko fredeleg og kvardagsleg over seg. Disser og leikeapparat tyder 
på at det dreier seg om ein oase av leik og familieliv i eit urbant miljø, og 
bildet er fullt av harmonisk aktivitet. Vi ser berre mønsteret av denne akti- 
viteten, og får ikkje eigentleg auge på dei som er involvert i han. Vi ser ikkje 
menneskekroppar, men kan berre tyde det kroppslege gjennom skuggane 
dei kastar på bakken ein morgon eller kveld der sola står høgt på himmelen. 


156 


DRONEKUNST SOM POLITISK KOMMENTAR 


Figur 8.2 «A playground seen from above in Sacramento County, California». Fotografi: Tomas 


van Houtryve. Tomas van Houtryve / VII. 


Bildet er estetisk tilfredsstillande og til og med vakkert komponert, men 
framstår trass i motiv og uttrykk som urovekkjande i si distansering, gitt 
den samanhengen vi no har vorte øvt i å sjå det i. 

Uroa bildet vekkjer, er eit resultat av at vi som sjåarar kan kjenne på at 
det «vil noko meir» enn å vise oss kva som føregår på bakken. Etter Golf- 
krigen skreiv den tyske kunstnaren Harun Farocki eit essay om det han 
kalla «operative bilder», ein type bilde som hadde som føremål å vere «del 
av ein operasjon» snarare enn å «representere eit objekt» (Farocki 2004:17). 

Sjølv om vi veit at van Houtryves fotografi ikkje er del av ein militær 
operasjon, så peikar bakgrunnsinformasjonen vi møter bilda med, oss like- 
vel i ei slik retning. Vi ser menneske som koordinatar, der berre skuggane 
som fell, minner oss om at dei er meir enn punkt på eit kart. Slik framstår 
fotografia i Blue Sky Days som kvasi-operative, og dei er meint til å tvinge 
oss til å sjå dei slik, som moglege verkemiddel i ein operasjon vi ikkje heilt 
kjenner til, men er tvinga til å spekulere i. 

Kanskje er det rett å sjå på skuggane i van Houtryves dronefotografi 
som ein trope? Som skuggespel vert bildet av leikeplassen både mangety- 
dig og tankevekkjande. I storverket The Substance of Shadow går poeten 

John Hollander inn i skuggen som trope i poesien, og opnar opp det rike 
reservoaret av meiningar og tydingar denne figuren og skapnaden har i vår 
eigen kultur. Om lyset er som skarpast, om det skjer for nådelaust i auga, så 
byr skuggen frå ein bygning på eit tilfluktsrom vi kan finne skjul i. Skuggar 
fell over våre ansikt, og dei fell under våre kroppar, både som prov på vår 
eksistens, og som ei påminning om kor flyktig denne er. 

Skuggar relaterer seg til våre konturar, skriv Hollander, snarare enn til 
våre kroppsmassar - og likevel er det noko med dette vektlause som har fått 
mennesket til å sjå skuggen som eit bilde på noko større og meir (Hollander 
2016:3). Skuggar er spor, men det er ikkje tilfeldig at vi har vorte vande til 
å knytte dei til det fantasmatiske, at skrømtet framstår som ein skugge i 
gamle og nye forteljingar av ulikt slag. Døden kjem som ein skugge, i gamle 
dikt, i teaterstykke, i spelefilmar og i dataspel. 

Dette assosiasjonsfeltet er også med på å definere spelerommet til bilda 
samla i Blue Sky Days, der menneskelivet er fanga i kikkertsiktet. Tittelen 
på portfolioen henta van Houtryve frå Zubair Rehman, barnebarnet til ei 
67 år gammal kvinne som døydde då ho plukka okra utanfor huset sitt i eit 
droneangrep nordaust i Pakistan i oktober 2012. Rehman, som var tretten 
år gammal då angrepet skjedde, og sjølv vart skada i det, gav vitnesbyrd 
om det i Washington D.C. i ettertid, og sa: «Eg er ikkje lenger glad i ein blå 
himmel. Faktisk føretrekkjer eg no gråversdagar. Om skyene fyller him- 
melen, flyg ikkje lenger dronane over oss.» 

Droners mørke side 


Knut Torbjørn Moe 


I militæret er droner blitt brukt til alt fra øvelser for antiluftskyts til spio- 
nasje i fremmede territorier. Siden årtusenskiftet er droner i økende grad 

blitt brukt til sivile formål, med akselererende teknologisk utvikling fra 

sivile systemer for profesjonelle formål til dagens rimelige, men avanserte, 
hobbydroner. Når hvem som helst kan anskaffe en drone, lære seg å fly den 

på noen timer, og utstyre den med den nyttelasten han eller hun ønsker — 
hvilke konsekvenser har dette for samfunnets sikkerhet? Har samfunnet 

skaffet seg en ny risikofaktor som ikke er vurdert grundig nok? Beskyttelse 

mot droner er et ferskt fagfelt som er i rivende utvikling. Vi skal i dette 

kapitlet gi et oversiktsbilde over hvilken risiko droner kan utgjøre, hva som 

kan gjøres for å planlegge egen sikkerhet, og hvilke tiltak man kan treffe 

for å redusere faren for uønskede konsekvenser. 

Med unntak av den historiske gjennomgangen så er dronene det refe- 
reres til i dette kapitlet, små, kommersielle, allment tilgjengelige systemer. 
De befinner seg innenfor den militære klassifiseringen «Group 1», kjenne- 
tegnet av at de veier mindre enn ti kilo, flyr lavere enn 1200 fot og saktere 
enn 100 knop. I tillegg har vi definert at de i hovedsak koster fra 5000 til 
15 000 kroner. 

Når teknologi blir allment tilgjengelig, betyr det at alle som ønsker det, 
får tak i produktet. Alle kjøpere bruker produktet til å dekke eget behov og 
interessefelt. Mødre og fedre, barn og unge, profesjonelle, forskere, myn- 
digheter og kunstnere, men også kriminelle og terrorister, har tilgang til 
droner. Det er mange eksempler på at ny teknologi brukes destruktivt: 
Kryptering som sikrer trygg kommunikasjon for alle, brukes av IS til å 
skjule egen kommunikasjon for politi og forsvar. YouTube, som gjør det 

mulig å spre videoinnhold til hele verden, brukes som kringkastingskanal 
for høyreekstreme. Facebook, som lar deg holde kontakten med venner og 
kjente, brukes av pedofile til å finne bilder av barn. 

Droner har eksistert siden før andre verdenskrig, men da for militær 
bruk. En nødvendig komponent i ethvert dronesystem er systemets evne 
til å forstå nøyaktig hvor det er til enhver tid. Den amerikanske visepre- 
sidenten Al Gore annonserte i 1998 at deres militære GPS-system også 
måtte kunne gi presise posisjonsdata til sivile systemer. Frem til denne 
endringen ble implementert 2. mai 2000, hadde GPS-satellittene kun gitt 
en presisjon på cirka 100 meter. Denne endringen gjorde presis tredi- 
mensjonal posisjonering mulig, og dette ble startskuddet for den sivile 
dronebransjen. I løpet av 2000-tallet utviklet det seg en sub-industri som 
jobbet med å utvikle droner til industrielle nytteformål. I 2012 skjedde 
en revolusjon da det kinesiske selskapet DJI kom med sine «folkedroner», 
DJI Phantom - og etter hvert DJI Inspire, DJI Mavic og DJI Spark. I løpet 
av 18 måneder gikk droner fra å være en nærmest ukjent teknologi til å 
bli folkeprodukter. Det var kun en liten gruppe mennesker som så kon- 
turene av sikkerhetsproblemene dette ville skape. I 2017 selges det flere 
hundre tusen droner på verdensbasis hver måned. Det vil være naivt å 
tro at ingen av disse ender opp hos mennesker som har destruktive mål 
med teknologien. 


Reguleringene blir hengende etter 


Alle produkter som lanseres, må forholde seg til gjeldende lovverk. Bruk 
av droner må rette seg etter luftfartens omfattende, internasjonale lovverk. 
I Norge er det Luftfartstilsynet som forvalter regelverket. Lovene som 
regulerer luftfarten, har vokst frem siden brødrene Wright først fløy langs 
stranden i Kitty Hawk i 1903. Siden ulykker innen luftfarten har svært store 
konsekvenser, har formålet siden den gang vært å skape en høyest mulig 
grad av sikkerhet for alle som flyr. Hvis man ser på antall flyulykker med 
dødelig utgang, var det i 1950 mer enn 100 hendelser, i 1990 50 hendel- 
ser, og i 2016 18 hendelser. Dette viser hvor kraftig nedgangen i uønskede 
hendelser har vært. Det markerer også hvor viktig det er med reguleringer 
som eksempelvis sier noe om hvor ofte et fly skal vedlikeholdes, hvor stor 

avstand det ma være mellom fly i luften, og teknologiske nyvinninger som 
GPS, lette materialer og dataassisterte kontrollsystemer. 

Siden droner er flyvende fartøy, vil de samme reglene i utgangspunktet 
gjelde for droner som for en BOEING 747 jumbojet. Og det er her konflik- 
ter oppstår: Privatpersoner med drone som hobby forstår ikke hvorfor de 
trenger å utarbeide 100 sider lange risikomanualer og prosedyrebeskrivel- 
ser for å ta bilder av hus eller natur. I hovedsak blir det derfor til at kun de 
som skal jobbe med kommersielle droneoperasjoner, gjør jobben med å 
etablere en grundig metodikk for sitt arbeid. Det er Luftfartstilsynet som 
godkjenner og fører tilsyn med virksomheter som utfører RPAS (Remotely 
Piloted Aircraft System) / droneoperasjoner i Norge. Det foreligger 3 RPAS 
Operator (RO) -klasser for selskaper som ønsker å jobbe kommersielt: RO-1, 
RO-2, RO-3. RO-1 er en kortfattet registrering på tilsynets nettsider, mens 
RO-1 og RO-2 krever innsending og godkjenning av risikoanalyser, ope- 
rasjonsmanualer med videre. 

Det er per juni 2017 så mange som 2 779 bedrifter og personer som har 
registrert seg hos Luftfartstilsynet, men bare 281 av disse er blitt godkjent 
RO2/RO3, resten har deklarert seg gjennom en prosess som tar mindre enn 
tre minutter å gjennomføre (RO1). 

Bransjeorganisasjonen UAS Norway opplyser at det anslagsvis er solgt 
mer enn 50 000 droner i Norge. Tallet er noe upresist, grunnet omfattende 
parallellimport og innførsel fra utenlandske nettsteder. Så lenge bare 281 
virksomheter har gjennomført den omfattende søknadsprosessen, kan det 
utledes at kun en brøkdel av 50 000 droneeiere har satt seg grundig inn i 
regelverket. Med all flyvningen som foregår, kan man forstå at en stor del 
av dette utføres av hobbyflyvere, eller av personer som jobber kommersielt 
uten de påkrevde godkjenninger. Det betyr også at en stor del av dagens 
droneoperatører flyr i et luftrom de ikke har forutsetninger for å forstå. 
Det samme luftrommet trafikkeres av rutefly, legehelikoptre, småfly, politi- 
helikoptre og militære farkoster med piloter som forventer at andre farende 
følger reglene slik de er opplært til. 

Dette er bakgrunnen for at norske myndigheter forsøker å implemen- 
tere et regelverk som skal gjøre ferdsel i luftrommet trygt for alle. Dette 
er et svært detaljert og omfattende arbeid. Det er derfor naturlig at det tar 
lang tid. Nye reguleringer vil ventelig kun bli fulgt av godkjente RO1/2/3- 

virksomheter, og dette tallet vokser også langsomt. På den annen side for- 
ventes det at salgstallene for droner øker ytterligere de neste årene. 

Bare i løpet av høsten 2017 har tre flyplasser måttet stenge fordi droner 
befant seg i det kontrollerte luftrommet, konserter er overflydd av entusi- 
astiske fotografer, og uønskede hendelser har funnet sted over kjente steder 
som Preikestolen i Rogaland. Disse hendelsene er ikke utført av godkjente 
virksomheter som har gjort feil. Det er all grunn til å tro at uvitenhet om 
gjeldende lover og regler har vært en viktig faktor. 

Vi har med andre ord å gjøre med en teknologi der andelen brukere 
som er profesjonelle, har vært liten og amatørandelen er helt dominerende. 
Amatørene er lite interessert i luftfart og reguleringer, de er derimot svært 
interessert i å fly og ta fete bilder. Det er med andre ord stor risiko for at 
vi vil oppleve en økning i uønskede dronehendelser de kommende årene. 


Kjente hendelser 


Mediene har de siste årene dekket en lang rekke dronerelaterte hendelser. 
For å bedre forstå trusselen er det klokt å se nærmere på hva som kjenne- 
tegner noen av disse hendelsene. Den 15. september 2013 deltok Tysklands 
forbundskansler Angela Merkel på et valgkamparrangement i Dresden, 
sammen med blant andre daværende forsvarsminister Thomas De Maiziere. 
På arrangementet brukte en aktivist en Parrot AR-drone, og fløy den rett 
foran scenen for å protestere mot det militære Euro-Hawk-programmet. 

Selv om dette var en fredelig demonstrasjon, var det et åpenbart brudd 
på sikkerheten rundt landets statssjef og forsvarsminister. Dronen kunne 
båret eksplosiver, eller kjemiske/biologiske våpen, og det ble i ettertid apen- 
bart at dette var en risiko som måtte analyseres nærmere. Hendelsen blir 
av mange sett på som starten på den delen av droneindustrien som jobber 
med motmidler. 

Under den store forsvarsøvelsen i Nord-Norge vinteren 2017 observerte 
styrkene i området en større mengde droner gjennom hele øvelsen. Det ble 
rapportert om et «to-sifret antall ukjente droner». Det er en kjent sak at 
militære styrker ser alvorlig på denne typen hendelser, da de øver på reelle 
situasjoner der det er viktig å ta vare på sikkerheten og kunne bevare hem- 
melighold rundt ressurser og materiell. 


163 


KAPITTEL 9 


I asynkron krigføring er droner tatt i bruk for geotagging. Det er flere 
kjente eksempler i Afghanistan, Jemen og Ukraina på at droner er brukt til å 
finne nøyaktig geolokasjon for forsvarsstillinger. Dette gjøres ved å fly dro- 
nen rett over objektet man ønsker å lokalisere, peke kameraet rett ned, og 
lese av GPS-posisjonen. Dette gjør det mye enklere å treffe målet med raket- 
ter og granater. Enda enklere blir det naturligvis hvis man utstyrer dronen 
med en hjemmelaget bombe. Eksemplene over har hatt bred mediedekning. 
Terrorister, geriljakrigere og oppviglergrupper har fått en ny metode for å 
drive krigføring med redusert egenrisiko mot en overlegen makt. 

I juli 2017 spilte bandet The Weeekend på Koengen i Bergen foran mer 

enn 15 000 unge tilskuere. 
En fersk dronepilot brukte tiden til å fly over folkemassen på søken etter 
bilder og video. Piloten glemte å tenke på at droner tidvis faller ned. Det 
ville ha vært nærmest umulig å unngå å treffe mennesker på bakken hvis 
noe slikt hadde skjedd. Med en vekt på cirka et kilo og en flyhøyde på 100 
meter ville en slik styrt tilsvare at noen ble truffet av en hard litersflaske 
med en fart på 160 km/t (målt i energi: 980 joules). Det er mer enn nok til 
å forårsake skade. 

Selv om ingen droner falt ned ved dette arrangementet, var mangelen 
på sikkerhetsdisiplin åpenbar. De som var til stede, oppfattet raskt at farlige 
situasjoner kunne oppstå. Politiet slo ned på hendelsen i form av bot og 
inndragning. De siste årene er droner blitt operert på måter som bryter med 
regler og sikkerhetsforskrifter under flere festivaler og konserter i Norge. 
Noen ganger har det resultert i bøter, andre ganger har det ikke vært mulig 
å finne ut hvem operatøren har vært. Dette viser tydelig hvor vanskelig det 
er å oppdage at en drone er på vei (detektering), avsløre operatøren og even- 
tuelt uskadeliggjøre dronen. Dette er ikke enkelt selv for militære styrker. 

I januar 2015 fløy en ansatt i National Geospatial Intelligence Agency i 
USA en DJI FC40-drone fra leiligheten sin i Chinatown i Washington D.C., 
beklageligvis med det resultat at den krasjet på en av de best bevoktede 
plenene i byen - foran Det hvite hus. Selv om operatøren meldte sitt eget 
tokt til myndighetene, hjalp det ikke saken hans at promillen nok var litt 
høyere enn hva som er tillatt for bilkjøring. Atskillig mer tankevekkende 
var det likevel at ingen alarmer ble utløst, eller at dronen ble stoppet før 
den styrtet. Det tok også lang tid før vaktene fra Secret Service lokaliserte 

dronen, selv om de hadde observasjoner av den over området. Selv ved 
verdens best bevoktede bolig kunne altså små, kommersielle droner entre 
området uten å bli oppdaget i tide eller bli stoppet. 

Droneflyvning kan ha mange mål. I 2012 fløy en norsk kunstner over 
Det kongelige slott i Oslo for å lage et poeng av trusselen droner utgjør. 
Dronen svevde over et av de mest kjente og bevoktede objektene i landet i 
mer enn sju minutter. Likevel ble det ikke reagert mot dronen, uten at det 
er redegjort nærmere for grunnen til dette. Droner er vanskelige å oppdage, 
selv for trent sikkerhetspersonell. Det utgjør et problem som det er vanske- 
lig å finne en enkel løsning på. 


Risiko og eksempler 


Risikofaktorene ved bruk av droner er mange, og her følger eksempler på dette. 

Uvitenhet: Den første og største trusselen er operatører som på grunn 
av uvitenhet flyr droner i, over, eller i nærheten av lokasjoner hvor droner 
ikke skal benyttes. Flyplasser, fengsler, havner, militærbaser og store ulykker 
er alle steder hvor droner ikke har noe å gjøre uten grundig planlegging. 
Steder som dette har etablert regler for droner allerede, og utgangspunktet 
er at reglene følges. 

I Norge alene selges titusenvis av droner i året. Man kan trygt anta at det 
finnes svært mange hobby- og semiprofesjonelle droneflyvere. Mange av 
disse har liten eller ingen kunnskap om reglene som styrer droneflyvning 
i Norge i dag. De skaper også trøbbel for alle som jobber med å avverge at 
droner brukes til alvorlig kriminalitet. Risikoanalyser omkring dronebruk 
må derfor være innrettet på måter som gjør at oppdaget droneaktivitet i 
strid med regelverket kan avskrives som uvitenhet og håndteres deretter. 

Overvåkning: Kommersielle droner som selges i butikk, har bare i fem- 
årsperioden fra 2012 til 2017 redusert vekten fra tre kilo til 290 gram. Opp- 
løsningen på bildene har gått fra VGA til ultra HD (4K), og rekkevidden 
er økt fra 100 meter til fem kilometer. En drone til 10 000 kroner kan i dag 
utføre svært avansert overvåkning. Alt fra personforfølgelse til bankran og 
spionasje er velegnede oppdrag for denne typen systemer. En DJI Mavic 
kan holde seg flyvende i 30 minutter og overføre HD-bilder i sanntid til en 
lukket YouTube-kanal, tilgjengelig for alle med passord og internettilgang. 

Hvis man tar pa seg spadomsbrillene, vel vitende om at droner bare fra 
2011 til 2017 har utviklet seg fra fem kilos sveeringer med darlige kameraer 
og rekkevidde til dagens fjærlette systemer med 4K og flere kilometers 
rekkevidde, er det lite som tyder på at vi ikke i løpet av de neste årene vil 
se enda mindre og bedre systemer på markedet. Om ti-femten år er det 
ikke usannsynlig at en gruppe autonome droner bedriver ansiktsgjenkjen- 
ning og leverer sin nyttelast til rette vedkommende - hvor nyttelast kan 
være alt fra Amazon-varer, vedkommendes GPS-posisjon, eller nervegift. 
Det er heller ikke urealistisk å se for seg droner på størrelse med sommer- 
fugler. Hvor går utviklingen etter 2017? I fremtidslitteratur leser man om 
droner mindre enn fluer, som agerer som insekter (og derfor ikke vekker 
mistanke) og som kan tilføre mennesker dødelige giftdoser. Realisme om 
få år, eller fri fantasi? 

Smugling: Smugling har eksistert i flere tusen år. Så lenge det finnes varer 
som enten er ulovlige å flytte over visse grenser eller gjerder, eller varer som 
belastes med store avgifter — så vil det finnes smuglere som er villig til å 
risikere fengselsstraff for å tjene penger på flytting og salg av disse varene. 
Smugling innebærer risiko så lenge man er i besittelse av varene, og spesielt 
når man forserer kontrollerte soner som grenser, gjerder og så videre. Det 
er derfor ikke vanskelig å forstå at det må være fristende for smuglere å 
overlate besittelsen til maskiner som hverken skal ha betalt eller løper noen 
risiko for å bli arrestert og avhørt. 

Droner har en løfteevne fra noen gram til hundrevis av kilo, og vi ser 
allerede nå utbredt narkotikasmugling mellom Mexico og USA. Det er 
grunn til å tro at denne aktiviteten vil vokse de kommende år. 

Mapping: Mapping er et enkelt ord for fotogrammetrisk kartproduksjon. 
Kort fortalt er dette vitenskapen bak det å sette sammen mange bilder til å 
danne ett stort bilde. Dette kan brukes fra for eksempel fly. Man har gjen- 
nom flere tiår vært i stand til å ta en lang serie bilder fra luften, for å sette 
dette sammen til svært detaljerte tredimensjonale satellittbilder. 

Droner har tilført muligheten til å lage denne typen bilder lokalt, enkelt 
og billig. Kartene er så presise at man kan beregne volumet på en jordhaug 
eller se registreringsnummeret på biler. Operatører kan til og med gjenta 
akkurat samme flyvning hver dag, og beregne masseforflytninger, ressurs- 
utvikling og lignende. 

Terrorisme: Det tok kort tid fra droner ble allemannseie fra 2012 til ter- 
rorister så potensialet. Terrorister kan anvende droner på mange forskjellige 
måter. Poenget er at terroristene nå har tilgang til et mini-luftvåpen som er 
billig i drift og enkelt å sende ut. Vi skal ikke her gå i detaljer om hvordan 
dette kan gjøres, men det finnes flere generelle beskrivelser i mediene: 


e Oversikt: Droner gir terroristen full oversikt over et område i sanntid. 
Denne informasjonen kan brukes til å skaffe informasjon om når et 
område er maksimalt fylt med mennesker, når et tog ankommer en bro, 
eller for samordning av koordinerte angrep. 

e Geo-lokalisering: Nar en drone befinner seg loddrett over et mål, vil 
den også kunne rapportere nøyaktige GPS-data for målet. Denne infor- 
masjonen kan brukes for å sende inn granater og raketter med stor 
nøyaktighet. 

e Vapen-dropp: Små, potente våpen som granater, biovåpen, kjemiske 
våpen, til og med radioaktive «skitne bomber» er blitt festet til droner. 
De kan flys til ønsket mål med svært stor nøyaktighet. 

e Avledning: En stor mengde droner kan avlede oppmerksomheten til 
sikkerhetsstyrker, og åpne opp for andre angrep. 


Medier har rapportert om at terrorister og geriljagrupper har brukt dro- 
ner til sine formål i land som Ukraina, Syria og Irak. Med en allesteds- 
nærværende teknologi som droner er det nærliggende å tro at kriminelle 
elementer/terrorister i stor grad vil velge å benytte seg av de mulighetene 
som teknologien gir - også for angrep utenfor krigsområder. 

Hacking: Alle virksomheter med et snev av bevissthet rundt egne, kon- 
fidensielle data, servere og maskinpark ønsker at bedriftsintern informa- 
sjon aldri skal komme på avveie. En kombinasjon av fysisk sikring, logisk 
sikring og menneskelig kunnskap skal hindre at dette skjer. Det er lite kjent 
at droner har vært brukt av hackere for å skaffe seg tilgang til data som 
skulle være beskyttet. Flere metoder er brukt: 


e Såkalte sårbarhetsrutere som er i stand til å skanne et stort antall nett- 
verkspunkter, teste for svake punkter, og gi illegitim tilgang til nettverket. 

e Falske nettverk: Gjennom å sette opp et nettverk som gir seg ut for å 
tilhøre en bedrift og lure ansatte til å koble seg til dette, kan operatører 
avlytte all ukryptert datatrafikk på det falske nettverket. 

e Falsk mobildekning: Gjennom å sette opp en falsk basestasjon kan 
operatører omgå iboende kryptering i GSM-nettet, og tilegne seg full 
tilgang til samtaler, meldinger og ukryptert datatrafikk. 


Dette er et område med svært store mørketall, da bedrifter og virksomheter 
i svært liten grad rapporterer sikkerhetsbrudd innenfor IT, jamfør Mørke- 
tallsundersøkelsen fra Næringslivets Sikkerhetsråd for 2017. Kun fire pro- 
sent av alle IT-sikkerhetshendelser får dekning i mediene, og seks prosent 
offentliggjøres. Samme undersøkelse lister opp de viktigste årsakene til at 
sikkerhetsavvik oppstår. På toppen av denne listen finner vi «tilfeldighe- 
ter/uflaks» og «menneskelig feil» som medvirkende faktor i henholdsvis 
74 prosent og 60 prosent av hendelsene. Dette er tall som vitner om at 
sterkere bevissthet om sikkerhet i stor grad ville kunne redusere antall uøn- 
skede hendelser. Disse tallene reflekterer trolig hendelser knyttet til droner. 

Aktivisme: Politisk aktivisme kan skape store problemer i følsomme 
områder. Muligheter til å bringe inn budskap, flagg og symboler til store 
folkemengder er en uønsket utvikling. Det har allerede skjedd at demon- 
stranter har flydd kontroversielle flagg over idrettsarrangementer på Balkan. 
Som en parallell kan man eksempelvis se for seg at høyreekstreme aktivister 
fester et stort hakekorsflagg til to droner, og flyr disse inn over Slottsplassen 
i Oslo på 17. mai. En handling som selvsagt ville skape store reaksjoner og 
avsky, men også frykt og panikk ettersom vi lever i et samfunn hvor ter- 
rorisme og følgene av den er noe folk tenker mye på. 

Det finnes et utall av mer eller mindre organiserte sammenslutninger 
som kunne tenkes å bruke virkemidler som dette for å fremme sin sak. 

Risikoanalyse: Vaktstyrker, politi og forsvar må gjøre seg kjent med 
hvilke kapasiteter droner besitter. Analysen bør inneholde kunnskap om 
hva som er mulig, hvordan man skal gå frem for å detektere tilstedeværelse, 
og hvilke tiltak som kan treffes hvis noe skjer. 

Slike risikoanalyser kan gjøres på flere måter, primært sannsynlighets- 
basert eller verdibasert. Sannsynlighetsbasert risikoanalyse tar utgangs- 
punkt i sannsynligheten for at noe skjer i relasjon til hvor alvorlig en hen- 

delse vil være. Verdibasert risikoanalyse tar utgangspunkt i en hendelses 
skadepotensial. Førstnevnte er å foretrekke, men forutsetter at man har god 
statistikk på det man søker å analysere. Gode eksempler kan være flom, 
brann, svindel og så videre. 

Når det gjelder dronehendelser, finnes det ikke nok statistikk. Det er 
både fordi det er en ny teknologi, og, kanskje hovedsakelig, fordi det er store 
morketall for dronehendelser. I likhet med cyberkriminalitet er det under- 
rapportering av hendelser fordi offeret ikke ønsker å tilkjennegi sårbarhet. 
Verdibasert risikoanalyse vil derfor være å foretrekke inntil bedre statistikk 
foreligger. De fleste virksomheter har godt etablerte planverk og tiltaks- 
planer som er basert på gode risikoanalyser. All den tid et slikt ramme- 
verk foreligger, bør også dronerisiko håndteres i det samme rammeverket. 
Sekundært finnes det en rekke gode tilgjengelige metoder for risikoanalyse. 


Droner, risiko og fremtiden 


Som vi har gått gjennom i dette kapitlet, har dronerevolusjonen brakt med 
seg en rekke nye risikoelementer som må håndteres ansvarlig. Det er tre 
primære komponenter som inngår: Forstå hva droner er i stand til, forstå 
hvilke trusler de utgjør og forstå hvordan dette kan true egen virksomhet. 
Siden fagområdet er ungt og med utilstrekkelige data for bred analyse, vil 
det være nødvendig å ha et våkent øye mot bransjen og gjøre egne vurde- 
ringer om hvor langt man skal gå for å sikre egen virksomhet. 


Samfunnssikkerhet 

En viktig komponent i samfunnssikkerhet bygger på risikoforståelse og 
-analyse. For at man skal kunne håndtere en gitt trussel, må man søke å 
forstå denne på en best mulig måte — deretter systematisk analysere denne 
informasjonen opp mot annen type risiko og bygge opp midler til mottil- 
tak. For at risikoanalyser skal gi mening, må man være villig til å diskutere 
en faktors faktiske risikoprofil. Når det gjelder droner, så har diskusjonen 
i samfunnet i all hovedsak vært delt i to: En gruppe er, med rette, svært 
opptatt av hvordan man unngår at droner og fly kolliderer. Dette er en 
meget kompleks diskusjon som er godt beskrevet andre steder i boka. Den 

andre gruppen er primært opptatt å pushe grenser for hva som er mulig 
med droner, og skape vakre prosjekter, bilder og filmer. Bransjen har i liten 
grad gitt oppmerksomhet til hvilke muligheter teknologien åpner opp for 
personer og grupperinger med onde hensikter. Dermed er disse faktorene 
i noen grad underkommunisert til de som utarbeider risikoanalyser. 

Det første steget mot å løse et problem er å erkjenne at man har et. 
Dernest følger en analyse av behovet for å treffe tiltak som skal ta hånd om 
problemet. Dette ansvaret hviler på alle nivåer i samfunnet: politisk ledelse, 
de statlige og kommunale etater, privat næringsvirksomhet og hver enkelt 
av oss som individer. 


Kriminell virksomhet 


Alle virksomheter låser dørene sine. Om natten lukkes vinduene, man har 
en avansert alarm som sier fra til en nattevakt som passer på at ingen har 
sneket seg inn for å stjele eiendeler. 

Det samme skjedde med cyberkriminalitet, etter hvert som internett ble 
allestedsnærværende. Virksomheter forstod raskt at de måtte skaffe seg for- 
svarsverker i form av sikkerhetsoppdateringer, kryptering og brannmurer, 
adgangsbegrensninger og så videre. 

Droner åpner opp for en rekke typer kriminell virksomhet, både i det 
offentlige rom, i næringslivet og i privatsfæren. Man kan lett se for seg 
eksempler som: 


e Noen som ønsker å smugle ulovlige varer inn i et fengsel 

e Narkotikasmuglere som flytter varer over landegrenser 

e Statsmakter som henter ut bildeinformasjon fra områder hvor de ikke 
har adgang 

e Industrispionasje som utføres ved hjelp av falske nettverk på hustak 


Man må som leder kunne identifisere disse nye truslene, forstå hvordan 
virksomheten er sårbar overfor truslene, og planlegge slik at man kan for- 
svare seg mot nye trusler på en planlagt og kontrollert måte. I det minste 
må man kjenne til truslene, for så å gjøre en vurdering om de er relevante 
for egen virksomhet. 

Risikoanalyser må utvides 


Fenomenet droner belyser et problem som er større enn droner alene. Sam- 
funnet eksponeres stadig for nye teknologier som kan utgjøre en risiko for 
det offentlige rom og næringslivet. Hvor store disse problemene blir, er i 
stor grad avhengig av med hvilket bevissthetsnivå man velger å tilnærme 
seg problemet. Lavere bevissthet gir som regel et større problem etter hvert 
som teknologien får fotfeste. 

For droner alene er det sentralt å tilegne seg kunnskap om hva de er i 
stand til. Da kan man vurdere risikoen og utvikle egne analyser så langt at 
man har en strategi og et planverk for hvordan egen virksomhet skal ruste 
seg og motstå eventuelle trusler. 


Risikoreduserende tiltak 


Norge har et meget godt og profesjonelt statlig tilsyn for luftfarten. Luft- 
fartstilsynet identifiserte tidlig hvilken utfordring droner ville utgjøre, og 
har i flere omganger utarbeidet gode regler og rutiner for droneferdsel. 
Med en stor gruppe profesjonelle droneoperatører som følger reglene, så 
er bekymringene knyttet til denne gruppen relativt små. Disse aktørene 
har registrert seg, utarbeidet prosedyrebeskrivelser, satt seg inn i regelverk, 
skaffet forsikring og vet følgelig hva de begir seg ut på når de opererer i 
norsk luftrom. Reguleringer virker alltid på de lovlydige. 

Det er allikevel solgt anslagsvis mer enn 230 000 droner i Norge. De som 
ikke er kjøpt av profesjonelle operatører, er kjøpt av privatpersoner med 
ukjent motiv for anskaffelsen. Ettersom dette markedet ikke er regulert, kan 
hvem som helst kjøpe hva som helst i hvilken som helst forretning. Hvis 
man følger etablerte amatørfora for droner på Facebook, vil man raskt 
forstå at en del av disse brukerne ikke har den nødvendige risikoforståelsen 
for å kunne utføre droneflyvning på en sikker måte, og at de heller ikke vil 
skaffe seg kunnskap om gjeldende lover og regler. 

Dette betyr at det offisielle Norges kommunikasjon ikke når frem til 
disse operatørene, og at kunnskapsmangelen er en konstant faktor i dette 
segmentet. Når det observeres uønskede hendelser, ropes det ofte på inn- 
stramminger og presiseringer i lovverket. Men dette vil i hovedsak ramme 
den delen av bransjen som allerede følger regelverket - og mest sannsynlig 

ikke de som faktisk er opphavet til den uønskede hendelsen. Man kan være 
helt sikker på at kriminelle og terrorister ikke har til hensikt å følge lover 
og regler, uansett. 

Dette betyr også at man ikke kan stole på at samfunnet kan regulere 
seg vekk fra droneproblemer. Man må gjøre en selvstendig vurdering av 
hva den reelle risikoen er. 

Når man skal vurdere risikoreduserende tiltak, må man ta utgangspunkt 
i hva som er teknisk mulig å få til, hvilke konsekvenser dette vil ha for det 
man ønsker å verne, og hva kostnaden er for å oppnå et tilfredsstillende nivå 
av sikkerhet. Normalt sett vil preventive tiltak ha en stor kost/nytte-effekt. 


Forstå trusselen 

Gjennom å skaffe seg god kompetanse om droner og forstå hvordan de 
kan anvendes til kriminelle handlinger, står man bedre rustet til å ivareta 
sikkerheten til sin egen virksomhet. 

Uten meget god forståelse for egen virksomhet, og hvor sårbar den er for 
forskjellige droners egenskaper, vil en komplett risikoanalyse være vanskelig 
å lage. Gjennom kunnskap om egen bygningsmasse, IT-nettverkstopologi, 
omkringliggende områder og det øvrige samfunns interesse for virksom- 
heten, kan man tegne opp en fysisk og logisk risikoprofil. Man må vurdere 
sannsynligheten for industrispionasje, tyveri, protestaksjoner og annet. 


Preventive tiltak 

Straks man har en forståelse av hvordan droner kan påvirke egen virksom- 
het, danner det utgangspunkt for omfattende, preventive tiltak som må 
implementeres. 


e Instrukser er det laveste nivået. Man utarbeider prosedyrer for å hånd- 
tere dronehendelser. Eksempler kan være å skjule viktige elementer for 
foto fra luften, å skilte at dronetrafikk er uønsket og anmeldes, og at alt 
personell er kurset i håndtering av slike hendelser. 

e Passive sikringstiltak: Pa dette nivået beslutter man eksempelvis å slå av 
trådløse nettverk, sjekke taket av bygninger regelmessig, og raskt kunne 
lukke alle persienner ved en hendelse. 

e Aktive sikringstiltak: På dette nivået implementerer man sikringssyste- 
mer som deteksjon og automatisering av mottiltak — helt opp til mani- 
pulering av innkommende droner. 


Iverksettelse av en tiltaksplan handler primært om kommunikasjon med 
relevant personell, og oppfølging av tiltakene over tid. Tiltaksplanen bør 
harmoniseres med øvrig sikkerhetsarbeid i virksomheten, og basere seg 
på samme metodikk. 


Forsvarstiltak 


Fra tidlige tider har de primære truslene mot mennesket kommet langs 
bakken og i vannet. Vi bruker ørene og et ganske godt utviklet syn til å høre 
og se bevegelse rundt oss. Men vi har til nå ikke hatt noe særlig å frykte fra 
himmelen. Mennesket er ikke trent til å oppfatte trusler fra himmelen. Når 
man jobber med å avsløre droner, er man fokusert i noen minutter og klarer 
å oppdage dem på litt langt hold, så mye som 100-200 meter ved normale 
optiske/akustiske forhold. Problemet er at det kan gå uker, måneder eller 
år mellom hver gang en uautorisert drone dukker opp på et gitt sted. Som 
tidligere beskrevet er trusselen umiddelbar og krever svært hurtig handling. 
Erfaring viser at det er slitsomt, monotont og vanskelig å se eller lytte etter 
droner på himmelen. En person som er trent på vakthold, men som ikke vet 
når en drone skal komme, klarer å holde fokus på oppgaven i 15 til 30 minut- 
ter. Personer som ikke er fokusert på oppgaven, vil i de fleste tilfeller ikke 
oppdage en normal drone før den er i umiddelbar nærhet, eller at dronen av 
en eller annen grunn blir unormalt synlig (solrefleks eller lignende). Dette 
blir enda mer vanskelig dersom flyvningen finner sted om natten. Dette er 
grunner til at det er utfordrende å gi sikkerhetspersonell oppgaven med å 
oppdage droner 24 timer i døgnet. Dersom virksomheten, etter risikoana- 
lyser, blir vurdert som sårbar, finnes det flere metoder som kan tas i bruk. 


Detektere droner 


Prinsippet med å erkjenne et problem for å kunne løse det har en logisk 
videreføring: Man må kunne iaktta problemet når det er til stede for å 
kunne reagere på det. Ettersom man ikke kan regne med at mennesker 

uten videre vil kunne oppdage droner, vil første steg være å benytte seg av 
et system for å utløse alarmer og følge med hvor droner flyr. Det finnes flere 
fysiske egenskaper ved en drone som man kan benytte seg av for varsling. 


e De fleste droner har et stort nok tverrsnitt til å gi ekko på en radar. Dette 
betyr at radarer vil kunne se droner. 

e Droner vil utgjøre en kontrast på himmelen, hvilket betyr at et kamera- 
system vil kunne oppdage dem som en prikk på himmelen. Om natten 
kan man oppnå noe av det samme med termiske kameraer. 

e Droner flytter luft for å kunne fly, dette lager en karakteristisk lyd som 
egnede systemer vil kunne oppfatte og ved hjelp av avansert program- 
vare identifisere som en truende drone. 

e Fora kontrollere dronesystemer benyttes radiosendere, bade i kontrol- 
leren og i dronen. Disse radiosenderne sender ut gjenkjennbare radio- 
signaler, som igjen kan brukes til å identifisere droner. 


Det er en allmenn oppfatning blant dem som jobber med slike tiltak at det 
ikke finnes noen enkelt-teknologier som løser hele problemet. Det finnes i 
dag en rekke selskap som jobber med integrerte løsninger. Nøkkelen ligger 
i integrasjon og samhandling på tvers av deteksjonsteknologier: 


Radar 


Radarer fungerer godt når det gjelder å følge droner på ganske lang avstand, 
men trenger fri sikt til objektet. Radar kan identifisere og kan tegne en 3D 
(posisjon, høyde)-visning av objektet og dets flukt. Radarer må kunne skille 
fugler og annet på himmelen fra droner, og presentere en alarm med stor 
grad av sikkerhet. Samtidig er radaren mindre egnet til å dekke nærområdet 
man ønsker å beskytte. 


Video 

Video er godt egnet til tracking og identifikasjon, når man har avdekket 
hvor objektet befinner seg. Systemer som dette klarer å tracke og vise objek- 
tet på en skjerm for identifikasjon — men får selvsagt problemer om objektet 
blir borte bak trær og bygninger, og om natten. 

Termisk 

De fleste droner blir godt synlige på et termisk system, altså kamera som 
oppfatter varme objekter også i mørket. Disse kan oppdage innkommende 
droner på god avstand, men objektivene må rettes i korrekt retning først. 


Akustisk 


Akustisk deteksjon av droner har to primære grener, omni-direktive sys- 
temer og retningsbestemte systemer. De omni-direktive systemene preget 
bransjen tidlig, men rekkevidden var svært kort. Etter hvert har systemer 
som er retningsbestemte, og som gjennom avansert signalbehandling øker 
rekkevidden til flere hundre meter, kommet på markedet. 

Akustiske systemer som detekterer droner, kan varsle om trusler i nær- 
området. Disse systemene har vist seg effektive alene eller som del av et 
Større system. 


Frekvensdeteksjon 

Det finnes en rekke systemer som fanger opp radiosignaler fra drone og 
kontroller, som oftest skjer på kjente frekvensbånd. Så lenge dronene sen- 
der på disse kjente båndene, og ikke flyr autonomt eller på mobil-modem, 
fungerer dette bra, selv om man får liten grad av posisjonering. 


Andre metoder 

Det utvikles stadig nye metoder for deteksjon, og erfaringen så langt viser 
at også denne utviklingen går raskt. Nye teknologier dukker opp stadig. 
Det er likevel nærliggende å tro at fremtidige løsninger kommer til å være 
variasjoner og/eller forbedringer av teknologiene nevnt ovenfor. 


Tiltak ved dronehendelser 


I det øyeblikket man griper inn overfor en drone, prøver man å manipulere 
et flyvende objekt i et veldefinert luftrom. Utfallet kan være at dronen kom- 
mer på avveie, krasjer eller kommer inn i luftrom den ikke hører hjemme 
i, med dertil hørende kollisjonsfare. 

Luftfarten er styrt av en rekke lover og regler, og man kan ikke uten 
videre begynne å manipulere flyvende droner i Norge — og ikke forvente 

straffeforfølgelse ved en eventuell ulykke. For det sivile samfunnet forelig- 
ger det derfor en rekke begrensninger på hva man kan gjøre med droner, 
for eksempel å manipulere dem. Det finnes allikevel en rekke ting man kan 
gjøre, uten å skape ytterligere fare overfor tredjepart. 

En drone kan foreta seg en hel rekke ting når den befinner seg i nær- 
området. Fra enkel overvåkning via smugling til aggressive handlinger. For 
sikkerhetspersonell er evnen til å følge med og vite hva dronen foretar, seg 
viktig. I et fengsel vil man kunne gjennomsøke berørte områder og celler. 
Andre ganger er det nok å vite at noen flyr en drone og reagere på grunn 
av det, eksempelvis fjerne VIP-er eller andre fra ubeskyttet område. 


Passive tiltak 


Ved objektbeskyttelse kan man treffe en lang rekke tiltak. På en bygning kan 
man koble sammen deteksjon av drone med en rekke smarthusfunksjoner: 


e Straks senke utendørs persienner for å minimere innsyn 

e Automatisk stenge luftevinduer, garasjer, dører og andre åpninger slik 
at ingenting kan fly inn, eller slippe last inn 

e Stenge inntak for luftkondisjonering og/eller skru av inntaksvifter slik 
at eventuelle biokjemiske laster ikke kan trenge inn i luftesystemet 

e Sende alarmer til sikkerhetspersonell, annet personell eller generell 


alarm, avhengig av risikonivå 


Aktive tiltak 


Dersom situasjonen tilsier det, vil det i enkelte tilfelle måtte vurderes om 
aktive tiltak skal tas i bruk. Det finnes mange mulige grep. Man kan for 
eksempel blokkere radiofrekvenser («jamming»), eller benytte kinetiske 
metoder (nett, kuler og sprenglegemer). Det understrekes at det i Norge 
ikke er tillatt å benytte seg av denne typen tiltak uten særlig tillatelse. 
Andre muligheter kan være å benytte tett røyk, kraftige lys og lignende 
som gjør det svært vanskelig å gjennomføre kamerabaserte droneoperasjoner. 
Uansett hvilke aktive tiltak man vurderer å implementere, er det svært vik- 
tig å innhente informasjon om hva som er lovlig fra Politiet, Luftfartstilsynet, 
Nasjonal Kommunikasjonsmyndighet, Nasjonal Sikkerhetsmyndighet og 
andre relevante parter, all den tid det ikke foreligger et eget lovverk for dette. 

Vet lite ennå 


Det foreligger i dag tilnærmet ingen forskning på omfanget av dronerela- 
tert kriminalitet. Ettersom dronebransjen er så fersk, har kriminelle bare 

ganske nylig rukket å ta i bruk dette verktøyet til sine formål. Riktignok 
har vi allerede sett både omfattende smugling, overvåkning og krigføring. 
Det vil likevel måtte gå noe tid før man ser de faktiske konsekvensene av 
teknologien på samfunnet vårt. Ettersom det foreligger flere eksempler på 
dronerelatert kriminalitet, er det ikke overraskende at forsvar, politi og sik- 
kerhetsbransjen følger dette nye fagområdet med argusøyne. Selv om det 

er for tidlig å konkludere om hvordan trusselen kan håndteres, viser erfa- 
ring at man med fordel kan tilegne seg informasjon knyttet til kapasiteter, 
risiko og tiltak. Det vil være naturlig å inkludere dronetrusselen i interne 

risikovurderinger og -analyser, og det bør jobbes mer med å dokumentere 

det faktiske omfanget på hendelser. 

Droneteknologi, RRI 
og læring 
Astrid Gynnild”? 


Hvilken rolle vil droner spille i verden om fem år? Om femten år? Hvilken 
retning går det, og kan sivilsamfunnet i det hele tatt påvirke det som skjer? 
Mens EU arbeider på spreng med nye lovreguleringer av ubemannet luft- 
fart, utvikles nye droneteknologiske løsninger på alle kontinenter. På inter- 
nett omsettes droner i milliontall, uten at dette nødvendigvis registreres 
eller sertifiseres noe sted. Og alt skjer i et tempo som savner sidestykke i 
teknologihistorien. Droner er en disruptiv teknologi der komponenter fra 
andre teknologier fortløpende smelter sammen. Droner blir stadig større — 
og stadig mindre. Nanoteknologi og miniatyrisering indikerer at avanserte 
sensordroner på størrelse med en bie om kort tid kan være en integrert del 
av vår nye hverdag. 

Målet med det metodiske rammeverket Responsible Research and Inno- 
vation, RRI, er å utvikle ansvarlige forsknings- og innovasjonsprosjekter. 
RRI er mye anvendt i EU-sammenheng og på tvers av fag og disipliner. 
Med ansvarlig menes prosjekter som i sin tilnærming søker å være forutse- 
ende, refleksive, dialogbaserte og responsive i forhold til store samfunns- 
utfordringer i vår tid, for eksempel klimautfordringer, energi og sikkerhet. 
I dette ligger at prosjekter bør designes slik at de bidrar til å forutse mulige 
konsekvenser av teknologisk utvikling for miljø og samfunn. Langsiktige 
konsekvenser kalles fremsyn (foresight), og utvikles ved å kartlegge behov, 
verdier, bekymringer og forventninger til nye teknologier i samfunnet. 


20 Dette er en fagfellevurdert vitenskapelig artikkel. 

Et viktig aspekt ved RRI-tilnærminger i slike prosesser er å stille åpne 
og kritiske spørsmål underveis og være åpen for å justere kurs i forhold til 
uventete ting som kommer opp og kaller på handling. Hvilke problemer 
skal eller bør teknologien løse? Kan det finnes alternative løsninger på disse 
problemene, og hva vil være best for samfunnet vårt som helhet? Dette er 
viktige spørsmål, og så langt er alt vel og bra. 

Men uansett hvor mye vi analyserer, diskuterer og predikerer i en bok 
som denne, så vet vi fortsatt ganske lite om hvilken rolle droner kommer 
til å spille i sivilsamfunnet om fem eller femten år fra nå. Det eneste vi vet, 
er at vi må lære å forholde oss til dem. For dronene er kommet for å bli 

- akkurat som internett er det, og mobiltelefonen. Vi er på vei inn i «The 
drone age», dronealderen (The Economist 26.5.2015). 

Når tempoet akselererer så raskt, settes selvfølgelig droneoperatører, 
tilsynsmyndigheter, lovgivere, politikere, næringsdrivende, hobbyflyvere, 
forskere og utdanningsinstitusjoner på stadig nye prøver. Den største utfor- 
dringen er hvordan vi skal forholde oss til det som foreløpig er ukjent, men 
som vi med ganske stor sikkerhet vet vil omkalfatre det samfunnet vi kjen- 
ner i dag. I hvilken grad kan vi som borgere i sivilsamfunnet øve innflytelse 
på teknologiutvikling? 

I dette sluttkapitlet vil jeg derfor sette spesielt det refleksjonsimpera- 
tivet som ligger i RRI, inn i et større læringsperspektiv. For å vise litt av 
dimensjonene i dette vil jeg først introdusere et interaktivt kart som viser 
kompleksiteten i regulering av dronefart over hele kloden. Deretter vil jeg 
bringe inn noen hovedelementer fra de nye EU-reglene for sivil, ubeman- 
net luftfart, siden internasjonale lover og regler utgjør viktige premisser for 
videre norsk droneutvikling. Til slutt vil jeg forsøke å avmystifisere grun- 
nelementene i RRI noe ved å se dem i lys av humanistisk læringsforskning 
og -eksperimentering. 


Regulering på verdensbasis 


Et spørsmål som ofte er oppe i internasjonale fora, er i hvilken grad det 
går an å regulere den teknologiutviklingen som skjer med droner. Dette 
gjelder spesielt i forhold til den store gruppen hobbyflyvere som opererer 
uregistrert. På verdensbasis er det interessant å se i hvilken grad ulike land 

tester ut ulike løsninger. Akkurat idet jeg sitter og arbeider med denne 
teksten, tikker det inn en melding på en åpen Facebook-gruppe om droner 
som jeg følger: 

«Hi everybody. How are you guys? I’m gonna on a trip to Norway on 
june and I like to bring my mavic [drone] with me. Could you tell me more 
about rules and laws to fly over there? Is there some kind of map of areas 
that I can't and can fly?» 

Droneflyvere drar dit det er mulig å fly droner, akkurat som basehop- 
pere og tindebestigere drar til steder der de kan holde på med sin hobby. 
Nettopp denne formen for global drone-shopping har medvirket til at en 
god del land har innført totalforbud mot hobbyflyvning med droner. Dette 
gjelder blant annet Nepal, som etter et jordskjelv opplevde seg invadert av 
kameradroner på nyhetsjakt, en situasjon som ikke lot seg kontrollere uten 
innføring av totalforbud. 

Med forbehold om feilinformasjon og manglende oppdateringer anty- 
der et interaktivt verdenskart på Google Maps at rundt 40 land i 2017 hadde 
innført totalforbud mot hobbyflyvning med droner (Simpson 2017). Kartet 
er utviklet av en teknologisk sikkerhetsekspert og blogger, og søker å gi 
også en mer detaljert oversikt over hva som er lov og ikke lov i det enkelte 
land. Det er lett tilgjengelig på internett, og eksemplifiserer en frapperende 
oversiktlig og enkel måte å informere om grunnleggende droneregler på 
tvers av landegrenser. 

Kartet opererer med fire fargekategorier, der rødt er forbud og grått 
betyr ingen tilgjengelige data. Gult betyr store begrensninger eller kom- 
pliserte prosesser, mens grønt står for generell åpning for ubemannet 
luftfart. Kartet viser at det er lov å fly hobbydroner i over 100 land: 74 
land, fra De forente arabiske emirater via Norden til Puerto Rico, har 
ukompliserte regler for droneflyvning på hobbybasis. Mens 40 andre land, 
blant dem Østerrike, Belgia, Vietnam og Vanatu, opererer med ulik grad 
av begrensninger. 

Blant de 40 statene som opererer med totalforbud mot hobbydroner, 
finner vi Vatikanstaten, Bangladesh og Venezuela. Naboland kan ha helt 
forskjellige regler for droneflyvninger. Mens forbud er regelen i stater som 
Oman og Quatar, er det grønt lys i nabolandet De forente arabiske emira- 
ter. Samtidig mangler det data om situasjonen i 80 land, og det må også 

tas i betraktning at regelverket i flere land kan endre seg raskt. Det er for 
eksempel verdt å merke seg at et land som Sverige i 2016 nedla totalforbud 
mot fotografering med droner i mer enn ett år etter en uheldig episode. 
Forbudet var en følge av en dom fra Högsta förvaltningsdomstolen, der 
det ble lagt vekt på at kameradroner kunne brukes til personovervåkning. 
Det var spesielt den svenske Datainspektionen som var opptatt av dette. På 
grunn av overvåkningsaspektene ble det argumentert med at dronebruk 
hørte inn under kameraovervåkningsloven. I 2017 kom det en lovendring 
som gjorde at privatpersoner og foretak igjen kunne anvende kameradro- 
ner i Sverige uten spesialtillatelse. 


Nye EU-regler 


I EU søker man å harmonisere regelverket for luftfart i Europa. Ifølge nye 
EU-regler blir sivil, ubemannet luftfart regulert i henhold til tre kategorier: 
åpen, spesifikk og sertifisert. Den åpne kategorien gjelder hobbyflyvere 
som ikke trenger noen flytillatelse. Den spesifikke kategorien omfatter 
droner i næring, for eksempel frakt av varer, og den sertifiserte delen 
av ubemannet luftfart er ment for tungvektsoperasjoner med droner, for 
eksempel taxikjøring. Her gjelder detaljerte instruksjoner og spesielle tilla- 
telser og risikovurderinger. I EU skal det også opprettes en såkalt U-space, 
trafikkregulering i lavere luftrom opp til 120 meter. Den skal etter pla- 
nen åpne i 2021, og være fullt operativ innen 2030. EU vil også kreve at 
droneutviklere og forhandlere tar ansvar for kontinuerlig oppdatering av 
geofencing og andre sikkerhetskrav som stilles ved salg av droner (Uskali 
og Gynnild 2018). 

De nye EU-reglene for droneflyvning vil ha stor innvirkning på norsk 
ubemannet luftfart fremover. Disse reglene er viktige og fremsynte bidrag 
til å sikre en ansvarlig og forutsigbar utvikling av dronefeltet. Men sam- 
tidig erfarer mange institusjoner som setter rammer for sivil dronefart, 
slik vi har sett i denne boka, at de største utfordringene vanskelig lar seg 
regulere. Eller sagt på en annen måte: Den som ønsker å anvende drone- 
teknologi til kriminelle handlinger, lar seg ikke stoppe av juridiske avtaler 
(se f.eks. kap. 9). 


181 


KAPITTEL 10 


Fremsyn og ansvarlighet med RRI 


RRI omtales gjerne som en relativt ny forsknings- og innovasjonsmetode, 
og kjennetegnes spesielt med begreper som fremsyn og det å stille «Hva 
om»-spørsmål, eller det som på engelsk omtales som «What if» (Owen 
et al. 2013). Det dialogiske elementet handler om å gi oppmerksomhet 
til mulige ukjente og utenkte konsekvenser av en teknologi ved hjelp av 
slike scenario-spørsmål. Det kan skje på mange ulike vis, for eksempel i 
fokusgrupper, folkemøter eller gjennom andre former for offentlig debatt. 
Poenget er å sikre at temaer under utforsking og utvikling blir diskutert av 
ulike og tverrfaglige interessentgrupper. 

På nettstedet til RRI finnes spesialseksjonen www.rri-tools.eu, der det 
ligger mange sider med tips utviklet gjennom en raskt økende mengde 
RRI-prosjekter fra hele Europa. På tross av open access, stor tverrfaglighet 
og mye entusiasme blant RRI-proponenter, kan denne tilnærmingen like- 
vel oppleves krevende å få et godt grep om i praksis. Selv om tilnærmingen 
kan og skal brukes i tverrfaglig læringsøyemed, er selve rammeverket RRI 
utviklet fra et managementperspektiv på forskning og innovasjon. Det er 
samtidig åpenbart at RRI som læringsverktøy tar opp i seg elementer som 
er godt forankret i etablert pedagogisk forskning. 

Underveis i det overordnete forskningsprosjektet ViSmedia, som denne 
boka springer ut fra, har vi brukt mye tid på å forstå og anvende sentrale 
RRI-prinsipper i praksis. En viktig erfaring alene fra dette bokprosjektet 
er at de generelle prinsippene om fremsyn, refleksivitet, dialog og respon- 
sivitet til enhver tid trengs å kontekstualiseres. Et spørsmål som ble reist 
tidlig i vår prosess, var for eksempel hva det å produsere en bok har å gjøre 
med RRI. Er ikke RRI opptatt av dialog og respons direkte inn i teknolo- 
giutvikling, heller enn å bruke tiden på å skrive tekster som kanskje ingen 
gidder å lese likevel? 

Da vi arrangerte kick-off-seminar for denne boka i Bergen i februar 2017, 
fant vi at nettopp et slikt seminar ga en interessant arena for dronedialog på 
tvers. Den erfarings- og begrepsutvekslingen som skjedde her, viste tydelig 
hvor viktig det fortsatt er å møtes ansikt til ansikt for å utvide egen faglige 
horisont. Den danske gestaltfilosofen Bent Falk (2016) sier i sin bok Å være 
der du er at det viktigste prinsippet for å kunne utvikle en god dialog er først 

å forsøke å forstå den andre for deretter selv å bli forstått. Men det som ikke 
skrives ned fort, det blir også fort borte igjen. I arbeid med RRI kan det å 
finne en form på nettopp denne delen oppleves som en utfordring, spesielt 
dersom man skal gå bort fra bok- eller artikkelformat. 

Et premiss i diskusjonen om RRI er at borgerne, sivilbefolkningen, skal 
trekkes inn og gjøres medansvarlige i forsknings- og innovasjonspro- 
sjekter. Ideen er at prosjekter da i større grad blir positivt og konstruktivt 
selvjusterende fordi ulike brukergrupper får en stemme inn helt fra start. 
Intensjonen med denne typen dialog er god og viktig, samtidig som den 
til dels kan virke ganske mystisk for ulike faggrupper som er mest vant til 
å samarbeide med kolleger innenfor eget fagfelt. I jobbingen med dette 
bokprosjektet har jeg, som medieforsker og underviser, tidvis vært slått av 
de mange likhetstrekkene mellom RRI-prinsipper og en mer humanistisk 
tilnærming til læring. I et forsøk på å kontekstualisere RRI i praksis, gjøre 
prinsippene mer operative og lettere å forstå, vil jeg derfor i det følgende 
relatere RRI mer direkte til etablerte pedagogiske tilnærminger og begre- 
per. Avslutningsvis vil jeg også diskutere den mer allmenn-nyttige verdien 
av det som i journalistisk kodeks kalles kritiske spørsmål og kildekritikk. 


Dewey og pragmatismen 


Et sentralt anliggende i RRI er å bidra til at personer som utvikler og job- 
ber med teknologi, skal tenke før de handler og reflektere over det de gjør. 
På det viset vil de være inne i kontinuerlige læringsprosesser som vil bidra 
til å heve kvaliteten på det de gjør, og sikre større grad av ansvarlighet. 
Som pedagogisk prinsipp går denne tenkningen helt tilbake til den ameri- 
kanske filosofen, psykologen og undervisningsreformatoren John Dewey 
(1859-1952). Han var en proponent for pragmatisme blant annet gjennom 
sine radikale ideer om at læring ofte skjer best som hands-on, og at utdan- 
ning fungerer bedre når elever og studenter får mulighet til å utforske selv, 
og ikke bare må gjenfortelle det andre har sagt. Dette så han også som en 
viktig del av menneskers allmenndannelse. 

Dewey var spesielt opptatt av rollen utdanningsinstitusjoner og sivil- 
samfunn hadde som bærekraft i demokratiet. For å sikre at opinionen til 
enhver tid var opplyst nok til å kunne bidra til kvalifiserte politiske beslut- 

ninger, var samfunnet avhengig av god dialog mellom ulike grupper i sivil- 
samfunnet, påpekte han, det gjaldt vanlige borgere på lik linje med faglige 
eksperter og politikere. Så her står RRI på veletablert filosofisk, psykolo- 
gisk og pedagogisk grunn; det gjelder å vekke sivilsamfunnet til kvalifisert 
engasjement og handling for i større grad å kunne styre teknologiutvikling 
i gode og ønskete retninger også i et langsiktig perspektiv. 

Deweys ideer om aktiv og utforskende læring er senere inkorporert 
i ulike pedagogiske retninger, for eksempel i problembasert læring, PBL 
(Bjørke 2000, Pettersen 2005). De gjenfinnes også i Argyris og Schöns (1978) 
argumenter for aksjonslæring i organisasjoner og i Donald Schöns klassiske 
verk om den reflekterende praktiker (1983). I boka om den reflekterende 
praktiker demonstrerer Schön behovet for og verdien av både å reflektere 
i praksis og å reflektere over praksis. Ideen om den reflekterende praktiker 
har senere hatt spesielt stor gjenklang i helsefag i høyere utdanning. 

Aksjonslæring på sin side (Tiller 1999) er videreutviklet som et viktig 
verktøy innenfor både utdanningsinstitusjoner og økonomi og administra- 
sjon. Noe forenklet handler aksjonslæring om at mindre grupper organise- 
rer seg for systematisk å finne konkrete løsninger på konkrete problemstil- 
linger. I aksjonslæring kan det legges inn følelser og opplevelser og andre 
sider av en sak som bidrar til at man kan komme frem til mest mulig 
informerte løsninger og beslutninger. Aksjonslæring omtales gjerne som 
lillebroren til aksjonsforskning, og her finnes det rikelig med nettressurser. 

Det samme gjelder i enda større grad innenfor aksjonsforskning, der 
Chris Argyris (1985) regnes som en av de viktigste bidragsyterne. Her er 
det mer fokus på forskeren og forskerens tilnærming til ulike aktuelle 
problemstillinger i institusjoner og organisasjoner. Et typisk trekk ved 
aksjonsforskningen er at forskeren her er veldig tett på det som skjer, og 
at nye data fortløpende blir analysert og vurdert med tanke på behov for 
intervensjoner for å endre retning på eksisterende praksis. Målet er også 
her å komme frem til best mulige løsninger på komplekse problemer som 
institusjoner ikke er i stand til å løse på egen hånd. 

Personlig har jeg hatt stort utbytte av å komme på innsiden av det som 
på engelsk kalles experiental learning, eller utforskende læring på norsk. 
Amerikaneren David Kolb publiserte i 1974 Kolbs læringsteori. Denne teo- 
rien postulerer at effektiv læring skjer gjennom en læringssyklus som går 

i fire stadier: konkret erfaring, refleksiv observasjon, abstrakt begrepsset- 
ting og aktiv eksperimentering basert på det man har erfart. Disse stadi- 
ene er gjensidig avhengig av hverandre. «Learning is the process whereby 
knowledge is created through the transformation of experience», sier Kolb 
(1984, s. 38). Dersom det ikke er tid eller rom for ettertanke og refleksjon 
over konkrete erfaringer man gjør, vil det ikke skje reell læring, påpeker 
han. Uten refleksjon vil man ikke kunne justere egne handlinger neste gang 
man kommer opp i lignende situasjoner. Derimot kan man bli lett bytte for 
uønsket påvirkning eller manipulasjon. 

Alle de pedagogiske retningene nevnt ovenfor representerer etablerte 
metoder for utvikling av refleksjon, dialog og justering av eksisterende 
praksiser i både utdanningsinstitusjoner og lærende organisasjoner. Et 
underliggende premiss i argumentasjonen til de nevnte læringsteoreti- 
kerne er dermed også at det å utvikle evnen til kritisk tenkning er en viktig 
samfunnsoppgave. For at et demokrati skal bevege seg i gode retninger, 
må både enkeltpersoner og ulike institusjoner og grupper evne å stille kri- 
tiske spørsmål på alle nivåer. Vi er tilbake til RRI-fordringen om fremsyn 
gjennom «hva om»-problemstillinger. Dette hører inn under de etablerte 
tradisjonene innen det som på engelsk heter critical action learning (Rigg 
og Trehan 2004) og critical dialoguing (Morris 2017). 

I vår tid er internett en ubegrenset kilde til kunnskap, og mye uformell 
læring skjer på den virtuelle læringsarenaen. Tilgangen til så mye og usor- 
tert informasjon stiller ekstra krav til oppøving av kritisk vurderingsevne 
hos den enkelte borger i sivilsamfunnet. Samtidig åpner nettet også for 
ubegrensete muligheter til nettverksbygging og aktivisme, noe som anses 
som en styrking av demokratiske rettigheter. 

La oss igjen, for et øyeblikk, gå noen få år tilbake i tid, til droneaktivis- 
tene under Occupy Wall Street-aksjonen i USA høsten 2011. Ut fra ideen 
om at verden burde få se det de erfarte inne i leiren, initierte de, uten å være 
klar over det selv, en ny form for luftbåren egendekning av egne aksjoner 
som inspirerte aktivister på alle kontinenter til å gjøre det samme (Gynnild 
2013). Verktøyet var kameradroner, og spredningsplattformen var internett. 

Går vi enda at par tiår tilbake i historien, var utvikling og tilgang på 
små, håndholdte videokameraer et avgjørende verktøy for å spre informa- 
sjon om forholdene i de gamle østblokklandene (Kumar 2006, Wall 2003). 

Filmsnutter som ble smuglet ut herfra, var i sin tur viktig dokumentasjon 
som bidro til å sprenge flere totalitære regimer, senest også gjennom dek- 
ning av safranrevolusjonen i Myanmar (Burma VJ 2009, Nordahl 2009). 
Senere bidro den nyutviklete smarttelefonen til mye av det samme under 
den arabiske våren i Midtøsten (Wall og el Sahed 2015). Oppsummert, det 
historien viser oss gjennom hendelser som dette, er betydningen av at både 
enkeltindivider og grupper i sivilsamfunnet reflekterer, diskuterer og aktivt 
handler i forhold til brennbare spørsmål som til enhver tid er oppe i tiden. 

Damen i blokken i utkanten av Bergen handlet også da det var noe hun 
ble redd for og ikke forsto. Det å oppdage en ubestemmelig dings som står 
og surrer i luften på få meters avstand, uten å vite hvem som står bak eller 
hva den skal brukes til, er en skrekkopplevelse denne personen deler med 
mange, og ikke bare i Norge. Heldigvis tok damen saken opp på Facebook, 
og slik fant den veien videre til mediene og til offentlig debatt. 


Sluttkommentar 


I denne boka har vi, med utgangspunkt i rammeverket Responsible Research 
and Innovation (RRI) om ansvarlig forskning og innovasjon (Owen et al. 
2013), belyst droner i sivilsamfunnet fra ulike vinkler. Vi har utforsket sen- 
trale aktører, og hvordan de samhandler. Vi har også diskutert forskjeller 
på sivil og militær dronebruk, og hvordan studenter kan trenes i ansvar- 
lig eksperimentering med droneteknologi. Ikke minst har vi løftet frem 
utfordringer med bildedeling og hva som skjer med enkeltmenneskers 
personvern midt oppi denne nye teknologiske stormen. Ved hjelp av kritisk 
kommentarkunst har vi fått et humanistisk blikk inn i det teknologiske, og 
vi har fått et innblikk i droners mørke sider. Bidragsyterne i denne boka 
har med andre ord løftet frem mange essensielle problemstillinger rundt 
droneflyvning, og også kommet med forslag til løsninger. 

I denne boka har vi i tillegg gjort et annet grep. Gjennom personer 
med ulik spisskompetanse på feltet har vi belyst droner i sivilsamfunnet 
fra mange perspektiver ved å sammenstille fagkapitler og vitenskapelige 
kapitler. Dette ut fra at droner påvirker både enkeltindivider og systemer 
på komplekse vis, og at det ikke finnes ett sett fakta eller ett perspektiv på 
dette store feltet, det finnes mange. Samtidig er det en rekke problemstil- 

linger som vi trenger å finne ut mer om, og vi trenger mange flere stemmer 
inn. Vi håper at boka, i tillegg til å vekke debatt, kan inspirere til videre, 
reflekterende utforsking av droner, både i lek og storpolitikk. 

Norge er naive ift. IT-sikkerhet 

